
	1. ՀՀ պաշտպանության նախարարություն
	11.07.2024թ.

	
	№ ՊՆ/510/7313-2024

	1. «Իրավահավասարության ապահովման և խտրականությունից պաշտպանության մասին» օրենքի նախագծի՝
   	1) 4-րդ հոդվածը հստակեցման կարիք ունի, հաշվի առնելով այն հանգամանքը, որ փաթեթում բացակայում է կարգավորում առ այն, թե խտրականություն դրսևորած անձը կարող է միաժամանակ ենթարկվել և քրեական, և օրինակ քաղաքացիական պատասխանատվության.    
	Չի ընդունվել

«Իրավահավասարության ապահովման և խտրականությունից պաշտպանության մասին» օրենքի նախագծի 4-րդ հոդվածի 4-րդ մասով նախատեսվում է խտրականության համար իրավական պատասխանատվության շրջանակը ներկայացնող ընդհանուր դրույթ։ Միաժամանակ, Նախագծերի փաթեթում ներառված են ինչպես ՀՀ քրեական, քաղաքացիական, այնպես էլ վարչական իրավախախտումների վերաբերյալ օրենսգրքերում համապատասխան փոփոխություններ և լրացումներ կատարելու մասին նախագծերը, որոնցով տրվում են իրավունքի յուրաքանչյուր ճյուղի շրջանակներում կոնկրետ պատասխանատվության հիմքերը։ Ըստ այդմ, խտրականության դեպքում, եթե առկա կլինեն Նախագծերի փաթեթով նախատեսվող հատկանիշներ, անձը ենթակա կլինի քրեական պատասխանատվության։ Նմանապես, եթե առկա կլինեն ՎԻՎ օրենսգրքում փոփոխությունների նախագծով սահմանվող զանցանքների հատկանիշներ, ապա անձը ենթակա կլինի վարչական պատասխանատվության։ Ցանկացած պարագայում, անգամ եթե խտրական վարքագիծը չի պարունակի հանցանքի կամ զանցանքի հատկանիշներ, խտրականության ենթարկված անձինք կօգտվեն քաղաքացիաիրավական կարգով վնասի հատուցում պահանջելու իրավունքից ։ Քրեական պատասխանատվությունը որևէ պարագայում ցանկացած հանցանքի և ոչ միայն խտրականության դեպքում չի բացառում քաղաքացիաիրավական պատասխանատվությունը, քանի որ պատասխանատվության այս երկու տեսակները ունեն տարբեր նպատակներ։ Այսպես, Սահմանադրական դատարանն իր՝ 2011 թվականի ապրիլի 5-ի ՍԴՈ-947 որոշման շրջանակներում բացահայտել է ՀՀ քրեական և քաղաքացիական օրենսդրության խնդիրները՝ արձանագրելով, որ՝ «ՀՀ քրեական օրենսգրքի` «Հայաստանի Հանրապետության քրեական օրենսգրքի խնդիրները» վերտառությամբ 2-րդ հոդվածի 1-ին մասի համաձայն` Հայաստանի Հանրապետության քրեական օրենսգրքի խնդիրներն են, ի թիվս այլնի, հանցավոր ոտնձգություններից մարդու և քաղաքացու իրավունքների ու ազատությունների պաշտպանությունը, հանցագործությունների կանխումը:

ՀՀ քաղաքացիական օրենսգրքի` «Քաղաքացիական օրենսդրության սկզբունքները» վերտառությամբ 3-րդ հոդվածի 1-ին մասի դրույթների վերլուծությունը թույլ է տալիս բացահայտել նաև ՀՀ քաղաքացիական օրենսդրության խնդիրները: ՀՀ քաղաքացիական օրենսդրության խնդիրներն են, ի թիվս այլնի, քաղաքացիական իրավունքների անարգել իրականացումը, խախտված իրավունքների վերականգնման և դրանց դատական պաշտպանության ապահովումը:
Սահմանադրական դատարանը նշել է, որ ՀՀ քրեական և քաղաքացիական օրենսդրության խնդիրների համադրված վերլուծությունից բխում է, որ քրեական օրենսդրության միջոցով օրենսդիրն իր առջև դրել է հանցագործությունների կանխման միջոցով հանցագործությունների հետևանքով իրավունքների և ազատությունների խախտումների կանխման խնդիր, իսկ քաղաքացիական օրենսդրության դեպքում օրենսդիրն իր առջև դրել է խախտված իրավունքների վերականգնման ապահովման խնդիր, ինչը նշանակում է, որ ՀՀ քաղաքացիական օրենսգրքում առկա են քաղաքացիական իրավունքների խախտման դեպքում քաղաքացիական դատավարության կարգով նշված իրավունքների վերականգնման համար նախադրյալներ հանդիսացող նորմեր: (...)
Ինքնանպատակ չէ այն հանգամանքը, որ, ի տարբերություն ՀՀ քաղաքացիական օրենսգրքի 3-րդ հոդվածի 1-ին մասի, որտեղ օգտագործվում է «խախտված իրավունքների վերականգնման» բառակապակցությունը, ՀՀ քրեական օրենսգրքի 2-րդ հոդվածի 1-ին մասում օգտագործվում է «պաշտպանել իրավունքները» բառակապակցությունը, ինչը նշանակում է, որ քրեական օրենսդրությունն ունի նախականխիչ նշանակություն և քրեական օրենսդրության միջոցով օբյեկտիվորեն հնարավոր չէ վերականգնել արդեն իսկ խախտված իրավունքները:
Վերոնշյալի լույսի ներքո՝ Սահմանադրական դատարանն արձանագրել է, որ կոնկրետ արարքի համար միաժամանակ քրեական և քաղաքացիական պատասխանատվություն սահմանող նորմերն ունեն տարբեր առարկաներ, և դրանց միջոցով օրենսդիրը լուծում է տարբեր խնդիրներ. քաղաքացիական պատասխանատվության սահմանումը չի բացառում քրեորեն պատժելի արարքի համար պատասխանատվության սահմանումը:
Ընդ որում, այս կամ այն արարքի հանրային վտանգավորության գնահատումը և դրա քրեականացումը գտնվում են օրենսդրի բացառիկ իրավասությունների տիրույթում` հաշվի առնելով խնդրի համակարգային լուծումը և ելնելով վարչական, քաղաքացիական և քրեական պատասխանատվության հստակ տարանջատման ու համադրված կանոնակարգման անհրաժեշտությունից»։
Հիմք ընդունելով վերոգրյալը՝ կարող ենք արձանագրել, որ արարքի համար պատասխանատվության տարբեր տեսակների միաժամանակյա առկայության հարցը լուծվում է ՀՀ Սահմանադրության և դրա մեկնաբանությունների հիման վրա՝ յուրաքանչյուր դեպքում և դուրս է քննարկվող օրենքի նախագծի կարգավորման առարկայից։

	2) 8-րդ հոդվածով սահմանված դրույթը չի բխում Սահմանադրությամբ ամրագրված որոշակիության սկզբունքից, քանի որ նշված սկզբունքը պահանջում է, որ իրավանորմը այնքան որոշակի լինի, որպեսզի հիմնական իրավունքի կրողը և հասցեատերը հնարավորություն ունենան դրսևորելու համապատասխան վարքագիծ, ինչպես նաև կարգավորումը հիմք դառնա դատական վերահսկողության համար: Մինչդեռ, միայն կարծելու և առանց ապացուցելու բեռը կրելու հիմքով, անձին տրվում է ենթադրյալ խտրականության հիմքի վրա խախտված իր իրավունքները վերականգնելու բոլոր հնարավոր միջոցները.
	Չի ընդունվել

Նախագծի 8-րդ հոդվածով նախատեսվում են խտրականության չենթարկվելու իրավունքի իրավական պաշտպանության մեխանիզմները, այսինքն՝ այն ընթացակարգերը, որոնց դիմելով՝ անձը կարող է հայցել իր իրավունքների պաշտպանություն, եթե գտնում է, որ ենթարկվել է խտրականության։ Անձի կողմից հանցագործության մասին հաղորդում ներկայացնելը կամ վնասի հատուցման հայցապահանջով դատարան դիմելը չի նշանակում, որ անպայմանորեն ենթադրյալ խտրականություն գործած անձը կդատապարտվի կամ ենթադրյալ խտրականության ենթարկված անձի հայցը կբավարվի. խոսքը միայն իրավական պաշտպանության միջոց ունենալու՝ համապատասխան դիմում, բողոք կամ հաղորդում ներկայացնելու հնարավորության մասին է, իսկ դեպքի հետ կապված փաստական հանգամանքների ապացուցումն արդեն կարգավորվում է ոլորտային օրենսդրությամբ՝ ՀՀ քրեական, քաղաքացիական և վարչական դատավարության օրենսգրքերով։ 

	3) 10-րդ հոդվածում առաջարկում ենք հստակեցնել, թե նշված հոդվածում առկա պահանջները բավարարելու դեպքում, ինչպես են հասարարակական կազմակերպությունների ներկայացուցիչները և անկախ մասնագետները ընտրվելու՝ նշանակման համար.
	Ընդունվել է մասամբ

««Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին» օրենքի նախագծում լրացվել է դրույթ առ այն, որ Խտրականության հարցերով խորհրդի անդամների ընտրությունը կատարվում է Պաշտպանի հրամանով սահմանված կարգով։ Միաժամանակ, ավելի մանրամասն չափանիշների՝ օրենքի մակարդակով նախատեսումը նպատակահարմար չէ, քանի որ խորհուրդը գործելու է որպես Մարդու իրավունքների պաշտպանին առընթեր մարմին և Պաշտանն է այն սուբյեկտը, որը լավագույնս կորոշի Նախագծով նախատեսված պահանջներին բավարարելու դեպքում հնարավոր ընտրության կատարումը՝ ելնելով Պաշտպանի ինստիտուցիոնալ անկախության և ինքնավարության սկզբունքներից։ 

	2. «Հայաստանի Հանրապետության վարչական դատավարության օրենսգրքում փոփոխություն և լրացումներ կատարելու մասին» օրենքի նախագծի 4-րդ հոդվածով լրացվող 216.10-րդ հոդվածի 1-ին մասի 3-րդ կետը ենթադրում է իրավունքները վերականգնելու և նյութական կամ ոչ նյութական վնասի հատուցում ստանալու վերաբերյալ պահանջի պարտադիր ներկայացում, իսկ 216.11-րդ հոդվածի 1-ին մասի 3-րդ կետում այդ պահանջի ներկայացումն ամրագրված է որպես հայցվորի ցանկություն: Առաջարկում ենք հստակեցնել համապատասխան պահանջի ներկայացման պարտադիր կամ ոչ պարտադիր պայմանը:
	Կարգավորումը հանվել է նախագծերի փաթեթից։

	2. Անվտանգության խորհրդի գրասենյակ
	04.07.2024թ.

	
	№ /40.89/23281-2024

	1. ՀՀ Սահմանադրության 29-րդ հոդվածով սպառիչ թվարկված են խտրականությունից պաշտպանվող հատկանիշները, ՀՀ Սահմանադրության 5-րդ հոդվածի համաձայն՝ Սահմանադրությունն ունի բարձրագույն իրավաբանական ուժ, իսկ ՀՀ Սահմանադրության 3-րդ հոդվածի 3-րդ մասի համաձայն՝ հանրային իշխանությունը սահմանափակված է մարդու և քաղաքացու հիմնական իրավունքներով և ազատություններով՝ որպես անմիջականորեն գործող իրավունք, հետևաբար՝ Նախագծում ՀՀ Սահմանադրության 29-րդ հոդվածով թվարկված հատկանիշներից բացի այլ հատկանիշների նախատեսումը կարող է հակասել ՀՀ Սահմանադրությանը: 
	Չի ընդունվել

Նախագծի 3-րդ հոդվածով նախատեսվում են պաշտպանված հատկանիշները, որոնք նույնական են ՀՀ Սահմանադրության 29-րդ (խտրականության արգելքը) հոդվածով սահմանված պաշտպանված հատկանիշներին։ Դրանք են սեռը, ռասան, մաշկի գույնը, էթնիկ կամ սոցիալական ծագումը, գենետիկական հատկանիշները, լեզուն, կրոնը, աշխարհայացքը, քաղաքական կամ այլ հայացքները, ազգային փոքրամասնությանը պատկանելությունը, գույքային վիճակը, ծնունդը, հաշմանդամությունը, տարիքը կամ անձնական կամ սոցիալական բնույթի այլ հանգամանքները։

Միաժամանակ, հարկ է նշել, որ ինչպես Սահմանադրությամբ, այնպես էլ Նախագծով նախատեսված պաշտպանված հատկանիշների ցանկերը սպառիչ չեն, քանի որ ներառում են նաև «անձնական կամ սոցիալական բնույթի այլ հանգամանքները»։

	2. 5-րդ հոդվածի 2-րդ մասի համաձայն՝ «Տարբերակումը, բացառումը, սահմանափակումը և նախապատվությունը թույլատրելի են և չեն համարվում խտրականություն, եթե դրանք հետապնդում են իրավաչափ նպատակ, կիրառված միջոցները անհրաժեշտ են հետապնդվող նպատակին հասնելու համար և համաչափ են այդ նպատակին։»: Հաշվի առնելով այն հանգամանքը, որ որոշ երկրների կողմից (նաև միջազգային պայմանագրեր վավերացնելիս) վերապահումներ են կատարվում Հայաստանի Հանրապետության և հայերի նկատմամբ (օրինակ՝ արգելվում է սեփականության իրավունքով ձեռք բերել հող կամ իրականացնել տնտեսական որոշ գործունեություն՝ հնարավոր է անհրաժեշտություն առաջանա ՀՀ կողմից փոխադարձության շրջանակներում կիրառել համանման կամ այլ սահմանափակումներ) անհրաժեշտ է նախատեսել փոխադարձության (հակադարձության) սկզբունքը, ինչպես նաև պետական անվտանգության շրջանակներում կիրառված միջոցները, քանի որ նշված նորմը բավարար չափով որոշակի չէ և դատարանների մեկնաբանմանը թողնելը կառաջացնի անվտանգային ռիսկեր: 
	Չի ընդունվել

Խտրականության արգելքը ՀՀ Սահմանադրությամբ երաշխավորված բացարձակ արգելք է, ուստի խտրական վերաբերմունքը չի կարող արդարացվել որևէ հիմնավորմամբ, այդ թվում՝ այլ պետության գործողությունների նկատմամբ փոխադարձության անհրաժեշտությամբ։ 

Ինչ վերաբերում է Նախագծի քննարկվող դրույթին, ապա այն նախատեսում է այն բացառիկ դեպքերը, երբ տարբերակված վերաբերմունքը չի համարվում խտրականություն, քանի որ պահպանվել են իրավաչափ նպատակի առկայության և համաչափության ու անհրաժեշտության նախապայմանները։ Ընդ որում, այն դեպքերում, երբ նույն անվտանգային նկատառումներից ելնելով կիրառված միջոցը կբավարի նշված պայմաններին, այն ևս չի համարվի խտրականություն՝ քննարկվող դրույթով սահմանված կանոնից ելնելով։ Հարկ է նկատել նաև, որ քննարկվող դրույթը ձևակերպվել է՝ ելնելով խտրականությանն առնչվող ՄԱԿ-ի, Եվրոպայի խորհրդի և Եվրոպական միության լավագույն ստանդարտներից։ 

	3. 9-րդ հոդվածի 2-րդ մասում հղում է կատարված «Մարդու իրավունքների մասին» սահմանադրական օրենքին, այնինչ նման օրենք չկա, առաջարկում ենք «Մարդու իրավունքների մասին» բառերը փոխարինել «Մարդու իրավունքների պաշտպանի մասին» բառերով:
	Ընդունվել է

	4. Հաշվի առնելով այն հանգամանքը, որ 10-րդ հոդվածի 2-րդ մասով թվարկված բոլոր պայմանները պարտադիր են, առաջարկում ենք այն խմբագրել՝ հաշվի առնելով «Նորմատիվ իրավական ակտերի մասին» ՀՀ օրենքի 16-րդ հոդվածի 1-ին մասի 2-րդ կետի պահանջը:
	Ընդունվել է

	5. «Հայաստանի Հանրապետության քաղաքացիական դատավարության օրենսգրքում փոփոխություն և լրացումներ կատարելու մասին» ՀՀ օրենքի նախագծի 2-րդ հոդվածով լրացվող 234.22-րդ հոդվածով նախատեսվում է հայցադիմումի պատասխան ներկայացնելու մեկշաբաթյա ժամկետ, այնինչ Քաղաքացիական դատավարության օրենսգրքի 139-րդ հոդվածով նախատեսված է ընդհանուր կանոն՝ երկշաբաթյա ժամկետ, հայցադիմումի պատասխան ներկայացնելու համար, հետևաբար մեկշաբաթյա ժամկետ նախատեսելը լրացուցիչ ծանրակշիռ հիմնավորման կարիք ունի, քանի որ ըստ էության սահմանափակվում է պաշտպանության միջոցը:
	Ընդունվել է

	3. ՀՀ էկոնոմիկայի նախարարություն
	12.07.2024թ.

	
	№ 01/13469-2024

	Ի պատասխան Ձեր՝ 2024 թվականի հուլիսի 1-ի թիվ 08.4/25921-2024 գրության՝ քննության առնելով «Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի փաթեթը, հայտնում ենք, որ ներկայացված նախագծերի վերաբերյալ Էկոնոմիկայի նախարարությունը իր իրավասության շրջանակում սկզբունքային առարկություններ և առաջարկություններ չունի։ 
Այդուհանդերձ հարկ է նկատել, որ «Հայաստանի Հանրապետության քրեական օրենսգրքում փոփոխություններ կատարելու մասին» օրենքի նախագծի 1-ին հոդվածի 1-ին մասը և «Հայաստանի Հանրապետության վարչական իրավախախտումների վերաբերյալ օրենսգրքում լրացումներ կատարելու մասին» օրենքի նախագծի 2-րդ հոդվածի 1-ին մասը ըստ էության ունեն նույնական բովանդակություն, ինչից առավել քան ակնհայտ է, որ տվյալ դեպքում նույն արարքի համար ուղղակիորեն նախատեսվել է կրկնակի պատասխանատվություն (վարչական և քրեական)։
Այս առնչությամբ հարկ է վկայակոչել Սահմանադրության 68-րդ հոդվածի 1-ին մասը, համաձայն որի` ոչ ոք չի կարող կրկին դատվել նույն արարքի համար:
Մարդու իրավունքների եվրոպական դատարանը իր նախադեպային իրավունքով, զարգացնելով կրկին անգամ դատվելու անթույլատրելիության սկզբունքը, միևնույն ժամանակ արձանագրել է, որ «նույն արարքի համար» ձևակերպումը պետք է հասկանալ ոչ թե հանցանքի իրավական որակման, այլ փաստական նկարագրության իմաստով:
Այս առումով, նշված սկզբունքը տարածվում է ոչ միայն հանցագործությունների քրեական օրենսգրքով արգելված արարքների, այլ նաև վարչական իրավախախտումների վրա: Եթե նույն արարքը համապատասխանում է թե հանցագործության, և թե վարչական իրավախախտման կազմերին, և անձը վերջնական որոշմամբ ենթարկվել է պատասխանատվության վարչական իրավախախտման համար, ապա հանցագործության մեղադրանքով նրա նկատմամբ չի կարող վարույթ սկսվել:
Եվ այս համատեքստում, գտնում ենք, որ նույն արարքի համար կրկնակի պատասխանատվության (այդպիսի հնարավորության) նախատեսումը խնդրահարույց է օրինականության, կրկին դատվելու և պատժի (պատասխանատվության) համաչափության սկզբունքների տեսանկյունից և ունի հավելյալ հիմնավորման կարիք։
	Ընդունվել է

«Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» ՀՀ օրենքի նախագիծը հանվել է նախագծերի փաթեթից։ 

	4. ՀՀ կրթության, գիտության, մշակույթի և սպորտի նախարարություն
	10.07.2024թ.

	
	№ 01/18,1/20738-2024

	Հայաստանի Հանրապետության կրթության, գիտության, մշակույթի և սպորտի նախարարությունը «Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի վերաբերյալ դիտողություններ և առաջարկություններ չունի:
	Ընդունվել է ի գիտություն

	5. ՀՀ բարձր տեխնոլոգիական արդյունաբերության նախարարություն
	01.07.2024թ.

	
	№ 01/17․2/6044-2024

	«Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի վերաբերյալ ՀՀ բարձր տեխնոլոգիական արդյունաբերության նախարարությունն իր իրավասությունների շրջանակում դիտողություններ և առաջարկություններ չունի:
	Ընդունվել է ի գիտություն

	6. ՀՀ շրջակա միջավայրի նախարարություն
	12.07.2024թ.

	
	№ 1/04.7/7805-2024

	«Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի վերաբերյալ շրջակա միջավայրի նախարարությունն առաջարկություններ և առարկություններ չունի։
	Ընդունվել է ի գիտություն

	7. ՀՀ աշխատանքի և սոցիալական հարցերի նախարարություն
	23.07.2024թ.

	
	№ ՆՄ/ԳԽ/23267-2024

	1. «Իրավահավասարության ապահովման և խտրականությունից պաշտպանության մասին» օրենքի նախագծի վերաբերյալ (այսուհետև՝ Նախագիծ 1) հայտնում ենք հետևյալը՝
1) 2-րդ հոդվածի 1-ին մասում «Վարչական իրավախախտումների վերաբերյալ Հայաստանի Հանրապետության օրենսգրքից,» բառերից հետո առաջարկում ենք լրացնել «Հայաստանի Հանրապետության աշխատանքային օրենսգրքից,» բառերով, քանի որ Իրավահավասարության ապահովման և խտրականությունից պաշտպանության մասին դրույթներ ամրագրված են նաև ՀՀ աշխատանքային օրենսգրքում (այսուհետև՝ Օրենսգիրք)։ Մասնավորապես, տե՛ս Օրենսգրքի 3-րդ հոդվածի 1-ին մասի 3-րդ և 5-րդ կետերը, 3.1-ին հոդվածը, 180-րդ հոդվածի 3-րդ մասը.
	Ընդունվել է

	2) Օրենսգրքի 33-րդ հոդվածի համաձայն՝ գործատուների կողմից աշխատանքային օրենսդրության, աշխատանքային իրավունքի նորմեր պարունակող այլ նորմատիվ իրավական ակտերի, կոլեկտիվ և աշխատանքային պայմանագրերի պահանջների կատարման նկատմամբ պետական վերահսկողությունն իրականացնում է ոլորտի լիազորված տեսչական մարմինը (ՀՀ առողջապահական և աշխատանքի տեսչական մարմինը)՝ օրենքով նախատեսված դեպքերում կիրառելով պատասխանատվության միջոցներ: Սակայն, Նախագիծ 1-ի 8-րդ հոդվածի 1-ին մասում Առողջապահական և աշխատանքի տեսչական մարմնին դիմելու մասին սահմանված չէ։
Միաժամանակ, հաշվի առնելով, որ աշխատանքային օրենսդրության նկատմամբ վերահսկողությունը, այդ թվում՝ աշխատանքային օրենսդրությամբ սահմանված խտրականության արգելքների (ՀՀ վարչապետի 2018 թվականի հունիսի 11-ի N 755-Լ որոշմամբ հաստատված կանոնադրության 11-րդ կետի 10-րդ ենթակետի «ժգ» պարբերություն) պահպանման նկատմամբ վերահսկողությունն իրականացնում է ՀՀ առողջապահական և աշխատանքի տեսչական մարմինը՝ առաջարկում ենք Նախագիծ 1-ի և հարակից օրենքների նախագծերի փաթեթը կարծիքի ներկայացնել նաև ՀՀ առողջապահական և աշխատանքի տեսչական մարմին։
	Մասամբ է ընդունվել

Նախագծերի փաթեթի տրամաբանությամբ մասնավոր սուբյեկտների կողմից ենթադրյալ խտրականության գործերը բոլոր դեպքերում քննելու են դատարանները՝ վարչական իրավախախտման դեպքում վարչական դատարանը, իսկ այլ դեպքերում՝ ընդհանուր իրավասության քաղաքացիական դատարանը՝ անձանց հայցադիմումի հիման վրա։ Այս մոտեցումը ընտրվել է՝ նկատի ունենալով, որ խտրականության դեպքերն ունեն բարդ և առանձնահատուկ բնույթ՝ գործի փաստական հանգամանքների գնահատման և արարքը որպես խտրականություն որակելու տեսանկյունից։ Հաշվի առնելով նաև, որ խտրականությանը վերաբերելի համապարփակ իրավակարգավորումները Նախագծերի փաթեթով ՀՀ օրենսդրությամբ ներդրվում են առաջին անգամ և գերազանցապես իրավակիրառներին անծանոթ կոնցեպտներ են, կարծում ենք, որ դատարանները առավել մեծ արդյունավետությամբ կկարողանան իրականացնել այս գործառույթը՝ ի համեմատություն տեսչական մարմնի։ Միաժամանակ, տեսչական մարմնին խտրականության գործերը քննելու իրավասության տրամադրումը կդիտարկվի Նախագծերի փաթեթի ընդունումից հետո՝ խտրականության վերաբերյալ օրենսդրության հետագա զարգացման տրամաբանության շրջանակներում։ Սա թույլ կտա նաև փուլային մոտեցմամբ ներդնել այս ինստիտուտը ներպետական օրենսդրությունում ու պրակտիկայում՝ ապահովելով անցնցում փոփոխություններ։ 

Հարկ է նկատել նաև, որ հիմնվելով ՀՀ ԱՍՀՆ առաջարկի վրա՝ Նախագծերի փաթեթում ներառված՝ «Հայաստանի Հանրապետության աշխատանքային օրենսգրքում փոփոխություններ և լրացում կատարելու մասին» օրենքի նախագիծը լրացվել է նոր հոդվածով, որով առաջարկվում է լրացում կատարել Աշխատանքային օրենսգրքի 33-րդ հոդվածում։ Մասնավորապես, առաջարկվում է նախատեսել տեսչական մարմնի ընդհանուր լիազորությունից բացառություն օրենսգրքի 3.1 հոդվածով (խտրականության արգելումը) նախատեսված դեպքերում։ 

	3) Նախագծերի փաթեթի հիմնավորման վերնագրում և տեքստում նշված չէ փաթեթում ներառված «Հայաստանի Հանրապետության աշխատանքային օրենսգրքում փոփոխություն կատարելու մասին» ՀՀ օրենքի նախագծի մասին։ Առաջարկում ենք հիմնավորումն այս մասով լրամշակել։ 
	Ընդունվել է

	2. «Հայաստանի Հանրապետության աշխատանքային օրենսգրքում փոփոխություն կատարելու մասին» ՀՀ օրենքի նախագծի (այսուհետև՝ Նախագիծ 2) վերաբերյալ հայտնում ենք հետևյալը.
1) Նախագիծ 2-ի 1-ին հոդվածի 1-ին կետով նախատեսվում է ՀՀ աշխատանքային օրենսգրքի (այսուհետև՝ Օրենսգիրք) 3.1-ին հոդվածի 1-ին մասը շարադրել նոր խմբագրությամբ՝ թվարկելով աշխատանքային հարաբերությունների հստակ ուղղություններ։ Այդ առումով հարկ է նշել, որ Նախագիծ 2-ի 1-ին հոդվածի 1-ին կետով Օրենսգրքի 3.1-ին հոդվածի՝ նոր խմբագրությամբ շարադրվող 1-ին մասի 1-8-րդ կետերում թվարկվածներն ամբողջությամբ չեն արտացոլում աշխատանքային հարաբերություններն ու դրանցով կարգավորման ենթակա խնդիրները, իսկ վերջիններս սպառիչ և ամբողջական թվարկելը գործնականում հնարավոր չէ: 
Գտնում ենք, որ նշված դրույթում աշխատանքային հարաբերություններում կարգավորման ենթակա հարցերի ոչ սպառիչ և ոչ ամբողջական թվարկումը իրավակիրառ պրակտիկայում կարող է հանգեցնել խնդիրների: Ուստի, Նախագիծ 2-ի 1-ին հոդվածի 1-ին կետով Օրենսգրքի 3.1-ին հոդվածի՝ նոր խմբագրությամբ շարադրվող 1-ին մասում նման թվարկումը, գտնում ենք ոչ նպատակահարմար:
Առաջարկում ենք դրույթը խմբագրել այն տրամաբանությամբ, որ ամրագրվի աշխատանքային հարաբերություններում խտրականության ընդհանրական արգելք՝ առանց տարանջատելու կոնկրետ կարգավորումների ուղղությունները: Մասնավորապես. «Աշխատանքային հարաբերություններում խտրականությունն արգելվում է։»։
	Մասամբ է ընդունվել


Աշխատանքային օրենսգրքի 13-րդ հոդվածի համաձայն՝ աշխատանքային հարաբերությունները աշխատողի և գործատուի փոխադարձ համաձայնության վրա հիմնված հարաբերություններն են, (...): Աշխատանքային օրենսգրքի 14-րդ հոդվածի 1-ին մասի համաձայն՝ աշխատողի և գործատուի միջև աշխատանքային հարաբերությունները ծագում են աշխատանքային օրենսդրությամբ սահմանված կարգով կնքված գրավոր աշխատանքային պայմանագրով կամ աշխատանքի ընդունման մասին անհատական իրավական ակտով:

Վերոգրյալից ելնելով՝ կարող ենք արձանագրել, որ աշխատանքային հարաբերությունների ծագման հիմքն աշխատանքային պայմանագրի կնքումն է կամ աշխատանքի ընդունման մասին անհատական իրավական ակտի ընդունումը, և մինչև այդ պահը առկա հարաբերություններն Աշխատանքային օրենսգրքի իմաստով իրենց բնույթով աշխատանքային հարաբերություններ չեն համարվի։ 

Միաժամանակ, Նախագծով առաջարկվում է նշել, որ խտրականության արգելքը, ի թիվս այլնի, տարածվում է նաև աշխատանքի ընդունման, ներառյալ՝ աշխատանքի ընդունման հայտարարության, մրցույթի և փորձաշրջանի հետ կապված հարաբերությունների նկատմամբ, որոնք, ըստ Աշխատանքային օրենսգրքի 13-14-րդ հոդվածների վերոնշյալ դրույթների, չեն համարվում աշխատանքային հարաբերություններ։ 

Ուստի, Նախագծով նման հստակեցման կատարումը կարևոր է՝ խուսափելու համար հետագայում իրավակիրառ պրակտիկայում դրույթի տարաբնույթ մեկնաբանություններից։ 

Վերոգրյալից ելնելով՝ Նախագծի 2-րդ հոդվածի 1-ին մասը խմբագրվել է և սահմանվել է, որ արգելվում է խտրականությունն աշխատանքային օրենսդրությամբ կարգավորվող հարաբերություններում, և ոչ թե միայն աշխատանքային հարաբերություններում՝ միաժամանակ նախատեսելով նման իրավահարաբերությունների հնարավոր ոլորտներ։ 

	2) Նախագիծ 2-ի 1-ին հոդվածի 2-րդ կետով առաջարկվող փոփոխության վերաբերյալ, որով առաջարկվում է ուժը կորցրած ճանաչել Օրենսգրքի 3.1-ին հոդվածի 2-րդ մասը, հարկ է նշել, որ հիշյալ մասն ուժը կորցրած ճանաչելու արդյունքում հարց է ծագելու, թե ո՞րն է խտրականությունը, ի՞նչ է դա նշանակում, ի՞նչ հատկանիշներով է պայմանավորված։ Այդ իսկ պատճառով առաջարկում ենք Օրենսգրքի 3.1-ին հոդվածի 2-րդ մասը ոչ թե ուժը կորցրած ճանաչել, այլ «Իրավահավասարության ապահովման և խտրականությունից պաշտպանության» մասին օրենքի նախագծի առաջարկվող դրույթներին համապատասխան՝ փոփոխություններ կատարել Օրենսգրքի 3.1-ին հոդվածի 2-րդ մասում, որպեսզի հետագայում աշխատանքային հարաբերություններում խտրականության մեկնաբանման խնդիրներ չառաջանան (նույն տրամաբանությամբ, ինչպես Նախագծի փաթեթում տրվում է «հաշմանդամության հիմքով խտրականության» հասկացության սահմանումը՝ «Հաշմանդամություն ունեցող անձանց իրավունքների մասին» օրենքում փոփոխություններ կատարելու մասին» օրենքի նախագծում կամ «գենդերային խտրականության» հասկացությունը՝ «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքում փոփոխություններ կատարելու մասին» օրենքի նախագծում)։ 
	Մասամբ է ընդունվել
Խտրականության հասակցությունը տրվում է «Իրավահավասարության ապահովման և խտրականությունից պաշտպանության մասին» օրենքի նախագծով։ Այն ունիվերսալ հասկացություն է, որը կիրառելի է բոլոր իրավահարաբերությունների, այդ թվում՝ աշխատանքային օրենսգրքով կարգավորվող հարաբերությունների նկատմամբ, ուստի առանձին հասկացության նախատեսումը նպատակահարմար չէ։ Ընդ որում, «Իրավահավասարության ապահովման և խտրականությունից պաշտպանության մասին» օրենքի նախագծի 4-րդ հոդվածի 3-րդ մասով սահմանվում է, որ աշխատանքային հարաբերություններում խտրականության արգելքի առանձնահատկությունները կարգավորվում են Հայաստանի Հանրապետության աշխատանքային օրենսգրքով։ Նշված կարգավորումից բխում է, որ աշխատանքային հարաբերություններում խտրականությանն առնչվող ընդհանուր նորմերը սահմանվում են «Իրավահավասարության ապահովման և խտրականությունից պաշտպանության մասին» օրենքի նախագծով, իսկ Աշխատանքային օրենսգրքով նախատեսվում են միայն ընդհանուր կանոնից տարբերվող՝ առանձնահատուկ նորմերը։ Հարկ է նկատի ունենալ նաև, որ «Նորմատիվ իրավական ակտերի մասին» օրենքի 13-րդ հոդվածի 8-րդ մասի համաձայն՝ նորմատիվ իրավական ակտերում բացառվում են իրավական նորմերի անհիմն կրկնությունները և ներքին հակասությունները: Ուստի, կրկնվող և նույնական հասկացության սահմանումը Աշխատանքային օրենսգրքով, կարծում ենք, նպատակահարմար չէ։ 

Վերոգրյալից ելնելով և հիմք ընդունելով ԱՍՀՆ առաջարկը՝ Աշխատանքային օրենսգրքի 3.1 հոդվածի 2-րդ մասը շարադրվել է հետևյալ խմբագրությամբ՝
«Աշխատանքային օրենսդրությամբ կարգավորվող հարաբերություններում խտրականության հասկացությունը, տեսակները և այլ հարաբերությունները կարգավորվում են «Իրավահավասարության ապահովման և խտրականությունից պաշտպանության մասին» օրենքով՝ բացառությամբ սույն հոդվածով նախատեսված դեպքերի։»։ 




	3) Նախագիծ 2-ի 1-ին հոդվածի 3-րդ կետն առաջարկում ենք շարադրել հետևյալ խմբագրությամբ.
«3) 3-րդ մասում «(մրցույթներում)» բառը փոխարինել «, մրցույթներում» բառով.»։
Վերոգրյալ առաջարկությունը զուտ խմբագրական բնույթի է։

	4) Նախագծի 1-ին հոդվածի 4-րդ կետով առաջարկվում է Օրենսգրքի 3.1-ին հոդվածը լրացնել 4-րդ մասով հետևյալ բովանդակությամբ՝ «4. Գործատուն պարտավոր է բացառել աշխատանքային հարաբերություններում խտրականությունը, ինչպես նաև միջոցներ ձեռնարկել խտրականությունը կանխարգելելու և իրենց աշխատանքային գործունեության ընթացքում խտրականություն դրսևորած անձանց պատասխանատվության ենթարկելու ուղղությամբ։»։ Սա նշանակում է, որ գործատուի վրա կրկնակի պարտականություն է դրվում միևնույն խնդրի կանխարգելման շուրջ։ Մինչ առաջարկվող փոփոխությունները՝ Օրենսգրքում արդեն իսկ առկա է խտրականության վերաբերյալ առանձին կարգավորում, որն իրենից նաև ներկայացնում է ՀՀ աշխատանքային օրենսդրության սկզբունք, որի պահպանումը հանդիսանում է աշխատանքային հարաբերությունների սուբյեկտների, այդ թվում՝ նաև գործատուի ուղիղ պարտականություն։ Այդ իսկ պատճառով նպատակահարմար չենք համարում, որպեսզի գործատուն միևնույն հարցի կանխարգելման շուրջ կրի կրկնակի պարտականություն և առաջարկում ենք Օրենսգրքի 3.1-ին հոդվածը չլրացնել նոր 4-րդ մասով։ 
	Չի ընդունվել

Աշխատանքային օրենսգրքի 3.1-րդ հոդվածի 1-ին մասով սահմանված է խտրականության արգելքի սկզբունքը, ինչը ենթադրում է գործատուի նեգատիվ պարտականությունը զերծ մնալ այնպիսի գործողությունների կատարումից, որոնք կարող են հանգեցնել խտրականության։ Ինչ վերաբերում է Նախագծի վկայակոչված դրույթին, այն նախատեսում է գործատուի պոզիտիվ պարտականությունը՝ բացառել աշխատանքային հարաբերություններում խտրականությունը և պրոակտիվ միջոցներ ձեռնարկել՝ խտրականությունը կանխարգելելու և իրենց աշխատանքային գործունեության ընթացքում խտրականություն դրսևորած անձանց պատասխանատվության ենթարկելու ուղղությամբ։ Նման գործողությունները կարող են ներառել, օրինակ՝ խտրականության դեպքերը կանխարգելելու և դրանք պատշաճ հասցեագրելու քաղաքականությունների ընդունումը։

	3. «Հայաստանի Հանրապետության քաղաքացիական դատավարության օրենսգրքում լրացումներ կատարելու մասին» օրենքի նախագծի (այսուհետև՝ Նախագիծ 3) վերաբերյալ հայտնում ենք հետևյալը.
Նախագիծ 3-ի 1-ին հոդվածով նախատեսվում է ՀՀ քաղաքացիական դատավարության օրենսգրքի 202-րդ հոդվածի 1-ին մասը լրացնել 10-րդ կետով, որով սահմանվում է, որ դատարանը հատուկ հայցային վարույթի կարգով քննում է նաև խտրականության վերաբերյալ գործերը, իսկ Նախագիծ 3-ի 2-րդ հոդվածով ՀՀ քաղաքացիական դատավարության օրենսգիրքը լրացվում է 27.4-րդ գլխով, որով սահմանվում են խտրականության վերաբերյալ գործերի վարույթի մասով կարգավորումները։
Վերոգրյալի մասով հարկ է նշել, որ ՀՀ քաղաքացիական դատավարության օրենսգրքի 202-րդ հոդվածի 1-ին մասի 3-րդ կետի համաձայն՝ դատարանը հատուկ հայցային վարույթի կարգով քննում է նաև առանձին աշխատանքային վեճերով գործերը (աշխատանքային պայմանագրի փոփոխման, լուծման և աշխատողին կարգապահական պատասխանատվության ենթարկելու հետ կապված անհատական աշխատանքային վեճերը), իսկ վերջիններիս վարույթի մասով կարգավորումները սահմանված են նույն օրենսգրքի 24-րդ գլխով։
Տվյալ դեպքում հարց է առաջանում, թե ինչ ընթացակարգերով է իրականացվելու վարույթը, եթե առանձին աշխատանքային վեճով գործը միաժամանակ հանդիսանում է նաև խտրականության վերաբերյալ գործ։
	Ընդունվել է

Ցանկացած պարագայում, երբ վեճը կապված է անձի նկատմամբ ենթադրյալ խտրականություն գործադրելու հետ, ապա այն պետք է քննի ՀՀ քաղաքացիական դատավարության օրենսգրքում լրացվող նոր՝ 27.4-րդ գլխով նախատեսված կարգով։ Ուստի, «Հայաստանի Հանրապետության քաղաքացիական դատավարության օրենսգրքում լրացումներ և փոփոխություն կատարելու մասին» օրենքի նախագծում լրացվել է նոր կարգավորում, որով օրենսգրքի 210-րդ հոդվածում սահմանվում է բացառություն։ Այսպես, առաջարկվող կարգավորմամբ նախատեսվում է, որ «խտրականություն գործադրելու վերաբերյալ աշխատանքային վեճերը» քննվում և լուծվում են օրենսգրքի 27.4-րդ գլխով սահմանված կարգով։ 




	4. «Հայաստանի Հանրապետության քաղաքացիական օրենսգրքում լրացում և փոփոխություն կատարելու մասին» օրենքի նախագծի (այսուհետև՝ Նախագիծ 4) հայտնում ենք հետևյալը.
Նախագիծ 4-ի 1-ին հոդվածով նախատեսվող կարգավորմամբ թեև սահմանվում է ոչ նյութական վնասի հատուցում ստանալու իրավունքը նաև խտրականության չենթարկվելու իրավունքի մասով, սակայն հարկ է նկատել, որ ՀՀ քաղաքացիական օրենսգրքի 162.1-ին հոդվածի 2-րդ մասով կարգավորվում են միայն պետական կամ տեղական ինքնակառավարման մարմնի կամ դրա պաշտոնատար անձի որոշման, գործողության կամ անգործության հետևանքով անձի՝ Հայաստանի Հանրապետության Սահմանադրությամբ և «Մարդու իրավունքների և հիմնարար ազատությունների պաշտպանության մասին» կոնվենցիայով երաշխավորված թվարկված հիմնարար իրավունքների խախտման դեպքում ոչ նյութական վնասի հատուցման հետ կապված հարցերը։
Հարկ է նշել, որ բաց է մնում այն հարցը, թե ինչպես է կարգավորվելու ոչ նյութական վնասի հատուցման հարցը, եթե Հայաստանի Հանրապետության Սահմանադրությամբ և «Մարդու իրավունքների և հիմնարար ազատությունների պաշտպանության մասին» կոնվենցիայով երաշխավորված հիմնարար իրավունքների խախտումն իրականացվում է ոչ թե պետական կամ տեղական ինքնակառավարման մարմնի կամ դրա պաշտոնատար անձի կողմից, այլ օրինակ այլ անձի կամ գործատուի կողմից։
	Չի ընդունվել

Մասնավոր հատվածում խտրականության դեպքերով ոչ նյութական վնասի հատուցման առնչությամբ հարկ է նկատել, որ Մարդու իրավունքների պաշտպանության ազգային ռազմավարությունից բխող 2023-2025 թվականների գործողությունների ծրագրի 3.3 գործողությամբ նախատեսվել է օրենսդրորեն նախատեսել ֆիզիկական անձի դեմ ոչ նյութական վնասի հատուցման պահանջ ներկայացնելու ընթացակարգ՝ նախատեսելով մասնավոր հարաբերություններում հիմնարար իրավունքների խախտման դեպքում ոչ նյութական վնասների փոխհատուցման հնարավորությունը։ Սույն գործողության շրջանակներում համապատասխան օրենսդրական փոփոխությունների նախագծի մշակումը նախատեսվում է 2025 թվականի առաջին կիսամյակի ընթացքում։ Ուստի, առաջարկվող կառուցակարգերի նախատեսումը դուրս է սույն նախագծերի փաթեթի կարգավորման շրջանակից և կդիտարկվի ՄԻՊ գործողությունների ծրագրի վերոնշյալ գործողության կատարման շրջանակներում։

	5. «Հաշմանդամություն ունեցող անձանց իրավունքների մասին» 2021 թվականի մայիսի 5-ի ՀՕ-194-Ն օրենքը մշակվել է հաշվի առնելով Հաշմանդամություն ունեցող անձանց իրավունքների մասին կոնվեցիայի դրույթները, այդ թվում օրենքում օգտագործվող հիմնական հասկացությունները։ Հետևաբար, գտնում ենք, որ հաշմանդամության հիմքով խտրականության հասկացությունը փոփոխելու անհրաժեշտությունը բացակայում է, քանի որ այն համապատասխանում է վերհիշյալ Կոնվեցիայի դրույթներին։ Բացի այդ, առաջարկվող փոփոխության մեջ «եթե» եզրույթի կիրառումը ևս խնդրահարույց է։ 
	Չի ընդունվել

Նախագծերի փաթեթում տեղ գտած խտրականության հասկացությունը առավել լայն է և արդեն իսկ ներառում է «Հաշմանդամություն ունեցող անձանց իրավունքների մասին» օրենքով սահմանված հասկացության տարրերը։ Կարծում ենք, որ պաշտպանված հատկանիշից կախված՝ խտրականության հասկացությունների տարանջատումը կամ տարբերակումը նպատակահարմար չէ և միայն լրացուցիչ շփոթություն կառաջացնի օրենսդրական ակտերի կիրառման ընթացքում և կհանգեցնի դրանց ոչ միատեսակ մեկնաբանման։ Ուստի, նշված օրենքում հաշմանդամության հիմքով խտրականության հասկացությունը շարադրվել է հետևյալ խմբագրությամբ՝
««Իրավահավասարության ապահովման և խտրականությունից պաշտպանության մասին» օրենքի իմաստով խտրականությունը՝ հաշմանդամության հիմքով, որը ներառում է նաև խելամիտ հարմարեցումների ապահովման մերժումը։

	6. Համաձայն նախագծի՝ առաջարկվում է փոփոխություն կատարել նաև «Կանանց և տղամարդկանց հավասար իրավունքների և հավասար հնարավորությունների ապահովման մասին» 2013 թվականի մայիսի 20-ի ՀՕ-57-Ն օրենքի (այսուհետ՝ Օրենք) 3-րդ հոդվածի 1-ին մասում՝ 2-րդ կետը վերաշարադրվում է։ 
Համաձայն Կանանց նկատմամաբ խտրականության բոլոր ձևերի վերացման մասին կոնվենցիայի Մասնակից պետությունները դատապարտում են կանանց նկատմամբ խտրականությունն իր բոլոր ձևերով, համաձայնում են բոլոր համապատասխան միջոցներով և առանց հապաղելու վարել կանանց նկատմամբ խտրականության վերացման քաղաքականություն և այդ նպատակով պարտավորվում են.
ա) տղամարդկանց և կանանց իրավահավասարության սկզբունքն ամրագրել իրենց ազգային սահմանադրություններում կամ համապատասխան օրենսդրության մեջ, եթե այն դեռևս ամրագրված չէ, և օրենսդրության ու այլ համապատասխան միջոցների օգնությամբ ապահովել այդ սկզբունքի գործնական իրականացումը,
բ) ընդունել կանանց նկատմամբ ամեն տեսակի խտրականությունն արգելող համապատասխան օրենսդրական և այլ միջոցներ, ներառյալ պատժամիջոցներ, որտեղ դրանք անհրաժեշտ են,
գ) սահմանել տղամարդկանց հետ հավասար պայմաններով կանանց իրավունքների իրավական պաշտպանություն և իրավասու ներպետական ատյանների ու պետական այլ հաստատությունների օգնությամբ ապահովել կանանց պաշտպանությունն ընդդեմ խտրականության ցանկացած գործողության,
դ) ձեռնպահ մնալ կանանց նկատմամբ խտրականության որևէ գործողության կամ պրակտիկայի մեջ ներգրավվելուց և երաշխավորել, որ պետական մարմիններն ու հաստատությունները կգործեն այդ պարտավորությանը համապատասխան,
ե) ձեռնարկել բոլոր համապատասխան միջոցները՝ վերացնելու համար ցանկացած անձի, կազմակերպության կամ ձեռնարկության կողմից կանանց նկատմամբ դրսևորվող խտրականությունը,(զ) ձեռնարկել բոլոր համապատասխան, ներառյալ՝ օրենսդրական, միջոցները՝ փոխելու կամ վերացնելու համար այն գործող օրենքները, ենթաօրենսդրական ակտերը, սովորույթներն ու պրակտիկան, որոնք ներկայացնում են խտրականություն կանանց նկատմամբ,(է) վերացնել ներպետական քրեական օրենսդրության բոլոր այն դրույթները, որոնք խտրականություն են ներկայացնում կանանց նկատմամբ:
Ելնելով վերոնշյալից՝ կարծում ենք, որ «Կանանց և տղամարդկանց հավասար իրավունքների և հավասար հնարավորությունների ապահովման մասին» 2013 թվականի մայիսի 20-ի ՀՕ-57-Ն օրենքի (այսուհետ՝ Օրենք) 3-րդ հոդվածի 1-ին մասի 2-րդ կետում «եթե այդ գործողությունը, անգործությունը, կարգավորումը, վերաբերմունքը կամ քաղաքականությունը չի հետապնդում իրավաչափ նպատակ կամ կիրառված միջոցները անհրաժեշտ չեն հետապնդվող նպատակին հասնելու համար կամ համաչափ չեն այդ նպատակին» հատվածը լրացուցիչ մեկնաբանման կարիք ունի և անհրաժեշտ է դիտարկել կետի առանց նշյալ հատվածի վերաշարադրման տարբերակը։
	Չի ընդունվել

««Կանանց և տղամարդկանց հավասար իրավունքների և հավասար հնարավորությունների մասին» օրենքում փոփոխություններ կատարելու մասին» օրենքի նախագծով (այսուհետ սույն կետում՝ Նախագիծ) առաջարկվում է նշված օրենքում կիրառվող՝ խտրականության հասկացությունը համապատասխանեցնել «Իրավահավասարության ապահովման և խտրականությունից պաշտպանության մասին» օրենքի նախագծում կիրառվող հասկացությանը։ 

«Իրավահավասարության ապահովման և խտրականությունից պաշտպանության մասին» օրենքի նախագծի 5-րդ հոդվածի 3-րդ մասով սահմանվում են այն դեպքերը, երբ տարբերակված վերաբերմունքն իրավաչափ է և չի համարվում խտրականություն։ Մասնավորապես, սահմանվում է, որ տարբերակումը, բացառումը, սահմանափակումը և նախապատվությունը թույլատրելի են և չեն համարվում խտրականություն, եթե դրանք հետապնդում են իրավաչափ նպատակ, կիրառված միջոցները անհրաժեշտ են հետապնդվող նպատակին հասնելու համար և համաչափ են այդ նպատակին։ 

Համապատասխանաբար, գենդերային խտրականության հասկացությունը սահմանելով, Նախագծով նախատեսվել են նաև տարբերակված վերաբերմունքն իրավաչափ համարելու համար անհրաժեշտ հանգամանքները։ Հարկ է նկատել, որ գենդերային խտրականության (հատկապես՝ ուղղակի խտրականության) դեպքում այս կարգավորումը պետք է նեղ մեկնաբանվի և շատ հազվադեպ են այն դեպքերը, երբ կարող են գենդերի հիմքով տարբերակված վերաբերմունքը հիմնավորող այնպիսի պատճառներ բերվել, որոնք քննարկվող կարգավորման իմաստով կհամարվեն «իրավաչափ նպատակ»։ Այնուամենայնիվ, նման դեպքերի, թեկուզև հազվադեպ, առկայությունը չի կարելի բացառել։

Ասվածը հիմնավորվում է նաև Մարդու իրավունքների եվրոպական դատարանի նախադեպային իրավունքով։ Այսպես, Եվրոպական դատարանը բազմիցս շեշտել է, որ սեռի հիմքով տարբերակված վերաբերմունքը Կոնվենցիայի հետ համատեղելի համարելու համար պետք է «շատ ծանրակշիռ պատճառներ» առաջ քաշվեն (տե’ս, օրինակ, Կոնստանտին Մարկինն ընդդեմ Ռուսաստանի (ՄՊ) (Konstantin Markin v. Russia [GC], 2012, § 127) գործով կայացված վճիռը)։ Միաժամանակ, որոշ դեպքերում Եվրոպական դատարանը օբյեկտիվ և ողջամիտ է համարել սեռի հիմքով տարբերակված վերաբերմունքի համար պետությունների կողմից ներկայացված պատճառաբանությունները։ Այսպես, օրինակ՝ Սթեքն և ուրիշներն ընդդեմ Միացյալ Թագավորության գործով (ՄՊ) (Stec and Others v. the United Kingdom [GC], 2006, § 61) կայացրած որոշմամբ Եվրոպական դատարանը հաստատել է, որ պետական ​​կենսաթոշակային համակարգում տղամարդկանց և կանանց միջև տարբերակումն ընդունելի է՝ որպես երկու սեռերի միջև փաստացի անհավասարության վերացմանն ուղղված միջոցառում:

Ուստի, առաջարկվող փոփոխությունը նպատակահարմար չէ։ 

	8. ՀՀ առողջապահության նախարարություն
	17.07.2024թ.

	
	№ ԱԱ/11/20842-2024

	«Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի փաթեթի վերաբերյալ առաջարկություններ և դիտողություններ չկան:
	Ընդունվել է ի գիտություն

	9. ՀՀ տարածքային կառավարման և ենթակառուցվածքների նախարարություն
	24.07.2024թ.

	
	№ ԳՍ/21.1/22821-2024

	Հայաստանի Հանրապետության տարածքային կառավարման և ենթակառուցվածքների նախարարությունը «Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի փաթեթի վերաբերյալ առաջարկություններ և դիտողություններ չունի։
   	Հայտնում ենք, որ Նախագծերը քննարկման նպատակով ներկայացվել են ՀՀ մարզպետների աշխատակազմեր և Երևանի քաղաքապետարան:
   	Մարզպետների աշխատակազմերի և Երևանի քաղաքապետարանի կողմից ներկայացված դիրքորոշումների համաձայն վերջիններս դիտողություններ և առաջարկություններ չունեն:
	Ընդունվել է ի գիտություն

	10. ՀՀ ներքին գործերի նախարարություն
	18.07.2024թ.

	
	№ 43/6/115784-24

	1․ «Իրավահավասարության ապահովման և խտրականությունից պաշտպանության մասին» օրենքի նախագծում (այսուհետ՝ Նախագիծ) առաջարկվում է․
1) Նախագծի 4-րդ հոդվածում՝
ա. հոդվածի վերնագրի «Խտրականության արգելքը» բառերը փոխարինել «Օրենքի գործողության ոլորտը» բառերով,
բ. 1-ին մասի «Խտրականությունն արգելվում է» բառերը փոխարինել «Սույն օրենքի գործողությունը տարածվում է» բառերով.
	Չի ընդունվել

Նախագծի 4-րդ հոդվածի նպատակն է արգելել խտրականության բոլոր ձևերն ու դրսևորումները՝ միջազգային չափանիշներին համապատասխան նախատեսելով այն հասարակական հարաբերությունները, որոնց վրա տարածվում է խտրականության արգելքը, ինչպես նաև այն սուբյեկտներին, որոնք պետք է պահպանեն այդ արգելքը։ 
Ըստ այդմ, առաջարկվող փոփոխությունը համահունչ չէ դրույթի սահմանման հիմքում ընկած անհրաժեշտությանը, ուստիև՝ նպատակահարմար չէ կատարել նման փոփոխություն։

	
	

	2) Նախագծի 6-րդ հոդվածի 1-ին մասի 4-րդ և 5-րդ կետերում, «օրենքով և այլ իրավական ակտերով» և «օրենքով և իրենց ներքին ակտերով» բառերը փոխարինել «Հայաստանի Հանրապետության օրենսդրությամբ» բառերով.
	Մասամբ է ընդունվել
Նախագծի 6-րդ հոդվածի 1-ին մասի 4-րդ կետում կատարվել է համապատասխան փոփոխությունը։ Ինչ վերաբերում է նույն հոդվածի 1-ին մասի 5-րդ կետին, ապա «ներքին ակտերով նախատեսված կարգով» միջոցների ձեռնարկման մասին դրույթը նաև պետք է ծառայի որպես լիազորող նորմ պետական և տեղական ինքնակառավարման մարմինների համար՝ իրենց ներքին իրավական ակտերով խտրականություն դրսևորած անձանց պատասխանատվության միջոցների առնչությամբ կարգավորումներ նախատեսելու համար։ Ուստի, այս դեպքում առաջարկվող փոփոխությունը նպատակահարմար չէ։ 

	3) Նախագծի 8-րդ հոդվածի 1-ին մասի 2-րդ կետում «մասին» բառը փոխարինել «վերաբերյալ» բառով ․
	Ընդունվել է

	 4) Նախագծի 9-րդ հոդվածի 2-րդ մասում «Մարդու իրավունքների մասին» բառերը փոխարինել «Մարդու իրավունքների պաշտպանի մասին» բառերով․
	Ընդունվել է

	 5) Նախագծի 11-րդ հոդվածի 2-րդ մասի 4-րդ կետում «ինչպես» բառից հետո լրացնել «նաև» բառը․
	Ընդունվել է

	 6) Նախագծի 4-րդ գլխի «4» թիվը փոխարինել «3» թվով՝ ապահովելով Նախագծի գլուխների հերթական համարակալումը․
	Ընդունվել է

	7) Նախագծի 12-րդ հոդվածի 3-րդ մասում «ՀՀ» հապավումը փոխարինել «Հայաստանի Հանրապետության» բառերով։
 Միաժամանակ, առաջարկվում է Նախագծի 2-րդ գլխի վերնագիրը համապատասխանեցնել «Նորմատիվ իրավական ակտերի մասին» օրենքի 14-րդ հոդվածի 10-րդ մասին, հստակեցնել Նախագծում օգտագործվող «խտրականություն դրսևորած» և «խտրականություն գործադրող» հասկացությունները՝ «Նորմատիվ իրավական ակտերի մասին» օրենքի 15-րդ հոդվածի 2-րդ մասին համապատասխան: 
	Ընդունվել է

	2. «Հայաստանի Հանրապետության վարչական դատավարության օրենսգրքում փոփոխություն և լրացումներ կատարելու մասին» օրենքի նախագծի վերնագրում «ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ» բառերը փոխարինել «ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆ» բառերով՝ «Նորմատիվ իրավական ակտերի մասին» օրենքի 12-րդ հոդվածի 1-ին մասին համապատասխան, իսկ նախագծի 1-ին հոդվածում՝ Օրենսգրքի 3-րդ հոդվածով լրացվող 9-րդ մասում «վերաբերյալ» բառից հետո լրացնել «Հայաստանի Հանրապետության» բառերը։
	Ընդունվել է

	3. «Հայաստանի Հանրապետության քաղաքացիական դատավարության օրենսգրքում լրացումներ կատարելու մասին» օրենքի նախագծում (այսուհետ՝ Նախագիծ) առաջարկվում է. 
	1) Նախագծի 1-ին հոդվածը շարադրել հետևյալ բովանդակությամբ նոր խմբագրությամբ՝ «Նորմատիվ իրավական ակտերի մասին» օրենքի 18-րդ հոդվածի 5-րդ մասին համապատասխան․
	«Հոդված 1. 2018 թվականի փետրվարի 9-ի Հայաստանի Հանրապետության քաղաքացիական դատավարության օրենսգրքի (այսուհետ՝ Օրենսգրքի) 202-րդ հոդվածի 1-ին մասի 9-րդ կետի «։» կետադրական նշանը փոխարինել «․» կետադրական նշանով և լրացնել հետևյալ բովանդակությամբ նոր 10-րդ կետ․»,
	Ընդունվել է

	2) Նախագծի 2-րդ հոդվածում «27.3» և «27.4» թվագրումը փոխարինել «27.3-րդ» և «27.4-րդ» թվագրմամբ՝ պահպանելով դասական թվականների հիշատակման կանոնը, իսկ 234.19-րդ հոդվածի 1-ին մասի «խտրականություն ենթարկելու վերաբերյալ վեճերը» բառերը փոխարինել «խտրականության վերաբերյալ գործերը» բառերով:
	Մասամբ է ընդունվել

	4. «Հայաստանի Հանրապետության քաղաքացիական օրենսգրքում լրացում և փոփոխություն կատարելու մասին» օրենքի նախագծում (այսուհետ՝ Նախագիծ) առաջարկվում է՝
1) Նախագծի վերնագրում «ԼՐԱՑՈՒՄ ԵՎ ՓՈՓՈԽՈՒԹՅՈՒՆ» բառերը փոխարինել «ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ» բառերով՝ «Նորմատիվ իրավական ակտերի մասին» օրենքի 12-րդ հոդվածի 1-ին մասին համապատասխան,
	Ընդունվել է

	2) 1-ին հոդվածը շարադրել հետևյալ բովանդակությամբ նոր խմբագրությամբ.
«Հոդված 1. 1998 թվականի մայիսի 5-ի Հայաստանի Հանրապետության քաղաքացիական օրենսգրքի (այսուհետ՝ Օրենսգիրք) 162.1-ին հոդվածի 2-րդ մասի «:» կետադրական նշանը փոխարինել «.» կետադրական նշանով և լրացնել հետևյալ բովանդակությամբ նոր 10-րդ կետ.
«10) խտրականության չենթարկվելու իրավունքը:» »:
	Չի ընդունվել

Նախագծով արդեն իսկ նախատեսվում են առաջարկով նշված կարգավորումները։

	5. ««Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին» սահմանադրական օրենքի նախագծում (այսուհետ՝ Նախագիծ) առաջարկվում է՝
1) Նախագծի վերնագրում «ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ» բառերը փոխարինել «ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ» բառերով՝ «Նորմատիվ իրավական ակտերի մասին» օրենքի 12-րդ հոդվածի 1-ին մասին համապատասխան,
	Ընդունվել է

	2) Նախագծի 3-րդ հոդվածի «1-4.1 մասերով, 30.3» բառերը փոխարինել «1-4.1-ին մասերով, 30.3-րդ» բառերով,
	Ընդունվել է

	3) Նախագծի 4-րդ հոդվածում «մասը լրացնել հետևյալ բովանդակությամբ 4-րդ կետով» բառերը փոխարինել «մասում «:» կետադրական նշանը փոխարինել «.» կետադրական նշանով և լրացնել հետևյալ բովանդակությամբ նոր 4-րդ կետ» բառերով,
	Ընդունվել է

	4) Նախագծի 5-րդ հոդվածի 2-րդ կետի «4․1 մասով» բառերը փոխարինել «4․1-ին մաս» բառերով, 4-րդ կետում՝ «6-7-րդ մասերով» բառերը փոխարինել «6-րդ և 7-րդ մասեր» բառերով, լրացվող 7-րդ մասում «մարդու իրավունքներին» բառերից հետո լրացնել «և» շաղկապը, իսկ «Պաշտպանի» բառը փոխարինել «իր» բառով,
	Մասամբ է ընդունվել

Նախագծի 5-րդ հոդվածում կատարվել են համապատասխան փոփոխությունները, միաժամանակ, «Պաշտպանի» բառը «իր» բառով փոխարինելու վերաբերյալ առաջարկը չի ընդունվել։

	5) Նախագծի 6-րդ հոդվածում «30.3․ հոդվածով» բառերը փոխարինել «30․3-րդ հոդվածով» բառերով, իսկ լրացվող 30․3-րդ հոդվածի 1-ին մասի 7-րդ կետի ««Իրավահավասարության ապահովման մասին» օրենքի 11-րդ հոդվածի 2-րդ մասի 2-5-րդ կետերով նախատեսված լիազորությունները» բառերը փոխարինել ««Իրավահավասարության ապահովման և խտրականությունից պաշտպանության մասի» օրենքի 11-րդ հոդվածի 2-րդ մասի 2-4-րդ կետերով նախատեսված գործառույթները» բառերով,
	Ընդունվել է

	6) Նախագծի 10-րդ հոդվածի 1-ին մասում «30․3 հոդվածով» բառերը փոխարինել «30․3-րդ հոդվածով» բառերով, իսկ «օրենքի» բառից առաջ լրացնել «սույն» բառը:
	Ընդունվել է

	6. «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքում փոփոխություններ կատարելու մասին» օրենքի նախագծի 1-ին հոդվածի 1-ին կետի «նույն իրավիճակում» բառերը փոխարինել «համանման հանգամանքներում» բառերով, իսկ 3-րդ կետի «խտրականության» բառը փոխարինել «խտրականություն» բառով։
	Ընդունվել է

	7. «Հայաստանի Հանրապետության աշխատանքային օրենսգրքում փոփոխություն կատարելու մասին» օրենքի նախագծում առաջարկվում է վերնագրի «ՓՈՓՈԽՈՒԹՅՈՒՆ» բառը փոխարինել «ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ» բառերով՝ «Նորմատիվ իրավական ակտերի մասին» օրենքի 12-րդ հոդվածի 1-ին մասին համապատասխան, 1-ին հոդվածի «3.1» թիվը փոխարինել «3.1-ին» թվով՝ պահպանելով դասական թվականների հիշատակման կանոնը։ Նախագծի 1-ին հոդվածով լրացվող 4-րդ մասում «անձանց» բառից հետո լրացնել «Հայաստանի Հանրապետության օրենսդրությամբ սահմանված կարգով» բառերը:
	Մասամբ է ընդունվել
Նախագծի վերնագրում կատարվել են համապատասխան փոփոխություններ, 1-ին հոդվածում կիրառվող թվագրումը համապատասխանեցվել է առաջարկին։ Ինչ վերաբերում է Նախագծի 1-ին հոդվածով լրացվող 4-րդ մասում առաջարկվող լրացմանը, ապա այն չի կատարվել, քանի որ գործատուները համապատասխան միջոցներ պետք է ձեռնարկեն ոչ թե ՀՀ օրենսդրությամբ, այլ իրենց ներքին կարգապահական կանոններով սահմանված կարգով։ Վերոնշյալը նկատի ունենալով՝ հոդվածի քննարկվող դրույթը շարադրվել է հետևյալ խմբագրությամբ.
«4. Գործատուն պարտավոր է բացառել աշխատանքային հարաբերություններում խտրականությունը, ինչպես նաև իր ներքին կարգապահական կանոններով սահմանված կարգով միջոցներ ձեռնարկել խտրականությունը կանխարգելելու և իրենց աշխատանքային գործունեության ընթացքում խտրականություն գործադրած անձանց պատասխանատվության ենթարկելու ուղղությամբ։»։ 

	11. ՀՀ քննչական կոմիտե

	27.07.2024թ.

	
	№ 01/22/222796-2024

	«Իրավահավասարության ապահովման և խտրականությունից պաշտպանության մասին» օրենքի և հարակից օրենքների նախագծերի վերաբերյալ դիտողություններ և առաջարկություններ չունենք։
	Ընդունվել է ի գիտություն

	12. Միջազգային իրավական հարցերով ներկայացուցչի գրասենյակ

	23.07.2024թ.

	
	№ /64.64/25319-2024

	1) Կարևորելով իրավահավասարության ոլորտում օրենսդրության զարգացման անհրաժեշտությունը և հրատապությունը՝ ողջունում ենք նախաձեռնությունը։ Օրենսդրական կարգավորումների անհրաժեշտությունը բխում է նաև 2022 թվականի մայիսի 17-ին Մարդու իրավունքների եվրոպական դատարանի «Օգանեզովան ընդդեմ Հայաստանի» (գանգատ թիվ 71367/12) գործով վճռից: Նշված վճռով խտրականության դեմ պայքարի համապարփակ օրենսդրության բացակայության արդյունքում Եվրոպական դատարանն արձանագրել է Կոնվենցիայի 3-րդ հոդվածի խախտում՝ Կոնվենցիայի 14-րդ հոդվածի հետ համակցությամբ։ 
Ավելին, վերոնշյալով պայմանավորված ԵԽ Նախարարների կոմիտեն 2023 թվականի հունիսի 7-ին կայացված բանաձևով կոչ է արել իշխանություններին անհապաղ ավարտել համապատասխան օրենքի մշակման գործընթացը և հնարավորինս սեղմ ժամկետում ընդունել այն:
	Ընդունվել է

	2) Նախագծի 3-րդ հոդվածի 1-ին մասի 3-րդ կետով սահմանվում է «պաշտպանված հատկանիշ» հասկացությունը, որը ներառում է սեռ, ռասա, մաշկի գույն, էթնիկ կամ սոցիալական ծագում, գենետիկական հատկանիշներ, լեզու, կրոն, աշխարհայացք, քաղաքական կամ այլ հայացքներ, ազգային փոքրամասնությանը պատկանելություն, գույքային վիճակ, ծնունդ, հաշմանդամություն, տարիք կամ անձնական կամ սոցիալական բնույթի այլ հանգամանքներ։
Նախագծի հիմնավորման ուսումնասիրությունից պարզ է դառնում, որ այն առանցքային նշանակություն ունի Մարդու իրավունքների եվրոպական դատարանի վճռի կատարման տեսանկյունից: Այս համատեքստում կարևոր է ընդգծել, որ Մարդու իրավունքների եվրոպական դատարանը «Օգանեզովան ընդդեմ Հայաստանի» գործով ուղղակիորեն նշել է, որ «իրավապահ մարմինները որևէ օրինական հնարավորություն չեն ունեցել […] հոմոֆոբ շարժառիթները ներպետական իրավունքի համաձայն պատշաճ կերպով գնահատելու» համար: 
Հիմք ընդունելով իրավապահ մարմինների հետ անցկացված քննարկումները, ինչպես նաև գործող Քրեական և Վարչական իրավախախտումների մասին օրենսգրքերի իրավակիրառ պրակտիկայի ուսումնասիրությունը և կարևորելով իրավապահ մարմինների կողմից հոմոֆոբ շարժառիթները վարույթի շրջանակում պատշաճ կերպով գնահատելու իրավական հնարավորության նախատեսումը՝ Նախագծի 3-րդ հոդվածի 1-ին մասի 3-րդ կետի առնչությամբ առաջարկում ենք չսահմանափակել հիմքերի թվարկումը և կետը վերախմբագրել առանց որևէ հիմք առանձնացնելու, օրինակ՝ «պաշտպանված հատկանիշ՝ անձնական, այդ թվում՝ ֆիզիկական, հոգեկան կամ սոցիալական բնույթի ցանկացած հանգամանք»։
	Չի ընդունվել

«Իրավահավասարության ապահովման և խտրականությունից պաշտպանության մասին» օրենքի նախագծով նախատեսվել է պաշտպանված հատկանիշների ոչ սպառիչ ցանկ, որը նույնական է ՀՀ Սահմանադրության 29-րդ հոդվածով նախատեսված ցանկին։ Նախագծի 3-րդ հոդվածի 1-ին մասի 3-րդ կետով սահմանվող պաշտպանված հատկանիշները, ի թիվս այլնի, ընդգրկում են նաև «անձնական կամ սոցիալական բնույթի այլ հանգամանքները», որոնց ներքո կարող են ներառվել ինչպես սեռական կողմնորոշումն ու գենդերային ինքնությունը, այնպես էլ «անձնական կամ սոցիալական բնույթի» համարվող ցանկացած այլ հատկանիշ։ Միաժամանակ, պաշտպանվող հատկանիշների մի մասի թվարկումը հնարավորություն է տալիս որոշակիություն մտցնել առ այն, թե ինչ բնույթի հատկանիշներն են արդեն իսկ համարվում «անձնական կամ սոցիալական բնույթի», ինչը նաև կօգնի իրավակիրառին, համեմատականներ անցկացնելով, մեկնաբանել՝ արդյոք ուղղակիորեն չնախատեսված հատկանիշները ներառվում են քննարկվող դրույթի կիրառման շրջանակի ներքո, թե ոչ։ 

Կարծում ենք, որ «ֆիզիկական կամ հոգեկան» բնույթի հանգամանքների կիրառումը կարող է տարընկալումների տեղիք տալ և Նախագծով կիրառվող հասկացությունն ավելի որոշակի է։ 

	3) Կարծում ենք Նախագծի մի շարք դրույթներ չեն կրում իրավական բեռ և կարող են կամ հանվել, կամ հստակեցվել։
Օրինակ՝ Նախագծի 4-րդ հոդվածի 1-ին մասի համաձայն՝ խտրականությունն արգելվում է քաղաքական, տնտեսական, սոցիալական, մշակութային և կյանքի այլ ոլորտներում, այդ թվում՝ աշխատանքային հարաբերություններում, հանրային ծառայությունների մատուցման, բնակչության բժշկական օգնության և սպասարկման, սոցիալական ապահովության և աջակցության, բանկային և ֆինանսական, տրանսպորտային, ժամանցային ծառայությունների մատուցման, անշարժ գույքի առքուվաճառքի և վարձակալման, առևտրային և մասնագիտական գործունեության, կրթության, գիտության, մշակույթի, սպորտի, զանգվածային լրատվության ոլորտներում։ 
Նման պայմաններում հստակ չէ, որոշակի դեպքերի առանձնացումը, որը կարող է տարընկալումների տեղիք տալ։ Այդ նպատակով առաջարկում ենք վերանայել դրույթը՝ սահմանելով ներպետական օրենսդրության մեջ կիրառման հստակություն ունեցող ոլորտներ (օրինակ՝ քաղաքական, տնտեսական, սոցիալական, մշակութային և այլ ոլոտրներ)։
	Չի ընդունվել

Նախագծի 4-րդ հոդվածի 1-ին մասով արդեն իսկ սահմանվել է խտրականության արգելքը քաղաքական, տնտեսական, սոցիալական, մշակութային և կյանքի այլ ոլորտներում։ Միաժամանակ, դրույթով նաև հստակեցվել են ավելի նեղ ոլորտները, որոնք ներառվում են նշված՝ կյանքի առավել լայն ոլորտներում։ Այս կարգավորումը նպատակ ունի նեղ ոլորտների թվարկման միջոցով հնարավորություն տալու իրավակիրառին՝ ավելի համապարփակ պատկերացում կազմելու այն ոլորտների մասին, որոնց նկատմամբ կիրառելի է խտրականության արգելքը, ինչը կնպաստի նաև օրենքի ավելի միատեսակ մեկնաբանմանն ու կիրառմանը։ 

	4) Նախագծի 5-րդ հոդվածի 2-րդ մասի համաձայն՝ տարբերակումը, բացառումը, սահմանափակումը և նախապատվությունը թույլատրելի են և չեն համարվում խտրականություն, եթե դրանք հետապնդում են իրավաչափ նպատակ, կիրառված միջոցները անհրաժեշտ են հետապնդվող նպատակին հասնելու համար և համաչափ են այդ նպատակին։
Սահմանադրական դատարանի մի շարք որոշումներ ևս անդրադառնում են այս հարցին (ՍԴՈ-881, ՍԴՈ-1475, ՍԴՈ-1577): Սահմանադրական դատարանը խտրականության արգելման սկզբունքի շրջանակներում թույլատրելի է համարում օբյեկտիվ հիմքով և իրավաչափ նպատակով պայմանավորված ցանկացած տարբերակված մոտեցում: Խտրականության արգելման սկզբունքը չի նշանակում, որ միևնույն կատեգորիայի անձանց շրջանակում ցանկացած տարբերակված մոտեցում կարող է վերածվել խտրականության: Խտրականության սկզբունքի խախտում է հանդիսանում այն տարբերակված մոտեցումը, որը զուրկ է օբյեկտիվ հիմքից և իրավաչափ նպատակից:
Նշվածի հաշվառմամբ՝ առաջարկում ենք քննարկման առարկա դարձնել «օբյեկտիվ հիմքը» որպես տարբերակման, բացառման, սահմանափակման և նախապատվության մոտեցում Նախագծի 5-րդ հոդվածի 2-րդ մասում նախատեսելու հարցը։
	Չի ընդունվել

Քննարկվող դրույթը մշակվել է՝ հիմք ընդունելով Մարդու իրավունքների եվրոպական դատարանի նախադեպային իրավունքը, համաձայն որի՝ տարբերակված վերաբերմունքը չի համարվի խտրականություն, եթե այն ունի «օբյեկտիվ և ողջամիտ արդարացում», այսինքն, եթե այն «հետապնդում է իրավաչափ նպատակ» և «առկա է կիրառված միջոցների և հետապնդվող նպատակի միջև ողջամիտ համաչափության հարաբերակցությունը» (տե’ս, օրինակ՝ Մոլլա Սալին ընդդեմ Հունաստանի (ՄՊ) (Molla Sali v. Greece) գործով 2018 թվականի դեկտեմբերի 19-ի վճիռը, դիմում no. 20452/14, § 135)։ Ըստ այդմ, Նախագծի 5-րդ հոդվածի 2-րդ մասում կիրառվող՝ իրավաչափ նպատակի, անհրաժեշտության և համաչափության պահանջները արդեն իսկ ենթադրում են «օբյեկտիվ հիմք»-ի առկայություն, ուստի՝ կարծում ենք, որ դրա առանձին նշումը կամ շեշտադրումը անհարկի կրկնությունների կհանգեցնի և լրացուցիչ կդժվարեցնի դրույթի պատշաճ մեկնաբանումն ու կիրառումը։ 

	5) Նախագծի 7-րդ հոդվածով նախատեսվում է ժամանակավոր հատուկ միջոցների կիրառման պայմանները, այն է՝ պետական, տեղական ինքնակառավարման մարմինները և դրանց պաշտոնատար անձինք, ինչպես նաև կազմակերպությունները կարող են կիրառել ժամանակավոր հատուկ միջոցներ անձանց խմբի և հասարակության միջև որոշակի ոլորտում առկա փաստացի անհավասարության վերացման և հասարակության մյուս անդամների հետ հավասար հնարավորությունների ապահովման նպատակով։
Թեև Նախագծով սահմանվում է «ժամանակավոր հատուկ միջոց» եզրույթը հասկացութային ապարատում և 7-րդ հոդվածով նախատեսվում են կիրառման որոշակի պայմաններ, այնուամենայնիվ՝ Նախագծի համապարփակ ուսումնասիրության արդյունքում պարզ է դառնում, որ պետական, տեղական ինքնակառավարման մարմինները և դրանց պաշտոնատար անձինք, ինչպես նաև կազմակերպությունները կարող են կիրառել անորոշ բնույթի ժամանակավոր հատուկ միջոցներ, սեփական հայեցողությամբ, անորոշ ժամկետով։ Կարծում ենք, նման ընդհանուր բնույթի դրույթի սահմանումը կարող է հանգեցնել չարաշահումների, ինչի հաշվառմամբ առաջարկում ենք կարգավորումներում ավելացնել նման չարաշահումները զսպող երաշխիքներ, այն է՝ համաչափության պայմաններ, ժամանակավոր հատուկ միջոցի նախաձեռնման հնարավորություն ֆիզիկական անձանց համար, հստակ ժամկետի սահմանում ժամանակավոր հատուկ միջոցներ կիրառելիս (երկարաձգման հնարավորությամբ) և այլն։
	Ընդունվել է

«Իրավահավասարության ապահովման և խտրականությունից պաշտպանության մասին» օրենքի նախագծի 7-րդ հոդվածի 3-րդ մասում նախատեսվել է, որ ժամանակավոր հատուկ միջոցների կիրառումը պետք է համաչափ լինի դրանց կիրառման նպատակին։

Բացի այդ, նույն հոդվածը լրացվել է 4-րդ մասով՝ հետևյալ բովանդակությամբ՝
«4. Ժամանակավոր հատուկ միջոց կիրառած պետական, տեղական ինքնակառավարման մարմինը, պաշտոնատար անձը կամ կազմակերպությունը պետք է դրա կիրառումից հետո պարբերաբար, սակայն ոչ ուշ, քան երեք տարին մեկ անգամ, իրանակացնի ժամանակավոր հատուկ միջոցի կիրառման արդյունավետության գնահատում՝ տրամադրելով համապատասխան եզրակացություն՝ ՀՀ կառավարության սահմանած մեթոդաբանության համաձայն։ Ժամանակավոր հատուկ միջոցի կիրառումը դադարեցվում է գնահատման արդյունքում արդյունավետության բացակայության վերաբերյալ եզրակացություն կայացնելու դեպքում։»։
Միաժամանակ, առաջարկի հաշվառմամբ՝ հոդվածը լրացվել է նոր մասով, որի համաձայն՝ Ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում են Հայաստանի Հանրապետության կառավարության որոշմամբ, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։

	6) Նախագծի 3-րդ հոդվածի 2-րդ մասի համաձայն՝ անձանց խումբը մեկից ավելի անձինք են, որոնք ունեն ընդհանուր պաշտպանված հատկանիշ կամ հատկանիշներ։
Նախագծի 3-րդ հոդվածի 12-րդ մասի համաձայն՝ ժամանակավոր հատուկ միջոցները անձանց խմբի նկատմամբ կիրառվող այնպիսի ժամանակավոր միջոցներ են, որոնց նպատակն է այդ անձանց խմբի և հասարակության միջև փաստացի անհավասարության վերացումը և հասարակության մյուս անդամների հետ հավասար հնարավորությունների ապահովումը:
Միաժամանակ, Նախագծի 7-րդ հոդվածի 2-րդ մասի համաձայն՝ պետական, տեղական ինքնակառավարման մարմինները և դրանց պաշտոնատար անձինք, ինչպես նաև կազմակերպությունները կարող են կիրառել ժամանակավոր հատուկ միջոցներ անձանց խմբի և հասարակության միջև որոշակի ոլորտում առկա փաստացի անհավասարության վերացման և հասարակության մյուս անդամների հետ հավասար հնարավորությունների ապահովման նպատակով։
Նման կարգավորումների պայմաններում ստացվում է, որ ժամանակավոր հատուկ միջոցների կիրառումը հնարավոր է միայն այն անձանց նկատմամբ, որոնք ունեն ընդհանուր պաշտպանված հատկանիշ։ Մինչդեռ կարծում ենք՝ գործնականում հնարավոր է իրավիճակ, որ փաստացի անհավասարության վերացման նպատակով առավել նպատակահարմար լինի, ոչ թե անձանց խմբի, այլ հասարակության անորոշ կամ կոնկրետ այլ խմբի նկատմամբ ժամանակավոր հատուկ միջոցների կիրառումը։
	Չի ընդունվել

Ժամանակավոր հատուկ միջոցները խտրականության դեմ պայքարի, հասարակությունում առկա անհավասարությունը մեղմելուն կամ վերացնելուն ուղղված միջոց են։ Ուստի, դրանք պետք է կիրառվեն այն խմբերի նկատմամբ որոնք արդեն իսկ ենթարկվում են խտրականության կամ գտնվում են անհավասար դրությունում՝ հասարակության մյուս անդամների համեմատ։ Կարծում ենք, որ ինչպես խտրականության, այնպես էլ անհավասար դրության դեպքում որոշակի պաշտպանված հատկանիշի հիման վրա անձանց խմբի տարանջատումը պարտադիր նախապայման է։ Ուստի, այնքան էլ հասկանալի չէ՝ ինչ իրավիճակներում անհրաժեշտ կլինի ժամանակավոր հատուկ միջոց կիրառել «անորոշ խմբի» նկատմամբ։ Անորոշ խմբի նկատմամբ ժամանակավոր հատուկ միջոցի կիրառման թույլատրումը նաև ռիսկային է՝ նկատի ունենալով, որ նման միջոց կիրառելու համար պարտադիր նախապայման է իրավաչափ նպատակի առկայությունը և այդ նպատակին հասնելուն ուղղված համաչափ միջոցների ձեռնարկումը։ Այն դեպքում, երբ անձանց խումբը որոշակիացված չի լինի, անորոշ կլինեն նաև ժամանակավոր հատուկ միջոցներ կիրառելու նպատակներն ու այն միջոցները, որոնք անհրաժեշտ ու պիտանի կլինեն նպատակներին հասնելու համար։ Ըստ այդմ, հնարավոր չի լինի նաև գնահատել ժամանակավոր հատուկ միջոց կիրառելու անհրաժեշտությունը։

Միաժամանակ, հնարավոր են դեպքեր, երբ մեկ ժամանակավոր միջոցի կիրառմամբ կհասցեագրվեն տարբեր պաշտպանված հատկանիշներով օժտված խմբեր (օրինակ՝ կանանց և ազգային փոքրամասնությունոների խթանելու նպատակով կնախատեսվեն քվոտաներ)։ Նախագծով նման միջոցների կիրառումը թույլատրելի է, քանի որ Նախագծով չեն նախատեսվում սահմանափակումներ առ այն, որ մեկ ժամանակավոր հատուկ միջոցը պետք է հասցեագրի միայն անձանց մեկ խմբի կարիքները։

	7) Հաշվի առնելով այն, որ Իրավահավասարության ապահովման և խտրականությունից պաշտպանության մարմնի՝ որպես նոր ինստիտուտի ստեղծումը պարունակում է մեծ ֆինանսական ներդրման անհրաժեշտություն, ինչպես նաև այն, որ նման զգայուն ոլորտի պաշտպանությունը արդեն իսկ կայացած մարմնին վերապահելը կարող է դրական ազդեցություն ունենալ նոր ընդունված օրենքի գործունեության վրա՝ Մարդու իրավունքների պաշտպանին նման լիազորության վերապահումը կարող է գործող մեխանիզմ դառնալ։ Այնուամենայնիվ, առկա են որոշակի մտահոգություններ առ այն, որ առաջարկվող մեխանիզմի պայմաններում փաստացի խտրականությունից պաշտպանության համար չի նախատեսվում որևէ ներգործության հնարավորություն, չի ապահովվում պաշտպանություն ֆիզիկական անձանց միջև խտրականության արգելքի դեպքերի նկատմամբ հսկողություն և այլն։ 
Նման պայմաններում առաջարկում ենք դիտարկել Նախագծի ընդունման արդյունքում դրա կիրարկման փուլում իրավակիրառ պրակտիկայի շարունակական ուսումնասիրություն և, ըստ անհրաժեշտության, ապահովել իրավահավասարության ապահովման և խտրականությունից պաշտպանության անկախ և վարչական լծակներ ունեցող մարմնի ձևավորման ուղղությամբ ռազմավարական քայլերի իրականացումը։ 
	Ընդունվել է

	13. ՀՀ մարդու իրավունքների պաշտպանի աշխատակազմ
	24.07.2024թ.

	
	№ 01/13.3/3289-2024

	1. ««Մարդու իրավունքների պաշտպանի մասին» Հայաստանի Հանրապետության սահմանադրական օրենքում փոփոխություններ և լրացումներ կատարելու մասին» Հայաստանի Հանրապետության սահմանադրական օրենքի նախագծի (այսուհետ՝ Նախագիծ) 4-րդ հոդվածով նախատեսվում է, որ Մարդու իրավունքների պաշտպանի կողմից բողոքի առկայության դեպքում կամ սեփական նախաձեռնությամբ քննարկման են ենթակա նաև կազմակերպությունների կողմից խտրականության չենթարկվելու իրավունքի խախտման վերաբերյալ հարցերը:
Բացի այդ, Նախագծի 6-րդ հոդվածով Սահմանադրական օրենքում լրացվող 30.3-րդ հոդվածի 1-ին մասի 5-րդ կետով նախատեսվում է, որ որպես Իրավահավասարության ապահովման և խտրականությունից պաշտպանության մեխանիզմ՝ Պաշտպանն, ի թիվս այլնի, իրավասու է իրականացնել Պաշտպանին բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարություն` կողմերի գրավոր համաձայնությամբ, ինչպես նաև մշտադիտարկել հաշտության համաձայնության կատարումը, ինչպես նաև բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր։
Այսպիսով, Պաշտպանի կողմից իրականացվող հաշտարարության շրջանակներում կարող են հրավիրվել նաև բանավոր նիստեր, որոնց իրականացման համար անհրաժեշտ են լինելու հարմարեցված շենքային պայմաններ՝ ապահովելու բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարության իրականացումը գաղտնիության սկզբունքի հիման վրա։
Բացի այդ, Նախագծի 6-րդ հոդվածով նախատեսվում է Սահմանադրական օրենքը լրացնել 30.3-րդ հոդվածով, որի 2-րդ մասով նախատեսվում է, որ Սահմանադրական օրենքի 2-րդ հոդվածի 5-րդ մասով սահմանված լիազորությունների իրականացման նպատակով Պաշտպանի աշխատակազմում ստեղծվում է խտրականության հարցերով դեպարտամենտ: 
Վերոգրյալը ենթադրում է, որ Պաշտպանի աշխատակազմը պետք է համալրվի նոր աշխատողներով, որոնց համար անհրաժեշտ են լինելու լրացուցիչ աշխատասենյակներ։ Ընդ որում, առավել լուրջ խնդիր է այն, որ Մարդու իրավունքների պաշտպանի աշխատակազմի շենքը հարմարեցված չէ հաշմանդամություն ունեցող անձանց համար, մինչդեռ, խտրականության շատ հաճախ բախվում են հենց հաշմանդամություն ունեցող անձինք, և կարևոր է, որ հաշմանդամություն ունեցող անձինք Պաշտպանին՝ որպես Իրավահավասարության ապահովման և խտրականությունից պաշտպանության մարմնի դիմելիս չբախվեն խոչընդոտների։ 
Թեև գործադիր իշխանության մարմինների հետ քննարկումներ են իրականացվում Մարդու իրավունքների պաշտպանի աշխատակազմին նոր վարչական շենք հատկացնելու վերաբերյալ, այնուամենայնիվ, ընթացիկ հաղորդակցությունը հնարավորություն է տալիս կանխատեսելու, որ աշխատակազմի տեղափոխումը նոր վարչական շենք հնարավոր է կազմակերպել միայն մի քանի տարի անց։ Այնինչ, Նախագծի ընդունման պարագայում նոր լիազորությունները ստանձնելու դեպքում Մարդու իրավունքների պաշտպանի աշխատակազմը հավելյալ՝ ֆինանսական ռեսուրսների ու շենքային պայմանների անհրաժեշտություն կունենա՝ նկատի ունենալով նաև այն հանգամանքը, որ նույնիսկ այս փուլում ՄԻՊ աշխատակազմին հատկացված վարչական շենքը բավարար չէ աշխատակիցներին անհրաժեշտ աշխատասենյակներով ապահովելու համար։
Ուստի՝ Նախագծով նախատեսվող ժամկետներում (««Մարդու իրավունքների պաշտպանի մասին» Հայաստանի Հանրապետության սահմանադրական օրենքում փոփոխություններ և լրացումներ կատարելու մասին» Հայաստանի Հանրապետության սահմանադրական օրենքն ուժի մեջ է մտնելու Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման պահից, սակայն ոչ ուշ, քան օրենքի պաշտոնական հրապարակման օրվանից չորս ամիս հետո) Պաշտպանի կողմից իրավահավասարության մարմնի գործառույթի անխոչընդոտ իրականացումն ապահովելու համար անհրաժեշտ է նախատեսել ժամանակավոր, միջանկյալ լուծումներ՝ պատշաճ շենքային պայմանների ապահովումը երաշխավորելու համար։
	Ընդունվել է


Նախագծերի փաթեթի ընդունման արդյունքում Մարդու իրավունքների պաշտպանի աշխատակազմին որպես միջանկյալ լուծում լրացուցիչ շենքային պայմաններով ապահովելու հարցը կքննարկվի Պետական գույքի կառավարման կոմիտեի հետ՝ Նախագծերի փաթեթի ընդունման ավելի ուշ փուլում։ Միաժամանակ, նշված խնդրի լուծումը առավելապես գործնական է, և բուն Նախագծերի փաթեթում փոփոխությունների տեսքով չի կարող արտացոլվել։ 


	2. Նախագծի 5-րդ հոդվածով նախատեսվում է Սահմանադրական օրենքի 29-րդ հոդվածում.
«1) վերնագիրը շարադրել հետևյալ խմբագրությամբ՝ 
«Հոդված 29. Պաշտպանի լիազորությունները մարդու իրավունքների և ազատությունների խթանման հարցում».
2) լրացնել հետևյալ բովանդակությամբ 4.1 մասով.
«4.1. Պաշտպանն իրավունք ունի Սահմանադրական դատարանին տրամադրել հատուկ կարծիք (amicus curiae brief)՝ օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի՝ Սահմանադրության 2-րդ գլխին համապատասխանության վերաբերյալ Սահմանադրական դատարանում քննվող գործերի առնչությամբ։».
(…)
4) լրացնել հետևյալ բովանդակությամբ 6-7-րդ մասերով.
«6. Պաշտպանն իրավունք ունի մարդու իրավունքներին և ազատություններին առնչվող հարցերով իրականացնել հանրության իրազեկմանն ուղղված միջոցառումներ, կատարել հրապարակումներ։
7. Պաշտպանն իրավունք ունի մարդու իրավունքներին ու ազատություններին առնչվող հարցերով իրականացնել և հրապարակել հետազոտություններ՝ Պաշտպանի աշխատակազմի համապատասխան ստորաբաժանումների կամ այլ հաստատության միջոցով։»։
Վերոգրյալ նախագծային կարգավորումների առնչությամբ որպես ի գիտություն անհրաժեշտ է ընդունել, որ Մարդու իրավունքների պաշտպանի աշխատակազմի և ՀՀ Ազգային ժողովի պատգամավորների հետ համատեղ մշակվել է ««Մարդու իրավունքների պաշտպանի մասին» Հայաստանի Հանրապետության սահմանադրական օրենքում փոփոխություններ և լրացումներ կատարելու մասին» Հայաստանի Հանրապետության սահմանադրական օրենքի նախագիծը, որով ևս նախատեսվում է Սահմանադրական օրենքի 29-րդ հոդվածում կատարել փոփոխություններ, որոնցով նախատեսվում է.
«Սահմանադրական օրենքի 29-րդ հոդվածում`
1) վերնագիրը շարադրել հետևյալ խմբագրությամբ․
«Հոդված 29. Պաշտպանի լիազորությունները մարդու իրավունքների խթանման ոլորտում»։
2) 5-րդ մասը շարադրել հետևյալ խմբագրությամբ․
«5. Պաշտպանն իրավունք ունի ներկայացնելու հատուկ դիրքորոշում (amicus brief) Սահմանադրական դատարան ներկայացված դիմումների առնչությամբ՝ Սահմանադրության 2-րդ գլխի դրույթներին համապատասխանության հարցերով։»։
1) լրացնել հետևյալ բովանդակությամբ նոր 6-8-րդ մասերով․
(…)
8. Պաշտպանն իր աշխատակազմի համապատասխան ստորաբաժանման կամ այլ հաստատության միջոցով իրականացնում է մարդու իրավունքների և ազատությունների վերաբերյալ հարցերով հետազոտություններ, ինչպես նաև հանրության շրջանում իրազեկվածության մակարդակի բարձրացմանն ուղղված միջոցառումներ։»։
	Ընդունվել է 




	3. Նախագծի 6-րդ հոդվածով նախատեսվում է Սահմանադրական օրենքը լրացնել 30.3-րդ հոդվածով, որի 1-ին հոդվածի 5-րդ և 6-րդ կետերով նախատեսվում է, որ որպես Իրավահավասարության ապահովման և խտրականությունից պաշտպանության մեխանիզմ՝ Պաշտպանն իրավասու է՝ իրականացնել Պաշտպանին բողոք ներկայացրած անձի և ենթադրյալ խտրականություն գործադրած կազմակերպության միջև հաշտարարություն` կողմերի գրավոր համաձայնությամբ, ինչպես նաև մշտադիտարկել հաշտության համաձայնության կատարումը, բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր։
Պետք է նկատել, որ հաշտարարությունը գործընթաց է, որը նպատակ ունի կողմերի միջև առկա վեճը կողմերի համար առավել նպաստավոր պայմաններով հաշտությամբ լուծել։ Մինչդեռ, նախագծային կարգավորումների պարագայում ստացվում է, որ Պաշտպանի կողմից իրականացվող հաշտարարությունը գործի հանգամանքները պարզելու, փաստեր հավաքելու նպատակ ունի։
Նշվածի առնչությամբ տեղին է նկատել, որ Սահմանադրական օրենքով սահմանված է առավել արդյունավետ և լայն գործիքակազմ, որի միջոցով պետական և տեղական ինքնակառավարման մարմինները և կազմակերպությունները աջակցում են Պաշտպանի գործունեությանը։ Օրինակ՝ Սահմանադրական օրենքի 9-րդ հոդվածի համաձայն՝ պետական և տեղական ինքնակառավարման մարմինները, կազմակերպությունները, դրանց պաշտոնատար անձինք կամ ներկայացուցիչները պարտավոր են Սահմանադրական օրենքով սահմանված կարգով Պաշտպանին անվճար և հնարավոր կարճ ժամկետում տրամադրել անհրաժեշտ նյութեր, փաստաթղթեր, տեղեկություններ և պարզաբանումներ, ինչպես նաև այլ կերպ աջակցել նրա աշխատանքներին, իր լիազորությունների շրջանակում Պաշտպանն օգտվում է պետական և տեղական ինքնակառավարման մարմինների, կազմակերպությունների, դրանց պաշտոնատար անձանց և ներկայացուցիչների մոտ անհետաձգելի ընդունելության իրավունքից և այլն։
Ընդ որում, Սահմանադրական օրենքի 10-րդ հոդվածով Պաշտպանի պահանջած նյութերը, փաստաթղթերը, տեղեկությունները կամ պարզաբանումները նույն օրենքով սահմանված ժամկետներում չտրամադրելու համար սահմանված է վարչական պատասխանատվություն:
Այսպիսով, Պաշտպանի կողմից գործի հանգամանքները պարզելու նպատակով իրականացվող հաշտարարությունը կարող է հաճախ անարդյունավետ լինել, քանի որ հաշտարարության իրականացման համար անհրաժեշտ է երկու կողմերի գրավոր համաձայնությունը, իսկ համաձայնության չտալու կամ բանավոր նիստերին չմասնակցելու համար անգամ բացասական հետևանքներ նախատեսված չեն կազմակերպությունների համար։
Ուստի, Սահմանադրական օրենքով Պաշտպանին վերապահված է գործի հանգամանքները պարզելու, փաստեր հավաքելու առավել արդյունավետ գործիքակազմ, այդ թվում՝ նաև բացասական հետևանքներ Պաշտպանի գործունեությանը խոչընդոտելու համար, որը կարող է իրականացվել նաև առանց հաշտարարության։
Այսպիսով, առավել նպատակահարմար ենք համարում նախատեսել, որ Պաշտպանի հաստատությունը հաշտարարություն իրականացնի որոշումների կատարման փուլում մինչև իրավունքների պաշտպանության նպատակով Պաշտպանի կողմից դատարան դիմելը՝ նպատակ ունենալով ապահովելու իր կայացրած որոշումների կատարումը կողմերի համաձայնության հիման վրա։
	Չի ընդունվել

««Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» սահմանադրական օրենքի նախագծի 30.3-րդ հոդվածի 1-ին մասի 6-րդ կետի համաձայն՝ որպես Իրավահավասարության ապահովման և խտրականությունից պաշտպանության մարմին՝ Պաշտպանն իրավասու է (...) բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր։ 

«Նորմատիվ իրավական ակտերի մասին» օրենքի 16-րդ հոդվածի 2-րդ մասի համաձայն՝ եթե նորմատիվ իրավական ակտում թվարկված բոլոր պայմանների առկայությունը պարտադիր է, ապա չի կարող կիրառվել «կամ» շաղկապը: Նույն հոդվածի 3-րդ մասի համաձայն՝ նորմատիվ իրավական ակտում նորմի կիրառման համար թվարկված բոլոր պայմաններից բավական է միայն մեկի կամ թվարկված պայմաններից առնվազն մեկի առկայությունը, եթե իրավական ակտում`
1) նշված նորմի կիրառումը պայմանավորված է «կամ» շաղկապով բաժանված պայմաններով (...):

Քննարկվող նորմում Պաշտպանի կողմից բանավոր նիստեր հրավիրելու համար սահմանվել են 2 նախապայմաններ՝ գործի հանգամանքները պարզելու նպատակը և հաշտարարություն իրականացնելու նպատակը, որոնք միմյանցից տարանջատվել են «կամ» շաղկապով։ «Կամ» շաղկապի կիրառումը մատնանշում է, որ բանավոր նիստ հրավիրելու համար բավարար է նշված երկու նպատակներից միայն մեկի առկայությունը։ Ընդ որում, «կամ» շաղկապի կիրառմամբ նաև նշված երկու նպատակները տարանջատվել են՝ ակներև դարձնելով, որ դրանք փոխկապակցված չեն, այլ իրարից անկախ երկու դեպքեր են։ Այսինքն, քննարկվող նորմը չի կարող այնպես մեկնաբանվել, որ հաշտարարության նպատակը «գործի հանգամանքները պարզելն է»։ Ճիշտ հակառակը՝ քննարկվող նորմում հստակ նշվում է, որ «գործի հանգամանքները պարզելու» նպատակը առկա է բողոքների քննարկման ընթացքում, իսկ հաշտարարության իրականացումը դրանից առանձին նպատակ է։

Քննարկվող նորմը նպատակ ունի ապահովելու Պաշտպանի բանավոր նիստեր հրավիրելու լիազորությունը ինչպես բողոքների քննարկման ընթացքում լրացուցիչ հանգամանքներ պարզելու, այնպես էլ հաշտարարություն իրականացնելու ընթացքում հաշտարարության արդյունավետությունն ապահովելու նպատակով։

	4. Նախագծի 7-րդ հոդվածով նախատեսվում է, որ Պաշտպանի տարեկան հաղորդումն առանձին պետք է անդրադառնա խտրականության վերացման ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին։
Նախագծի 1-ին հոդվածի համաձայն՝ Պաշտպանը՝ որպես Իրավահավասարության ապահովման և խտրականությունից պաշտպանության մարմին իրականացնում է «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում, հավասար վերաբերմունքի խթանում, խտրականության չենթարկվելու իրավունքի խախտումների կանխարգելում և խտրականության ենթարկված անձանց իրավունքների պաշտպանություն:
Կարծում ենք, որ Պաշտպանի տարեկան հաղորդումն առանձին պետք է անդրադառնա ոչ թե խտրականության վերացման ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին, այլ Իրավահավասարության ապահովման և խտրականությունից պաշտպանության ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին։
	Ընդունվել է

Մասնավորապես, սահմանադրական օրենքի նախագծի 7-րդ հոդվածը վերաշարադրվել է հետևյալ խմբագրությամբ՝ 
«Պաշտպանի տարեկան հաղորդումն առանձին անդրադառնում է Իրավահավասարության ապահովման և խտրականությունից պաշտպանության ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին»։ 

	5. «Իրավահավասարության ապահովման և խտրականությունից պաշտպանության մասին» Հայաստանի Հանրապետության օրենքի նախագծի 5-րդ հոդվածի 3-րդ մասի համաձայն՝ խտրականության տեսակներն են ուղղակի խտրականությունը, անուղղակի խտրականությունը, խտրականության հրահրումը, ոտնձգությունը, սեգրեգացիան (խտրազատում), վիկտիմիզացիան (զոհայնացում), զուգորդված (ասոցացված) խտրականությունը, ընկալման վրա հիմնված խտրականությունը և հաշմանդամություն ունեցող անձանց խելամիտ հարմարեցումների ապահովման մերժումը:
««Հաշմանդամություն ունեցող անձանց իրավունքների մասին» Հայաստանի Հանրապետության օրենքում փոփոխություններ կատարելու մասին» Հայաստանի Հանրապետության օրենքի նախագծի 1-ին հոդվածով էլ նախատեսվում է «Հաշմանդամություն ունեցող անձանց իրավունքների մասին» օրենքի 3-րդ հոդվածի 1-ին մասի 14-րդ կետը շարադրել նոր խմբագրությամբ, ըստ որի՝ հաշմանդամության հիմքով խտրականությունը ներառում է նաև խելամիտ հարմարեցումների ապահովման մերժումը։
Վերոգրյալի առնչությամբ հարկ է նկատել, որ և՛ ՀՀ Սահմանադրությամբ, և՛ նախագծային կարգավորումների համաձայն՝ խտրականության արգելքից պաշտպանված հատկանիշներն են սեռը, ռասան, մաշկի գույնը, էթնիկ կամ սոցիալական ծագումը, գենետիկական հատկանիշները, լեզուն, կրոնը, աշխարհայացքը, քաղաքական կամ այլ հայացքները, ազգային փոքրամասնությանը պատկանելությունը, գույքային վիճակը, ծնունդը, հաշմանդամությունը, տարիքը կամ անձնական կամ սոցիալական բնույթի այլ հանգամանքները։
Հաշմանդամությունն ինքնին խտրականության արգելքի պաշտպանված հատկանիշ է, իսկ խելամիտ հարմարեցումները ներառվում են վերջինիս մեջ։ ««Հաշմանդամություն ունեցող անձանց իրավունքների մասին» ՀՀ օրենքի 3-րդ հոդվածի 1-ին մասի համաձայն՝ խելամիտ հարմարեցումը անհրաժեշտ և համապատասխան փոփոխությունների և հարմարեցումների (շտկումների) կատարում է, որոնք չեն առաջացնում անհամաչափ կամ անհարկի բեռ և ուղղված են հաշմանդամություն ունեցող անձի՝ մարդու իրավունքներից և հիմնական ազատություններից մյուսների հետ հավասար հիմունքներով օգտվելուն։
Հաշվի առնելով վերոգրյալը և ելնելով օրենսդրական տեխնիկայի կանոններից՝ կարծում ենք, որ խելամիտ հարմարեցումների ապահովման մերժումը կարող է չսահմանվել քննարկվող համատեքստում։
	Մասամբ է ընդունվել

Փոփոխությունները կատարվել են, որդեգրվել է միասնական մոտեցում՝ կրկնություններից խուսափելու նպատակով։


	6. «Իրավահավասարության ապահովման և խտրականությունից պաշտպանության մասին» Հայաստանի Հանրապետության օրենքի նախագծի 11-րդ հոդվածի 2-րդ մասով նախատեսված են Խտրականության հարցերով խորհրդի խնդիրները։
Նշվածի առնչությամբ պետք է նկատել, որ նախագծային կարգավորումները պետք է հստակեցվեն այնպես, որ համապատասխանեն իրավական որոշակիության սկզբունքի պահանջներին, այն է՝ լինեն բավականաչափ մատչելի, որպեսզի իրավունքի սուբյեկտները, այդ թվում՝ իշխանության կրողները, համապատասխան հանգամանքներում հնարավորություն ունենան կողմնորոշվելու՝ թե տվյալ դեպքում ինչ իրավական նորմեր են կիրառվում և ինչ իրավական հետևանքներ են առաջանում։ 
Այս առումով անհրաժեշտություն է նկատվում հստակեցնելու Իրավահավասարության ապահովման և խտրականությունից պաշտպանության մարմնի ու Խտրականության հարցերով խորհրդի լիազորությունները, մասնավորապես՝ այն, որ խորհուրդը ձևավորվում է Մարդու իրավունքների պաշտպանի որոշմամբ, իսկ խտրականությունից իրավական պաշտպանության հարցերով վերջնական որոշումները կայացնում է Իրավահավասարության ապահովման և խտրականությունից պաշտպանության մարմինը։ Հակառակ տրամաբանության պայմաններում կարող են խախտվել ՄԻՊ հաստատություններին բնորոշ անկախության սկզբունքի չափանիշները։
Անհրաժեշտ է ընդգծել, որ Մարդու իրավունքների պաշտպանին առընթեր գործում է Կանանց իրավունքների հարցերով հասարակական խորհուրդը, որը ստեղծվել է Մարդու իրավունքների պաշտպանի «Հայաստանի Հանրապետության մարդու իրավունքների պաշտպանին առընթեր կանանց իրավունքների հարցերով հասարակական խորհուրդ ստեղծելու մասին» 41-Ա որոշման համաձայն, որտեղ սահմանվել են նաև խորհրդի խնդիրները։
Կանանց իրավունքների հարցերով հասարակական խորհրդի խնդիրների հաշվառմամբ առաջարկում ենք համանման խնդիրներ նախատեսել նաև Խտրականության հարցերով խորհրդի համար, ըստ որի՝ Խտրականության հարցերով խորհուրդը պետք է աջակցի Պաշտպանին ոլորտի զարգացման համար կառավարության կողմից հաստատված ռազմավարությունների ու ծրագրերի իրականացման մշտադիտարկմանը և կատարողականի գնահատում իրականացնելու հարցում, պետք է նպաստի խտրականության չենթարկվելու իրավունքի խախտումների կանխարգելման և խտրականության ենթարկված անձանց իրավունքների պաշտպանության արդյունավետության բարձրացմանն ուղղված հետազոտությունների, ուսումնասիրությունների կամ վերլուծությունների իրականացմանը, համակարգային խնդիրների վերհանմանը և դրանց հիման վրա Պաշտպանին առաջարկներ ներկայացնելուն, ինչպես նաև պետք է իրականացնի խտրականության արգելքի վերաբերյալ իրազեկման արշավներ, կրթական ու մասնագիտական վերապատրաստման ծրագրեր։
	Մասամբ է ընդունվել
«Իրավահավասարության ապահովման և խտրականությունից պաշտպանության մասին» օրենքի նախագծի 9-րդ հոդվածի 2-րդ մասի համաձայն՝ Մարդու իրավունքների պաշտպանի՝ սույն հոդվածի 1-ին մասով նախատեսված գործունեությանը աջակցելու նպատակով «Մարդու իրավունքների պաշտպանի մասին» սահմանադրական օրենքով սահմանված կարգով ստեղծվում է Խտրականության հարցերով խորհուրդ։ Նախագծի 11-րդ հոդվածով սահմանվում են խորհդի խնդիրները և գործառույթները և կրկին նշվոմւ է, որ խորհրդի խնդիրը Մարդու իրավունքների պաշտպանի գործունեությանն աջակցելն է։
Ընդ որում, նույն հոդվածի 2-րդ մասով սահմանվող՝ խորհրդի բոլոր գործառույթները ձևակերպված են որպես Պաշտպանին կոնկրետ հարցերով աջակցելու կամ առաջարկություններ ներկայացնելու գործառույթներ։
Այսպես, խտրականության հարցերով խորհուրդը՝ 
1) խորհրդատվական աջակցություն է տրամադրում Մարդու իրավունքների պաշտպանին՝ Իրավահավասարության ապահովման և խտրականությունից պաշտպանության ոլորտում իրավունքների պաշտպանությանն ու խթանմանն առնչվող խնդիրների վերհանման և իրավասու մարմիններին և կազմակերպություններին դրանց լուծմանն ուղղված առաջարկների ներկայացման հարցում.
2) Մարդու իրավունքների պաշտպանի կամ սեփական նախաձեռնությամբ ուսումնասիրություններ է իրականացնում և Մարդու իրավունքների պաշտպանին ներկայացնում է առաջարկություններ Իրավահավասարության ապահովման և խտրականությունից պաշտպանության մասին ՀՀ օրենսդրության և պրակտիկայի բարելավման ուղղությամբ. 
3) Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում խտրականության վերաբերյալ գործերով Սահմանադրական դատարանին հատուկ կարծիք (amicus curiae brief) տրամադրելու վերաբերյալ. 
4) Մարդու իրավունքների պաշտպանի կամ սեփական նախաձեռնությամբ Մարդու իրավունքների պաշտպանին առաջարկություններ է ներկայացնում իրավահասարության ապահովման և խտրականությունից պաշտպանության հարցերով հետազոտություններ իրականացնելու և հրապարակելու վերաբերյալ.
5) քննարկում է Իրավահավասարության ապահովմանն ու խտրականությունից պաշտպանությանն առնչվող՝ Մարդու իրավունքների պաշտպանի տարեկան հաղորդումն և զեկույցները, միջազգային և հասարակական կազմակերպությունների զեկույցները, ինչպես նաև Իրավահավասարության ապահովման և խտրականությունից պաշտպանության համակարգային և հանրային հետաքրքրություն ներկայացնող խնդիրները և Մարդու իրավունքների պաշտպանին ներկայացնում առաջարկություններ:

Կարծում ենք, որ Խորհրդի խնդիրների և գործառույթների նման ձևակերպումից հստակ է, որ այն պետք է հանդես գա որպես խորհրդատվական մարմին՝ աջակցություն տրամադրելով և ոչ պարտադիր, խորհրդատվական բնույթի առաջարկություններ ներկայացնելով Պաշտպանին։ Ընդ որում, ինչպես Նախագծի 9-րդ հոդվածով, այնպես էլ «Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» սահմանադրական օրենքի նախագծով ընդգծվում է, որ Իրավահավասարության ապահովման և խտրականությունից պաշտպանության մարմինը Մարդու իրավունքների պաշտպանն է և ոչ թե Խտրականության հարցերով խորհուրդը։ Սահմանադրական օրենքի նախագծի 8-րդ հոդվածով նաև ուղղակիորեն նշվում է, որ Պաշտպանը ստեղծում է Խտրականության հարցերով խորհուրդ, որը Պաշտպանին առընթեր խորհրդակցական մարմին է:

Միաժամանակ, ներկայացված առաջարկի հիման վրա՝ Նախագծի 11-րդ հոդվածի 2-րդ մասը լրացվել է նոր՝ 5-րդ կետով.
«5. աջակցում է Իրավահավասարության ապահովման և խտրականությունից պաշտպանության վերաբերյալ հանրությանն ուղղված միջոցառումների և կրթական ծրագրերի իրականացմանը։»

	
	25.09.2026թ.

	«Իրավահավասարության ապահովման և խտրականությունից պաշտպանության մասին» ՀՀ օրենքի և հարակից օրենքների նախագծերի վերաբերյալ ՀՀ մարդու իրավունքների պաշտպանի աշխատակազմի նկատառումները հանգում են հետևյալին․
1. Նախագծով Մարդու իրավունքների պաշտպանին վերապահվում է իրավահավասարության ապահովման ու խտրականությունից պաշտպանության մարմնի մանդատը։ 
Մինչդեռ՝ Մարդու իրավունքների պաշտպանի հաստատության շենքային պայմանները ընդհանրապես չեն համապատասխանում նման հաստատությունների շենքերին ներկայացվող պահանջներին և նույնիսկ այս պահին բավարար չեն ՄԻՊ աշխատակազմն այս պահին համալրված հաստիքներով տեղավորելու համար։ Հարցը խիստ կարևոր է նաև այն հանգամանքով պայմանավորված, որ նախագծով նախատեսվում է նաև նիստեր անցկացնելու լիազորություն, իսկ Պաշտպանի աշխատակազմի շենքային պայմանները չունեն համապատասխան տեխնիկական հագեցվածությամբ սենյակ և, որ ամենակարևորն է՝ մատչելի չեն հաշմանդամություն ունեցող անձանց համար։ 
Ավելին, նշված խնդիրն արձանագրել է նաև Եվրոպայի խորհրդի մարդու իրավունքների հանձնակատար Մայքլ Օ’Ֆլահերթին իր՝ Հայաստանի Հանրապետություն իրականացրած այցի ընթացքում՝ այդ մասին անդրադառնալով ՀՀ վարչապետին ուղղված նամակում[footnoteRef:1]։ Նշված խնդրի առնչությամբ հանձնարարականներ են ներկայացրել նաև ՄԱԿ հավատարմագրման հարցերով ենթահանձնաժողովը և այլ մարմիններ։ [1:  Տեղեկատվությունը հասանելի է https://www.ecoi.net/en/file/local/2139421/CommHR%282026%2926_letter%20to%20PM%20Armenia_EN.pdf հղումներով։ ] 

Միաժամանակ, Մարդու իրավունքների պաշտպանի աշխատակազմին նոր դեպարտամենտի ձևավորման նպատակով 7 հաստիքի տրամադրման կապակցությամբ մտավախություն է առկա առ այն, որ այդ թիվը կարող է բավարար չլինել բոլոր հարցերի պատշաճ հասցեավորումն իրականացնելու համար, ի թիվս այլնի, հաշվի առնելով նաև այն, որ Պաշտպանն ունենալու է նաև անհատական բողոքներով դատարան դիմելու նոր լիազորություն, որը այժմ գործող դեպարտամենտները իրենց ունեցած համանման հաստիքների պայմաններում չունեն։ Միջազգային գործընկերների հետ ունեցած քննարկումների արդյունքները ևս փաստում են, որ լիազորությունների պատշաճ իրականացման համար առկա է առավել մեծ թվով աշխատակիցների ներգրավման անհրաժեշտություն, հաշվի առնելով նաև այն, որ կանխատեսելի է չափազանց մեծ թվով անհատական դիմումների ներկայացում։
Ընդ որում, անհրաժեշտ է Մարդու իրավունքների պաշտպանի հաստատությանը տրամադրել նաև այնպիսի նյութական ռեսուրսներ, որոնք կապահովեն ոլորտի աշխատանքներում ներգրավվելու գրավչությունը։ 
Ուստի, նախատեսվող նոր լիազորությունների արդյունավետ իրականացման համար Մարդու իրավունքների պաշտպանի աշխատակազմին անհրաժեշտ է ապահովել համապատասխան շենքային, ֆինանսական և մարդկային ռեսուրսներ։

	Մասամբ է ընդունվել

Նախագծերի փաթեթով Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի նոր լիազորությունների իրականացման նպատակով նախատեսվել է Պաշտպանի աշխատակազմում ձևավորել առանձին դեպարտամենտ՝ 7 հաստիքային միավորով, որի համար նախատեսվել է նաև համապատասխան ֆինանսական միջոցների հատկացում։
Նախատեսվող 7 հաստիքային միավորը միտված է նոր լիազորությունների իրականացման սկզբնական փուլում լիազորությունների և գործառույթների իրականացման համար: Միաժամանակ, նոր լիազորությունների իրականացման ընթացքում աշխատանքային ծանրաբեռնվածության և դիմումների փաստացի ծավալի գնահատման արդյունքում լրացուցիչ կքննարկվի մարդկային և ֆինանսական ռեսուրսների վերանայման հարցը։
Ինչ վերաբերում է շենքային պայմանների և մատչելիության ապահովման վերաբերյալ դիտարկումներին, ապա դրանց կարևորությունը չի վիճարկվում։ Հաշվի առնելով շենքային և նյութատեխնիկական միջոցների ապահովման կարևորությունն ու անհրաժեշտությունը Նախագծերի փաթեթը ուժի մեջ կմտնի հրապարակման պահից մեկ տարի հետո, որը բավարար ժամանակ է համապատասխան գործողություններ ձեռնարկելու համար: 

	2. «Հայաստանի Հանրապետության քաղաքացիական դատավարության օրենսգրքում փոփոխություններ և լրացումներ կատարելու մասին» ՀՀ օրենքի նախագծով (այսուհետ՝ Նախագիծ) նախատեսվում է օրենքը լրացնել նոր 234.19 հոդվածով, որի 3-րդ կետի համաձայն՝ պետական կամ տեղական ինքնակառավարման մարմնի կամ դրա պաշտոնատար անձի կողմից խտրականության չենթարկվելու իրավունքի պաշտպանության վերաբերյալ գործերով հայցադիմումը դատարան կարող է ներկայացվել համապատասխան վարչական ակտն ուժի մեջ մտնելու պահից կամ համապատասխան գործողության կամ անգործության կատարման պահից սկսած՝ երկամսյա ժամկետում։
«Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծով նախատեսվում է Օրենսգրքի 337-րդ հոդվածը լրացնել հետևյալ բովանդակությամբ 5-րդ և 6-րդ մասերով.
«5. «Մարդու իրավունքների պաշտպանի մասին» սահմանադրական օրենքի 30.3-րդ հոդվածի 1-ին մասի 1-ին կետով նախատեսված հիմքով Մարդու իրավունքների պաշտպանի համար հայցային վաղեմության ժամկետի ընթացքն սկսվում է Մարդու իրավունքների պաշտպանի կողմից բողոքը քննարկման ընդունելու մասին որոշում կայացնելու օրվանից։
6. Հայաստանի Հանրապետության քաղաքացիական դատավարության օրենսգրքի 234.19-րդ հոդվածի 3-րդ մասով սահմանված դեպքում հայցային վաղեմության ժամկետի ընթացքը կասեցվում է Մարդու իրավունքների պաշտպանի կողմից բողոքը քննարկման ընդունելու մասին որոշում կայացնելու օրվանից մինչև բողոքի վերաբերյալ որոշում կայացնելու օրը։»։
«Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծով նախատեսվում է օրենսգրքի 1087.2-րդ հոդվածը լրացնել հետևյալ բովանդակությամբ նոր՝ 9.1-ին մասով՝
«Սույն օրենսգրքի 162.1-ին հոդվածի 2-րդ մասի 10-րդ կետով սահմանված իրավունքի խախտման վերաբերյալ Մարդու իրավունքների պաշտպանին դիմելու դեպքում Մարդու իրավունքների պաշտպանի կողմից պահանջ ներկայացնելու ժամկետը հաշվարկվում է բողոքը քննարկման ընդունելու մասին որոշում կայացնելու օրվանից:»:
Միաժամանակ, «Մարդու իրավունքների պաշտպանի մասին» ՀՀ սահմանադրական օրենքի 17-րդ հոդվածի 1-ին մասի համաձայն՝ բողոքը պետք է Պաշտպանին ներկայացվի մեկ տարվա ընթացքում այն օրվանից, երբ դիմողն իմացել է կամ պետք է իմացած լիներ իր իրավունքների կամ ազատությունների ենթադրյալ խախտման մասին:
Վերոգրյալ կարգավորումների համադրումը վկայում է, որ անհրաժեշտ է լրացուցիչ քննարկման առարկա դարձնել հայցային վաղեմության ինստիտուտի կիրառման ու դատարան դիմելու ժամկետների սահմանման առանձնահատկությունները՝ համապատասխան իրավակարգավորումների հստակ և տրամաբանական փոխկապակցվածությունն ապահովելու նպատակով։
Այսպես, օրինակ, անհասկանալի է, թե Մարդու իրավունքների պաշտպանը իրավունք ունենալու է արդյո՞ք դիմելու դատարան խտրականության չենթարկվելու իրավունքի պաշտպանության վերաբերյալ գործով այն դեպքում, երբ անձը Մարդու իրավունքների պաշտպանին վարչական ակտի ոչ իրավաչափ լինելու բողոքը ներկայացրել է դրա ուժի մեջ մտնելու պահից՝ երկամսյա ժամկետը լրանալուց հետո և Մարդու իրավունքների պաշտպանը բողոքն ընդունել է քննարկման, հաշվի առնելով այն, որ պահպանված է եղել բողոքի ներկայացման համար սահմանադրական օրենքով նախատեսված ժամկետը, ու կայացրել է մարդու իրավունքների կամ ազատությունների խախտման առկայության մասին որոշում։ Ընդ որում, նման պայմաններում անհասկանալի է նաև անձի կողմից անձամբ դատարան դիմելու հնարավորության հարցը՝ օրենսդրությամբ նախատեսված ժամկետների պահպանման համատեքստում։ 
Բացի այդ, ժամկետները նախատեսելիս հարկ է նկատի ունենալ, որ Մարդու իրավունքների պաշտպանը մարդու իրավունքների կամ ազատությունների խախտման առկայության մասին որոշմամբ կարող է առաջարկել ողջամիտ ժամկետում վերացնել խախտումը՝ նշելով մարդու իրավունքների կամ ազատությունների վերականգնման համար անհրաժեշտ միջոցառումները: Այն դեպքում, երբ հարցը վերաբերում է, օրինակ, պետական մարմնի կողմից կատարվող գործողությանը, երկամսյա ժամկետը չի կարող ողջամիտ լինել պետական մարմնի կողմից անհրաժեշտ միջոցառումները իրականացնելու, դրանց իրականացրած չլինելու վերաբերյալ տեղեկատվություն ունենալու ու Մարդու իրավունքների պաշտպանի կողմից դատարան դիմելու տեսանկյունից։
Նշված երկամսյա ժամկետի նախատեսումը ողջամիտ ժամկետի սահմանման տեսանկյունից խնդրահարույց է նաև այն անձի պարագայում, ում նկատմամբ գործադրվել է խտրականություն ու վերջինս ցանկանում է առանց Պաշտպանին դիմելու հայց ներկայացնել դատարան իր իրավունքների պաշտպանության նպատակով։ 
Հետևաբար, անհրաժեշտ է համապատասխան փոփոխություններ իրականացնել հայցային վաղեմության ինստիտուտի ու դատավարական ժամկետների առնչությամբ նախատեսվող կարգավորումներում։
	Ընդունվել է

	3. Նախագծով նախատեսվող նոր 234.19 հոդվածի 2-րդ կետում անհրաժեշտ է հստակեցնել, որ Մարդու իրավունքների պաշտպանը խտրականության չենթարկվելու իրավունքի պաշտպանության վերաբերյալ գործերով կարող է դիմել դատարան բացառապես «Մարդու իրավունքների պաշտպանի մասին» սահմանադրական օրենքով իրեն վերապահված լիազորությունների շրջանակում և այդ օրենքով նախատեսված հիմքերի առկայության դեպքում։ 
Նշվածը կարևոր է այն բանի համատեքստում, որ «Մարդու իրավունքների պաշտպանի մասին» սահմանադրական օրենքով Պաշտպանին վերապահված լիազորությունների շրջանակում չեն ներառվում այն դեպքերը, երբ ենթադրյալ խտրականությունը դրսևորել է ֆիզիկական անձը։
	Ընդունվել է

	4. Նախագծով նախատեսվող նոր 234.22-րդ հոդվածում անհրաժեշտ է նախատեսել, որ այն դեպքում, երբ դատարան է դիմում Մարդու իրավունքների պաշտպանը, ենթադրյալ խտրականության դրսևորման բացակայությունն ապացուցելու բեռը կրում է պատասխանող կողմը։
	Ընդունվել է

	5. Նախագծով նախատեսվող նոր 234.20-րդ հոդվածի 3-րդ մասում անհրաժեշտ է նախատեսել, որ այն դեպքում, երբ հայցադիմումը դատարան է ներկայացվում Մարդու իրավունքների պաշտպանի կողմից, հայցադիմումին կցվում է նաև Պաշտպանի համապատասխան որոշումը, որով արձանագրվել է, որ պետական կամ տեղական ինքնակառավարման մարմինը, դրա պաշտոնատար անձը կամ կազմակերպությունը խտրականություն է գործադրել, և չի կատարել կամ ոչ պատշաճ է կատարել «Մարդու իրավունքների պաշտպանի մասին» սահմանադրական օրենքի 26-րդ հոդվածի 2-րդ մասով նախատեսված՝ Պաշտպանի առաջարկությանը։
Ընդ որում, ««Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծով նախատեսվող նոր 30.3 հոդվածի 1-ին մասի 1-ին կետը նույնպես տերմինաբանական առումով անհրաժեշտ է համապատասխանեցնել սահմանադրական օրենքի տրամաբանությանն ու Պաշտպանի առաջարկությանը պատասխանած չլինելու կարգավորումը հանել Նախագծից՝ երաշխավորելով նորմի որոշակիությունն ու միասնական ձևակերպումը։ 

	Ընդունվել է

	6. «Հայաստանի Հանրապետության վարչական դատավարության օրենսգրքում լրացում կատարելու մասին» ՀՀ օրենքի նախագծի 1-ին հոդվածով նախատեսվում է փոփոխություն կատարել նշված օրենսգրքի 10-րդ հոդվածի 3-րդ մասում, մինչդեռ գործող օրենսգրքի 10-րդ հոդվածը չունի 3-րդ մաս։ 
Մեկ այլ դեպքում, ««Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծի 3-րդ հոդվածով նախատեսվում է Օրենքի 14-րդ հոդվածի 3-րդ մասի «1-4-րդ մասերով» թվերը և բառը փոխարինել, այնպիսի պայմաններում, երբ գործող սահմանադրական օրենքում նշված հոդվածի համապատասխան մասում նման ձևակերպում առկա չէ։ 
 
	Ընդունվել է

	7. «Հայաստանի Հանրապետության քաղաքացիական օրենսգրքում փոփոխություններ և լրացումներ կատարելու մասին» ՀՀ օրենքի նախագծով նախատեսվում է օրենսգրքի 1087.2-րդ հոդվածը լրացնել հետևյալ բովանդակությամբ նոր՝ 9.1-ին մասով՝
«Սույն օրենսգրքի 162.1-ին հոդվածի 2-րդ մասի 10-րդ կետով սահմանված իրավունքի խախտման վերաբերյալ Մարդու իրավունքների պաշտպանին դիմելու դեպքում Մարդու իրավունքների պաշտպանի կողմից պահանջ ներկայացնելու ժամկետը հաշվարկվում է բողոքը քննարկման ընդունելու մասին որոշում կայացնելու օրվանից:»:
Նշված նորմի վերլուծությունից հետևում է, որ անձը կարող է դիմել Մարդու իրավունքների պաշտպանին՝ խնդրելով հայցադիմում ներկայացնել դատարան ոչ նյութական վնասի հատուցման պահանջով։ Մինչդեռ՝ «Մարդու իրավունքների պաշտպանի մասին» սահմանադրական օրենքում լրացումներ ու փոփոխություններ կատարելու մասին օրենքի նախագծի տրամաբանությունից հետևում է, որ Մարդու իրավունքների պաշտպանը անձանց իրավունքների պաշտպանության նպատակով իրավունք ունի դիմելու դատարան, միայն այն դեպքում, երբ պետական կամ տեղական ինքնակառավարման մարմինը, դրա պաշտոնատար անձը կամ կազմակերպությունը Պաշտպանի գնահատմամբ խտրականություն է գործադրել և չի պատասխանել սույն օրենքի 26-րդ հոդվածի 2-րդ մասով նախատեսված՝ Պաշտպանի առաջարկությանը կամ չի կատարել կամ ոչ պատշաճ է կատարել դրանով նախատեսված միջոցառումները։ 
Ուստի, անհրաժեշտ է վերախմբագրել նախագիծը՝ հստակ նախատեսելով Մարդու իրավունքների պաշտպանի լիազորության շրջանակը դատարան դիմելու հարցի առնչությամբ։ 

	Մասամբ է ընդունվել

Դրույթը խմբագրվել է հետևյալ շարադրությամբ.
«9. Ոչ նյութական վնասի հատուցման պահանջը դատարան կարող է ներկայացվել ինչպես սույն օրենսգրքի 162.1 հոդվածի 2-րդ մասով սահմանված իրավունքի խախտումը հաստատելու պահանջի հետ՝ խախտման մասին անձին հայտնի դառնալու պահից, այնպես էլ այդ իրավունքի խախտումը հաստատող դատական ակտի օրինական ուժի մեջ մտնելուց կամ Մարդու իրավունքների պաշտպանի կողմից խտրականության չենթարկվելու իրավունքի խախտման առկայության մասին որոշում կայացնելուց հետո կամ ոչ ռեաբիլիտացնող հիմքով քրեական հետապնդում չհարուցելու կամ այն դադարեցնելու կամ քրեական վարույթը կարճելու մասին չվերացված կամ չբողոքարկված որոշման մասին այդ անձին հայտնի դառնալու պահից մեկ տարվա ընթացքում:»:


	8. «Իրավահավասարության ապահովման և խտրականությունից պաշտպանության մասին» ՀՀ օրենքի նախագծի 11-րդ հոդվածի 2-րդ մասի 3-րդ կետի համաձայն՝ Խտրականության հարցերով խորհուրդը Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում խտրականության վերաբերյալ գործերով Սահմանադրական դատարանին իրավական դիրքորոշում (amicus curiae brief) տրամադրելու վերաբերյալ։ 
Տարընկալումներից խուսափելու նպատակով՝ առաջարկում ենք նորմը վերաձևակերպել հետևյալ կերպ. «Խտրականության հարցերով խորհուրդը Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում Մարդու իրավունքների պաշտպանին խտրականության վերաբերյալ գործերով Սահմանադրական դատարանին հատուկ կարծիք (amicus curiae brief) տրամադրելու վերաբերյալ։ 
	Ընդունվել է

	9. ««Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծով նախատեսվող նոր 30.3 հոդվածի 1-ին մասի 5-րդ կետի համաձայն՝ որպես իրավահավասարության ապահովման և խտրականությունից պաշտպանության մարմին՝ Պաշտպանն իրավասու է բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել բանավոր նիստեր։
Անհասկանալի է նիստերի բանավոր լինելու հանգամանքի շեշտադրման անհրաժեշտությունը։ Առաջարկում ենք վերանայել նշված ձևակերպումը։

	Ընդունվել է

	10. ««Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծի 9-րդ հոդվածով նախատեսվում է, որ Նախագծի 5-րդ հոդվածն ուժի մեջ է մտնում պաշտոնական հրապարակման օրվան հաջորդող տասներորդ օրը։ 
Հաշվի առնելով այն, որ նախագծի 5-րդ հոդվածով, ի թիվս այլնի, նախատեսվում է Պաշտպանի, որպես իրավահավասարության ապահովման ու խտրականությունից պաշտպանության մարմնի, լիազորությունների շրջանակը, դրա ուժի մեջ մտնելու ժամկետը անհրաժեշտ է նախատեսել ավելի ուշ՝ սահմանելով ողջամիտ ժամանակահատված պետության կողմից Պաշտպանի լիազորությունների պատշաճ իրականացման նախադրյալների ապահովման համար, այդ թվում՝ միջազգային չափորոշիչներին համապատասխան շենքային պայմանների ապահովման, մարդկային ու ֆինանսական ռեսուրսների տրամադրման համար։
	Ընդունվել է

	11. «Հայաստանի Հանրապետության քրեական օրենսգրքում փոփոխություններ և լրացումներ կատարելու մասին» ՀՀ օրենքի նախագծով նախատեսվում է նշված օրենսգրքի 203-րդ հոդվածի 1-ին մասը շարադրել հետևյալ խմբագրությամբ՝
«1. Խտրականությունը՝ պաշտոնատար անձի գործողությունը կամ անգործությունը, որի արդյունքում ոտնահարվել են անձի հիմնական իրավունքները կամ ազատությունները և անձը հայտնվել է նույն կամ նման հանգամանքներում գտնվող այլ անձի համեմատ նվազ բարենպաստ իրավիճակում՝ իրական կամ ենթադրյալ պաշտպանված հատկանիշի կամ դրա զուգորդման հիմքով, եթե այդ գործողությունը, անգործությունը կամ վերաբերմունքը չեն հետապնդում իրավաչափ նպատակ կամ կիրառված միջոցները անհրաժեշտ կամ համաչափ չեն հետապնդվող նպատակին պատժվում է տուգանքով՝ առավելագույնը քսանապատիկի չափով, կամ հանրային աշխատանքներով՝ ութսունից հարյուր հիսուն ժամ տևողությամբ, կամ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ առավելագույնը երեք տարի ժամկետով։».
Անհրաժեշտ է որոշակիության երաշխավորման նպատակով հստակեցնել նախատեսվող կարգավորումը, քանի որ պարզ չէ, օրինակ, «չեն հետապնդում իրավաչափ նպատակ կամ կիրառված միջոցները անհրաժեշտ կամ համաչափ չեն հետապնդվող նպատակին» ձևակերպման գործնական կիրառման սահմանները։ 
	Մասամբ է ընդունվել

Նախագծով նախատեսվող ձևակերպումը հիմնված է խտրականության իրավական գնահատման միջազգային չափանիշների վրա, որոնց համաձայն՝ տարբերակված վերաբերմունքը կարող է համարվել իրավաչափ, եթե այն հետապնդում է իրավաչափ նպատակ, իսկ այդ նպատակին հասնելու համար կիրառված միջոցներն անհրաժեշտ և համաչափ են։
Միաժամանակ, հոդվածը խմբագրվել է «կամ կիրառված միջոցները անհրաժեշտ կամ համաչափ չեն հետապնդվող նպատակին» ձևակերպումը հանվել է:

	14. ՀՀ ֆինանսների նախարարություն
	24.07.2024թ.

	
	№ 01/11-4/15679-2024

	ՀՀ ֆինանսների նախարարությունն ուսումնասիրել է «Իրավահավասարության ապահովման և խտրականությունից պաշտպանության մասին» օրենքի (այսուհետ՝ Նախագիծ) և հարակից օրենքների նախագծերի փաթեթը և հայտնում է հետևյալը
Նախագծի 9-րդ հոդվածով նախատեսվում է «Մարդու իրավունքների պաշտպանի մասին» սահմանադրական օրենքով սահմանված լիազորությունների շրջանակներում «Իրավահավասարության ապահովման և խտրականությունից պաշտպանության մասին» ՀՀ օրենսդրության պահպանմանն ուղղված գործունեությանն աջակցելու նպատակով «Մարդու իրավունքների մասին» սահմանադրական օրենքով սահմանված կարգով ստեղծել Մարդու իրավունքների պաշտպանի (այսուհետ՝ Պաշտպան) Խտրականության հարցերով խորհուրդ: Վերջինս Նախագծի 10-րդ հոդվածի համաձայն գործելու է հասարակական հիմունքներով (այն կազմված է լինելու առնվազն 10 անդամներից, որոնք նշանակվելու են 3 տարի ժամկետով՝ մեկ անգամ վերանշանակման իրավունքով), որի հետ կապված առաջարկվում է համապատասխան լրացումներ կատարել նաև «Մարդու իրավունքների պաշտպանի մասին» սահմանադրական օրենքի 33-րդ հոդվածում:
Միաժամանակ «Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին»» ՀՀ սահմանադրական օրենքի նախագծով նախատեսվում է Պաշտպանի աշխատակազմում ավելացնել ևս մեկ դեպարտամենտ՝ խտրականության հարցերի գծով, համապատասխան փոփոխություն կատարելով սույն օրենքի 36-րդ հոդվածի 3-րդ մասում:
Նախագծին կից ներկայացված հիմնավորման 5-րդ կետի համաձայն՝ խտրականության հարցերով դեպարտամենտի ստեղծումը տարեկան կտրվածքով կհանգեցնի շուրջ 38,710,031.4 ՀՀ դրամի չափով պետական բյուջեի ծախսերի ավելացման:
Այս կապակցությամբ հայտնում ենք, որ Նախագծին կից ներկայացված փաթեթում բացակայում են պետական բյուջեի ծախսերի ավելացմանը հանգեցնող գումարի հաշվարկ-հիմնավորումները, ավելին՝ փաթեթի ու դրան կից ներկայացված հիմնավորման բովանդակությունից պարզ չէ միաժամանակ երկու կառույցի՝ դեպարտամենտի և խորհրդի ստեղծման անհրաժեշտությունը:
Բացի այդ, հարկ է նկատի ունենալ, որ ՀՀ կառավարության 2023թ. սեպտեմբերի 28-ի թիվ 1674-Լ որոշմամբ հաստատված Մարդու իրավունքների պաշտպանության ազգային ռազմավարությունից բխող 2023-2025թթ. գործողությունների ծրագրի (4.1 ենթանպատակ) ժամանակացույցի համաձայն՝ մինչև 2024թ. ավարտը ՀՀ Ազգային ժողովի ընդունմանն է ներկայացվելու «Իրավահավասարության ապահովման մասին» օրենքի նախագիծը (սահմանելով խտրականության հասկացությունը, տեսակները, դրանից պաշտպանության միջոցները և մեխանիզմները, իրավահավասարության հարցերով զբաղվող մարմնի կազմավորման/ գործող մարմիններից որևէ մեկի կազմում կառույցի ստեղծման, գործունեության երաշխիքները` միջազգային չափանիշներին համապատասխան), որը ֆինանսավորում չի պահանջում:
	Ընդունվել է

Նախագծերի փաթեթի հիմնավորման մեջ կատարվել են համապատասխան լրացումներ՝ կապված պետական բյուջեի ծախսերի ավելացման հաշվարկի հետ։ 





	15. Գլխավոր դատախազություն
	24.07.2024թ.

	
	№ 02/20.5/13430-2024

	1. «Իրավահավասարության ապահովման և խտրականությունից պաշտպանության մասին» ՀՀ օրենքի նախագծի (այսուհետ՝ Նախագիծ) 5-րդ հոդվածի 1-ին մասի համաձայն՝ խտրականությունը գործողություն, անգործություն, կարգավորում, վերաբերմունք կամ քաղաքականություն է, որն արտահայտվում է իրական կամ ենթադրյալ պաշտպանված հատկանիշներից մեկի կամ մի քանիսի հիմքով ցանկացած տարբերակմամբ, բացառմամբ, սահմանափակմամբ կամ նախապատվությամբ, և որի արդյունքում անձը կամ անձանց խումբը հայտնվում է նույն իրավիճակում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաստ է անդրադառնում անձանց խմբի նկատմամբ:
Նախագծի 3-րդ հոդվածի 1-ին մասի 4-րդ կետով խտրականության տեսակ հանդիսացող ուղղակի խտրականությունը բնորոշվում է որպես անձի կամ անձանց խմբի նկատմամբ պաշտպանված հատկանիշներից որևէ մեկի կամ մի քանիսի հիմքով դրսևորված գործողություն, անգործություն, կարգավորում, վերաբերմունք կամ քաղաքականություն, որի արդյունքում անձը կամ անձանց խումբը հայտնվում է համանման հանգամանքներում գտնվող այլ անձի կամ անձանց խմբի համեմատ նվազ բարենպաստ իրավիճակում:
Այսպիսով, Նախագիծը խտրականության հասկացությունը սահմանելիս օգտագործել է «նույն իրավիճակում գտնվող անձ», իսկ դրա տարատեսակ հանդիսացող ուղղակի խտրականության հասկացությունը սահմանելիս՝ «համանման հանգամանքներում գտնվող անձ» ձևակերպումները:
Այս կապակցությամբ հարկ է նշել, որ Մարդու իրավունքների եվրոպական դատարանն իր մի շարք վճիռներում ընդգծել է, որ ՄԻԵԿ կոնվենցիայի 14-րդ հոդվածի հոդվածով ամրագրված՝ խտրականության արգելքի իրավունքի խախտում կարող է արձանագրվել բոլոր այն դեպքերում, երբ տարբերակված մոտեցում է ցուցաբերվել նույն կամ հարաբերականորեն նույն իրավիճակում (persons in an analogous or relevantly similar situation) գտնվող անձանց նկատմամբ[footnoteRef:2]: Այլ կերպ ասած՝ նույն կարգավիճակում գտնվելը հիմնավորելու պահանջը չի ենթադրում, որ համեմատվող անձինք/խմբերը պետք է պարտադիր լինեն նույնական: Բավարար է՝ դիմողը ցույց տա, որ ինքը գտնվել է տարբերակված մոտեցման ենթարկված այլ անձանց հետ հարաբերականորեն նույնական իրավիճակում[footnoteRef:3]: [2:  Տե՛ս օրինակ՝ Molla Sali v. Greece [GC], 2018, § 133; Fábián v. Hungary [GC], 2017, § 113; Khamtokhu and Aksenchik v. Russia [GC], 2017, § 64; X and Others v. Austria [GC], 2013, § 98; Konstantin Markin v. Russia [GC], 2012, § 125; Burden v. the United Kingdom [GC], 2008, § 60; D.H. and Others v. the Czech Republic [GC], 2007, § 175 գործերով ՄԻԵԴ վճիռները:]  [3:  Տե՛ս Fábián v. Hungary [GC], 2017, § 113; Clift v. the United Kingdom, 2010, § 66; Demokrat Parti v. Turkey (dec.), 2021 ՄԻԵԴ վճիռները:] 

Նույնաբովանդակ դիրքորոշում է արտահայտել նաև ՀՀ Սահմանադրական դատարանը՝ շեշտելով, որ Սահմանադրության 29-րդ հոդվածով սահմանված խտրականության արգելք հանդիսացող նորմի պաշտպանության առարկան տարածվում է նույն իրավական կարգավիճակում կամ համադրելի կարգավիճակում գտնվող անձանց վրա[footnoteRef:4]։ [4:  Տե՛ս ՀՀ սահմանադրական դատարանի 2021 թվականի նոյեմբերի 9-ի թիվ ՍԴՈ-1617 որոշումը:] 

Նկատի ունենալով վերոգրյալը, ինչպես նաև խտրականության և դրա դրսևորում հանդիսացող ուղղակի խտրականության հասկացությունների միջև առկա անհամապատասխանությունը վերացնելու նպատակով՝ գտնում ենք, որ նշված հասկացություններում անհրաժեշտ է օգտագործել «նույն կամ համադրելի» ձևակերպումը:
	Ընդունվել է

Նախագծի 5-րդ հոդվածի 1-ին մասը խմբագրվել է հետևյալ շարադրությամբ՝
«Խտրականությունը գործողություն, անգործություն, կարգավորում, վերաբերմունք կամ քաղաքականություն է, որն արտահայտվում է իրական կամ ենթադրյալ պաշտպանված հատկանիշներից մեկի կամ մի քանիսի հիմքով ցանկացած տարբերակմամբ, բացառմամբ, սահմանափակմամբ կամ նախապատվությամբ, և որի արդյունքում անձը կամ անձանց խումբը հայտնվում է նույն կամ նման հանգամանքներում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաստ է անդրադառնում անձանց խմբի նկատմամբ:»

Համապատասխան փոփոխություններ են կատարվել նաև Նախագծերի փաթեթի այլ վերաբերելի դրույթներում։ 

	2. Նախագծի 3-րդ հոդվածի 1-ին մասի 7-րդ կետի համաձայն՝ ոտնձգությունը անձի կամ անձանց խմբի նկատմամբ անցանկալի գործողություն կամ վերաբերմունք է, որը հանգեցրել է կամ նպատակ ունի հանգեցնելու անձի արժանապատվության նվաստացմանը և նրա շուրջ ոչ բարյացակամ, թշնամական, վիրավորական, նվաստացնող կամ մերժողական միջավայրի ստեղծմանը: Գտնում ենք, որ նշված ձևակերպման մեջ կիրառվող «անցանկալի գործողություն» եզրույթը թույլ չի տալիս հասկանալու ոտնձգության՝ որպես խտրականության տեսակի օբյեկտիվ կողմի դրսևորումները, և հիմքեր է ստեղծում նշված արարքի սուբյեկտիվ և տարածական մեկնաբանման համար:
	Չի ընդունվել

«Անցանկալի» եզրույթը որպես կանոն մեկնաբանվում է այնպես, որ ոտնձգության ենթարկված անձը չի ցանկացել իր նկատմամբ կիրառված արարքների կատարումը, ընդ որում, ոտնձգողի համար պարզ է եղել, որ տուժողը չի ցանկանում նշված արարքների կատարումը։ Այն դեպքում, երբ այլ պարագայում «ոտնձգություն» որակվող գործողությունները անձի համար ցանկալի են եղել, դրանք չեն կարող հանգեցնել նրա իրավունքների խախտման, քանի որ կատարվել են իր կամքի հաշվառմամբ։ 

Հարկ է նկատել նաև, որ «անցանկալի» եզրույթը արդեն իսկ կիրառվում է ՀՀ օրենսդրությամբ, օրինակ՝ ՀՀ քրեական օրենսգրքի 3-րդ հոդվածի 1-ին մասի 13-րդ կետում և 196.1-րդ հոդվածում։ 

	3.Նախագծի 5-րդ հոդվածի 3-րդ մասով որպես խտրականության տեսակներ ի թիվս այլնի, նախատեսվում են խտրականության հրահրումը և վիկտիմիզացիան (զոհայնացումը): Ըստ Նախագծի 3-րդ հոդվածի 1-ին մասի համապատասխանաբար 6-րդ և 9-րդ կետերի՝ խտրականության հրահրումը անձին ուղղված՝ մեկ այլ անձի կամ անձանց խմբի խտրականության ենթարկելու հրահանգ, ցուցում կամ կոչ է, իսկ վիկտիմիզացիան (զոհայնացումը)՝ «...դիմում կամ բողոք ներկայացրած անձին աջակցած անձի նկատմամբ բացասական վերաբերմունք, ինչպես նաև դիտավորյալ գործողություն կամ անգործություն է, որն այդ անձի համար հանգեցրել է բացասական փաստական հետևանքների:»:
Գտնում ենք, որ նշված արարքները որպես խտրականության տարատեսակներ սահմանելը վիճելի է՝ հետևյալ հիմնավորմամբ.
Թեև Մարդու իրավունքների եվրոպական կոնվենցիան չի սահմանել խտրականության հասկացությունը, սակայն դրանով սահմանված՝ խտրականության արգելքի բովանդակությունից, ինչպես նաև Մարդու իրավունքների եվրոպական դատարանի՝ խտրականության մեկնաբանման հարցում ձևավորված կայուն պրակտիկայից բխում է, որ խտրականության դեպքում գնահատման ենթակա է ոչ թե անձի կամ անձանց խմբի նկատմամբ անբարենպաստ ազդեցությունն ինքնին, այլ պաշտպանվող հատկանիշ(ներ)ի հիմքով նույն կամ համանման իրավիճակում գտնվող այլ անձի կամ անձանց խմբի հետ համեմատության համատեքստում:
Ուստի, հաշվի առնելով խտրականության բոլոր դրսևորումների համար համեմատության գործոնի վճռորոշ դերը՝ գտնում ենք, որ խտրականության հրահրումը և վիկտիմիզացիան (զոհայնացումը) թեև խտրականության հետ սերտորեն փոխկապակցված իրավախախտումներ են, այնուամենայնիվ, չեն համապատասխանում վերջինիս չափանիշներին:
	Չի ընդունվել

Վիկտիմիզացիան և խտրականության հրահրումը որպես խտրականության տեսակ սահմանելու՝ Նախագծով որդեգրված մոտեցումը բխում է վերաբերելի միջազգային լավագույն ստանդարտներից և փորձից։ 

Այսպես, Ռասիզմի և անհանդուրժողականության դեմ եվրոպական հանձնաժողովի (ECRI) 7-րդ ընդհանուր քաղաքականության հանձնարարականով, որը նվիրված է ռասիզմի և ռասայական խտրականության դեմ ազգային օրենսդրության առանցքային տարրերին, նշվում է, որ ներպետական օրենսդրությամբ, ի թիվս այլնի, որպես խտրականության տեսակ պետք է նախատեսվի նաև խտրականության հրահրումը։

ԵՄ խորհրդի «Անկախ ռասայական կամ էթնիկ ծագումից անձանց նկատմամբ հավասար վերաբերմունքի սկզբունքն իրականացնելու մասին» 2000 թվականի հունիսի 29-ի թիվ 2000/43/EC և «Աշխատանքում և զբաղվածությունում հավասար վերաբերմունքի ընդհանուր օրենսդրություն սահմանելու մասին» 2000 թվականի նոյեմբերի 27-ի թիվ 2000/78/EC դիրեկտիվներով ևս սահմանվում է, որ խտրականության հրահրումը պետք է համարվի խտրականություն։

Ըստ այդմ, խտրականության հրահրումը՝ որպես խտրականության տեսակ, սահմանվել է ԵՄ անդամ գրեթե բոլոր պետություններում[footnoteRef:5]։ [5:  Տես «A comparative analysis of non-discrimination law in Europe. 2023», European network of legal experts in gender equality and non-discrimination, էջ 46-49, հասանելի՝ https://www.equalitylaw.eu/downloads/6049-a-comparative-analysis-of-non-discrimination-law-in-europe-2023  ] 


Ընդ որում, հարկ է նկատել, որ խտրականության հրահրման դեպքում առկա են խտրականության արարքի հիմնական տարրերը։ Մասնավորապես, արարքը ուղղված է անձանց խմբի նկատմամբ՝ պաշտպանված հատկանիշի հիման վրա անբարենպաստ հետևանքներ հանգեցնելուն և առկա է այս առնչությամբ խտրականություն հրահրողի դիտավորությունը։ Մարդու իրավունքների եվրոպական դատարանը ևս, օրինակ, Բասզկովսկին և այլոք ընդդեմ Լեհաստանի (Baczkowski and Others v. Poland, no. 1543/06) գործի շրջանակներում, Վարշավայի քաղաքապետի կողմից հոմոֆոբ նկատառումներից ելնելով հավաքի անցկացումը չտույլատրելու մասին հայտարարությունը դիտարկել է որպես Եվրորական կոնվենցիայի 14-րդ հոդվածին ոչ համահունչ՝ նշելով, որ որոշումը կայացվել է նրա անունից գործող համայնքային ծառայողների կողմից և քաղաքապետի խոսքերը ուղղակի ազդեցություն կարող էին ունենալ այդ որոշման կայացման վրա։ Ըստ էության, սա Եվրոպական դատարանի կողմից խտրականության հրահրման դեպքի քննարկում է, որում դատարանը այն ևս համարել է խտրականության դրսևորում։ 
Ինչ վերաբերում է վիկտիմիզացիային, ապա հարկ է նկատել, որ այն որպես խտրականության տեսակ է բնորոշվում ՄԱԿ-ի գերագույն հանձնակատարի՝ «Խտրականության դեմ պայքարի համապարփակ օրենսդրություն մշակելու մասին» գործնական ուղեցույցում։ Բացի այդ, մի շարք պետությունների օրենսդրություններով ևս վիկտիմիզացիան դիտարկվում է որպես խտրականության տեսակ, ինչպես, օրինակ՝ Չեխիայում[footnoteRef:6], Բուլղարիայում[footnoteRef:7], Էստոնիայում[footnoteRef:8], Իռլանդիայում[footnoteRef:9], Սլովակիայում[footnoteRef:10]։ [6:  https://www.ochrance.cz/uploads-import/DISKRIMINACE/pravni_predpisy/Anti-discrimination-Act.pdf]  [7:  https://legislationline.org/sites/default/files/documents/b6/Bulgaria_anti-discrimination_law_2003_en.pdf]  [8:  https://www.riigiteataja.ee/en/eli/530102013066/consolide]  [9:  https://www.irishstatutebook.ie/eli/2000/act/8/section/3/enacted/en/html#sec3 ]  [10:  https://migrant-integration.ec.europa.eu/sites/default/files/2011-01/docl_17803_871242496.pdf] 


	4. Նախագծի 8-րդ հոդվածի 1-ին մասի 4-րդ և 5-րդ կետերով խտրականության ենթարկված անձի համար սահմանվում է իր իրավունքները վերականգնելու և նյութական կամ ոչ նյութական վնասի հատուցում ստանալու, ինչպես նաև իր իրավունքները վերականգնելու, խտրականության հետևանքները վերացնելու կամ նյութական վնասի հատուցում ստանալու պահանջներով համապատասխանաբար վարչական կամ առաջին ատյանի ընդհանուր իրավասության քաղաքացիական դատարան դիմելու իրավունք, իսկ վարչական և քաղաքացիական դատավարական օրենսգրքերում լրացվում են խտրականության գործերի վերաբերյալ հատուկ վարույթներին վերաբերող կարգավորումներ:
Միևնույն ժամանակ, «Հայաստանի Հանրապետության քաղաքացիական օրենսգրքում լրացում և փոփոխություն կատարելու մասին» ՀՀ օրենքի նախագծով առաջարկվում է ՀՀ քաղաքացիական օրենսգրքի 162.1-րդ հոդվածում հիմնարար իրավունքների խախտման հիմքով ոչ նյութական վնասի հատուցում ենթադրող սահմանադրական և կոնվենցիոն իրավունքների շարքում լրացնել նաև խտրականության չենթարկվելու իրավունքը:
Կարծում ենք, որ նշված կարգավորումների արդյունքում հստակ չէ՝ որ դատարանին են ընդդատյա լինելու պետական կամ տեղական ինքնակառավարման մարմնի կամ դրա պաշտոնատար անձի վարչական ակտի, գործողության կամ անգործության հետևանքով անձի՝ Իրավահավասարության ապահովման և խտրականությունից պաշտպանության մասին ՀՀ օրենսդրությամբ սահմանված իրավունքը կամ ազատությունը խախտող՝ խտրականության վերաբերյալ գործերը, և դրանց շրջանակներում նաև՝ անձին պատճառված նյութական և ոչ նյութական վնասի հատուցման հայցերը:
Հարկ է նշել, որ ներկայումս ՀՀ քաղաքացիական օրենսգրքի 162.1 հոդվածով նախատեսված՝ պետական կամ տեղական ինքնակառավարման մարմնի կամ դրա պաշտոնատար անձի որոշման, գործողության կամ անգործության հետևանքով անձի հիմնարար իրավունքների խախտման հետևանքով պատճառված ոչ նյութական վնասի հատուցման հայցերը քննում են ընդհանուր իրավասության քաղաքացիական դատարանները: Մինչդեռ, եթե նախագծային կարգավորումների նպատակն այն է, որ խտրականության իրավունքի խախտման հիմքով պատճառված ոչ նյութական վնասի հատուցման հայցերը քննվեն ՀՀ վարչական դատարանի կողմից, ապա նման պարագայում կստեղծվի մի իրավիճակ, երբ սահմանադրական և կոնվենցիոն այլ հիմնարար իրավունքների խախտման հիմքով ոչ նյութական վնասի հատուցման հայցերը կքննվեն քաղաքացիական, իսկ խտրականության իրավունքի խախտման հիմքով հայցերը՝ վարչական դատարանի կողմից, ինչը, կարծում ենք՝ որևէ կերպ հիմնավորված չէ: Ավելին, նշված հայցերի քննության առարկայական ընդդատության խնդիրն առավել ակնառու կլինի այն դեպքում, երբ ոչ նյութական վնասի հատուցման հայցի հիմքում ընկած լինի խտրականությունից բացի միաժամանակ նաև այլ հիմնարար իրավունքի խախտման փաստը:
Նկատի ունենալով վերոգրյալը՝ գտնում ենք, որ նշված հարցն ունի օրենսդրական մակարդակով հստակեցման կարիք:
	Ընդունվել է

Նախագծի 8-րդ հոդվածի 1-ին մասի 5-րդ կետը շարադրվել է հետևյալ խմբագրությամբ՝
«1. Յուրաքանչյուր ոք, ով հիմքեր ունի կարծելու, որ իր նկատմամբ գործադրվել է խտրականություն, իրավունք ունի օրենքով սահմանված կարգով՝
(...)
5) դիմելու առաջին ատյանի ընդհանուր իրավասության քաղաքացիական դատարան՝ իր իրավունքները վերականգնելու, խտրականության հետևանքները վերացնելու կամ նյութական վնասի հատուցում ստանալու պահանջով, ինչպես նաև ոչ նյութական վնասի հատուցում ստանալու պահանջով.»։ 



	5. Նախագծի 10-րդ հոդվածի 1-ին մասի համաձայն՝ «...խտրականության հարցերով խորհուրդը կազմված է նույն հոդվածի 2-րդ և 3-րդ մասերով նախատեսված պահանջներին բավարարող հասարակական կազմակերպությունների ներկայացուցիչներից և անկախ մասնագետներից...»:
Նույն հոդվածի 3-րդ մասի համաձայն՝ «...խտրականության հարցերով խորհրդի անդամ նշանակվելու դիմում կարող է ներկայացնել նաև այն հասարակական կազմակերպությունը...: Հասարակական կազմակերպության ներկայացուցիչը պետք է բավարարի սույն հոդվածի 2-րդ մասի 1-ին, 3-4-րդ կետերով նախատեսված պահանջներին:»:
Գտնում ենք, որ վերոշարադրյալ կարգավորումներում առկա է անհամապատասխանություն, քանի որ Խորհրդի անդամների կազմը նախատեսող հիմնական դրույթում մատնանշվում է միայն հասարակական կազմակերպությունների ներկայացուցիչների և անկախ փորձագետների՝ որպես Խորհրդի անդամների մասին, այնուհետև որպես Խորհրդի անդամ նշանակվելու դիմում ներկայացնելու իրավասություն ունեցող առանձին սուբյեկտ նշվում է նաև հասարակական կազմակերպությունը:
Նկատի ունենալով, որ հասարակական կազմակերպությունը Խորհրդին իր անդամակցությունը, որպես այդպիսին, կարող է ապահովել հենց իր ներկայացուցիչների միջոցով՝ առաջարկում ենք նշված դրույթները ձևակերպել այդ տրամաբանությամբ:
	Ընդունվել է

Նախագծի 10-րդ հդովածի 3-րդ մասը շարադրվել է հետևյալ խմբագրությամբ. «Հասարակական կազմակերպության ներկայացուցիչը կարող է ներկայացնել Խտրականության հարցերով խորհրդի անդամ նշանակվելու դիմում նաև եթե նա բավարարում է միայն սույն հոդվածի 2-րդ մասի 1-ին, 3-4-րդ կետերով նախատեսված պահանջներին, և հասարակական կազմակերպությունն Իրավահավասարության ապահովման կամ խտրականությունից պաշտպանության ոլորտում ունի իրավապաշտպան գործունեության առնվազն 3 տարվա փորձ։»։ 

	6. Նախագծի 12-րդ հոդվածի 3-րդ մասով նախատեսվում է, որ «Արդարադատության ակադեմիայի մասին» օրենքով սահմանված կարգով և ժամկետում, սակայն ոչ ուշ, քան սույն օրենքի պաշտոնական հրապարակումից հետո 40 օրվա ընթացքում Արդարադատության ակադեմիայի կառավարման խորհուրդը պետք է հաստատի խտրականության վերաբերյալ գործերի քննության թեմայով դատավորների, դատավորների թեկնածուների ցուցակում գտնվող անձանց, դատախազների և ՀՀ քննչական կոմիտեի քննիչների լրացուցիչ վերապատրաստման ծրագիրը։
Հարկ է նշել, որ «Արդարադատության ակադեմիայի մասին» օրենքը նախատեսել է լրացուցիչ վերապատրաստման առարկայական կուրսերի և թեմաների հաստատման հստակ ընթացակարգ: Մասնավորապես՝ նշված օրենքի 19-րդ հոդվածի 8-րդ մասի համաձայն՝ օրենսդրությամբ նախատեսված դեպքերում համապատասխան մարմինների կողմից ատեստավորման կամ գործունեության գնահատման արդյունքներով դատախազների, քննիչների, դատական ծառայողների, դատախազությունում պետական ծառայողների, քննչական կոմիտեում քաղաքացիական ծառայողների և դատական կարգադրիչների նկատմամբ լրացուցիչ վերապատրաստում անցնելու վերաբերյալ որոշում կայացնելու դեպքում որոշման կայացումից հետո` երկշաբաթյա ժամկետում, այն ուղարկվում է Ռեկտորին՝ առաջարկություն ներկայացնելով լրացուցիչ վերապատրաստման առարկայական կուրսի կամ թեմաների վերաբերյալ:
Նույն հոդվածի 9-րդ մասի համաձայն՝ գործնական անհրաժեշտությամբ պայմանավորված՝ Ուսումնական հարցերի հանձնաժողովը, Բարձրագույն դատական խորհուրդը, գլխավոր դատախազը, քննչական կոմիտեի նախագահը, հակակոռուպցիոն կոմիտեի նախագահը կամ արդարադատության նախարարը Ռեկտորին կարող են առաջարկություններ ներկայացնել լրացուցիչ վերապատրաստման առարկայական կուրսերի կամ թեմաների վերաբերյալ: Ռեկտորն իրավունք ունի իր նախաձեռնությամբ Խորհուրդ ներկայացնելու լրացուցիչ վերապատրաստման առարկայական կուրսերի կամ թեմաների վերաբերյալ առաջարկություններ:
Նույն հոդվածի 10-րդ մասի համաձայն՝ սույն հոդվածի 8-րդ և 9-րդ մասերով նախատեսված առաջարկության առկայության դեպքում Ռեկտորը ողջամիտ ժամկետում կազմում և սույն հոդվածի 7-րդ մասով սահմանված կարգով Խորհրդի հաստատմանն է ներկայացնում լրացուցիչ վերապատրաստման ուսուցման ծրագիրը:
Վերոշարադրյալ կարգավորումներից բխում է, որ լրացուցիչ վերապատրաստման ուսուցման ծրագրերը Ռեկտորը կազմում և Խորհրդի հաստատմանն է ներկայացնում, իսկ Խորհուրդը՝ հաստատում համապատասխան մարմինների կողմից ատեստավորման կամ գործունեության գնահատման արդյունքներով, գործնական անհրաժեշտությամբ պայմանավորված, ինչպես նաև Ռեկտորի նախաձեռնությամբ ներկայացված առաջարկությունների հիման վրա: Հետևաբար, Նախագծով սահմանվող պահանջը չի բխում «Արդարադատության ակադեմիայի մասին» ՀՀ օրենքի կարգավորումներից:
	Կարգավորումը հանվել է նախագծերի փաթեթից։

	7. «Հայաստանի Հանրապետության քրեական օրենսգրքում փոփոխություններ կատարելու մասին» ՀՀ օրենքի նախագծով նախատեսվում է մասնակիորեն ապաքրեականացնել խտրականության հանցակազմը՝ քրեորեն պատժելի արարք դիտարկելով բացառապես պաշտոնատար անձի կողմից դրսևորված խտրականությունը, որի արդյունքում ոտնահարվել է անձի հիմնական իրավունքները կամ ազատությունները և անձը հայտնվել է համանման հանգամանքներում գտնվող այլ անձի համեմատ նվազ բարենպաստ իրավիճակում՝ սեռի, ռասայի, մաշկի գույնի, էթնիկ կամ սոցիալական ծագման, գենետիկական հատկանիշների, լեզվի, կրոնի, աշխարհայացքի, քաղաքական կամ այլ հայացքների, ազգային փոքրամասնությանը պատկանելության, գույքային վիճակի, ծննդի, առողջական վիճակի, հաշմանդամության, տարիքի կամ անձնական կամ սոցիալական բնույթի այլ հանգամանքների հիմքով, եթե այդ գործողությունը, անգործությունը կամ վերաբերմունքը չեն հետապնդում իրավաչափ նպատակ կամ կիրառված միջոցները անհրաժեշտ կամ համաչափ չեն հետապնդվող նպատակին:
Մինչդեռ, ֆիզիկական կամ իրավաբանական անձի կողմից խտրականությունը՝ անկախ դրա արդյունքում անձի հիմնական իրավունքները կամ ազատությունները ոտնահարելու հանգամանքից, իսկ պաշտոնատար անձանց դեպքում՝ բացառությամբ այդ դեպքի, «Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» ՀՀ օրենքի նախագծով սահմանվում է որպես վարչական իրավախախտում:
Այս առնչությամբ հարկ է նկատի ունենալ, որ ՀՀ քրեական օրենսգրքի 329-րդ հոդվածը քրեական պատասխանատվություն է նախատեսում ի թիվս այլնի, նաև խտրականություն հրահրելուն կամ քարոզելուն ուղղված հրապարակային խոսքի, ինչպես նաև այդ նպատակով նյութեր կամ առարկաներ տարածելու համար: Ընդ որում՝ նշված հանցակազմի սուբյեկտն ընդհանուր է. որպես այդպիսին կարող է հանդես գալ ցանկացած ֆիզիկական կամ իրավաբանական անձ:
Նախագծային կարգավորումների արդյունքում, փաստորեն, ստացվում է, որ ֆիզիկական կամ իրավաբանական անձի կողմից խտրականության հրահրելուն ուղղված հրապարակային խոսքը, ինչպես նաև այդ նպատակով նյութեր կամ առարկաներ տարածելը շարունակում է լինել քրեորեն պատժելի արարք, այն դեպքում, երբ նույն անձանց կողմից խտրականությունը, դիտարկվելով նվազ հանրային վտանգավորություն ունեցող արարք, նախատեսվել է որպես վարչական իրավախախտում: Այլ կերպ ասած՝ վարչական իրավախախտում հանդիսացող արարք հրահրելը առաջացնում է քրեական պատասխանատվություն, ինչը կարծում ենք՝ պատասխանատվության համաչափության տեսանկյունից արդարացված չէ:
Բացի այդ, Նախագծով առաջարկվում է ուժը կորցրած ճանաչել ՀՀ քրեական օրենսգրքի՝ գործող խմբագրությամբ 203-րդ հոդվածի 2-րդ մասը, որը քրեական պատասխանատվություն է նախատեսում նույն արարքը իշխանական կամ ծառայողական լիազորությունները կամ դրանցով պայմանավորված ազդեցությունն օգտագործելով կատարելու համար:
Այսինքն՝ Նախագծով խտրականության համար քրեական պատասխանատվության սուբյեկտային կազմն էապես նեղացվում է՝ այս արարքի կատարման սուբյեկտ դիտարկելով բացառապես պաշտոնատար անձին: Մինչդեռ, կարծում ենք, որ առևտրային կամ ոչ առևտրային կազմակերպություններում կազմակերպական-տնօրինչական կամ վարչատնտեսական գործառույթներ իրականացնող անձանց կողմից խտրականության դրսևորումն իր հանրային վտանգավորության աստիճանով չի զիջում պաշտոնատար անձի կողմից նույն արարքի կատարմանը: Հենց այդ տրամաբանությունից ելնելով է օրենսդիրը առավել խիստ պատասխանատվություն նախատեսել իշխանական կամ ծառայողական լիազորությունները կամ դրանցով պայմանավորված ազդեցությունն օգտագործելու եղանակով խտրականություն դրսևորելու համար:
Ավելորդ չէ նշել, որ ՄԻԵԿ 12-րդ արձանագրության 1-ին հոդվածի համատեքստում պետության՝ անձին խտրականությունից պաշտպանելու պոզիտիվ պարտականության խախտման հարց կարող է բարձրանալ նաև մասնավոր անձանց միջև հարաբերությունների առնչությամբ, մասնավորապես՝ այն դեպքում, երբ ներպետական օրենսդրության մեջ այս հարցում առկա է հստակ օրենսդրական բաց[footnoteRef:11]: [11:  Տե՛ս Explanatory Report to the Protocol No. 102 to the Convention for the Protection of Human Rights and Fundamental freedoms, § 26.] 

Թեև ՄԻԵԿ կոնվենցիայի 12-րդ արձանագրությունն անձին պաշտպանում է հիմնականում պետության կողմից դրսևորվող խտրականությունից, այնուամենայնիվ արձանագրության 1-ին հոդվածը կողմերին պարտավորեցնում է միջոցներ ձեռնարկել խտրականությունը կանխելու համար, նույնիսկ այն դեպքում, երբ այն տեղի է ունենում մասնավոր անձանց հարաբերություններում (այսպես կոչված «անուղղակի հորիզոնական ազդեցություններ»)[footnoteRef:12]։ [12:  Տե՛ս Explanatory Report to the Protocol No. 102 to the Convention for the Protection of Human Rights and Fundamental freedoms, § 24.] 

Պետությունների պարտավորությունը՝ պատժելու նաև մասնավոր անձանց կողմից խտրականության դեմ ուղղված կարգավորումների խախտումները, նպատակ ունենալով կանխելու նման բնույթի հետագա վարքագիծը, բխում է մի շարք միջազգային իրավական փաստաթղթերից, ինչպիսիք են՝ «Աշխատանքի և զբաղվածության հարցերում տղամարդկանց և կանանց հավասար հնարավորությունների և հավասար վերաբերմունքի սկզբունքի իրականացման մասին ԵՄ դիրեկտիվը[footnoteRef:13], «Անկախ ռասայական և էթնիկական ծագումից՝ անձանց նկատմամբ հավասար վերաբերմունքի սկզբունքը կիրառելու մասին» Խորհրդի 2000 թվականի հունիսի 29-ի 2000/43/ԵՀ հրահանգը[footnoteRef:14], Աշխատանքում և մասնագիտության մեջ հավասար վերաբերմունք ապահովելու համար ընդհանուր հիմքեր սահմանող՝ Խորհրդի 2000 թվականի նոյեմբերի 27-ի 2000/78/ԵՀ հրահանգը[footnoteRef:15], որոնք պետությունների համար նախատեսում են խտրականության դրսևորումների համար արդյունավետ, համաչափ և զսպող պատիժներ նախատեսելու պարտականություն: [13:  Տե՛ս Directive 2006/54/EC OF THE EUROPEAN PARLIAMENT AND OF THE COUNCIL of 5 July 2006 on the implementation of the principle of equal opportunities and equal treatment of men and women in matters of employment and occupation (recast), article 25.]  [14:  Տե՛ս Council Directive 2000/43/EC of 29 June 2000 implementing the principle of equal treatment between persons irrespective of racial or ethnic origin, article 15.]  [15:  Տե՛ս Council Directive 2000/78/EC of 27 November 2000 establishing a general framework for equal treatment in employment and occupation, article 17.] 

Բացի այդ, անհասկանալի է՝ ինչու է Նախագծով սահմանվող՝ խտրականության հանցակազմի օբյեկտիվ կողմի դրսևորումներից բացառվել անձին առավելություններ տալը` նկատի ունենալով այն հանգամանքը, որ միջազգային փաստաթղթերով ամրագրված՝ խտրականության բովանդակությունը, ի թիվս այլնի, ընդգրկում է նաև անձին կամ անձանց խմբին նախապատվություն տալը[footnoteRef:16]: [16:  Տե՛ս UNITED NATIONS, HUMAN RIGHTS IN THE ADMINISTRATION OF JUSTICE: A Manual on Human Rights for Judges, Prosecutors and Lawyers, էջ 651:] 

Վերոգրյալի հիման վրա՝ առաջարկվում է սույն օրենսդրական նախաձեռնության շրջանակներում ՀՀ քրեական օրենսգրքի 203-րդ հոդվածը թողնել անփոփոխ:
	Մասամբ է ընդունվել

«Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» ՀՀ օրենքի նախագիծը հանվել է նախագծերի փաթեթից։
Ինչ վերաբերում է Քրեական օրենսգրքի 329-րդ հոդվածով նախատեսված՝ խտրականություն հրահրելու հանցակազմին, ապա հարկ է նկատել, որ քրեական պատասխանատվություն նախատեսվում է ոչ թե խտրականություն հրահրող ցանկանած արարքի, այլ հրապարակային խոսքի համար։ Արարքի հրապարակային բնույթը զգալիորեն բարձրացնում է դրա հանրային վտանգավորությունը, ինչպես նաև դրա հնարավոր բացասական հետևանքները (հասարակության անդամների գաղափարների և արարքների վրա ազդեցությունը)։ Ուստի, կարծում ենք, արդարացված է հրապարակային կերպով խտրականության հրահրելու համար քրեական պատասխանատվության նախատեսումը անգամ այն դեպքում, երբ խտրականության ոչ բոլոր տեսակների համար է սահմանվում քրեական պատասխանատվություն։ Միաժամանակ, առաջարկի հիման վրա Նախագիծը խմբագրվել է, 329-րդ հոդվածում լրացվել է, որ սույն հոդվածի իմաստով խտրականություն է համարվում 203-րդ հոդվածի 1-ին մասով նախատեսված արարքը։ 

Միաժամանակ, հարկ է նկատել, որ Մարդու իրավունքների պաշտպանության ազգային ռազմավարությունից բխող 2023-2025 թվականների գործողությունների ծրագրի 4.5 կետով նախատեսվել է ատելության խոսքի առավել մեղմ դրսևորումների համար վարչական կամ քաղաքացիական պատասխանատվության միջոցների նախատեսում։ Նշված գործողության կատարման շրջանակներում պետք է նաև դիտարկվի ատելության խոսքի առավել մեղմ դրսևորումների և ՀՀ քրեական օրենսգրքի 329-330-րդ հոդվածներով նախատեսվող հանցակազմերի հարաբերակցությունը՝ հատումներից խուսափելու նպատակով, ինչով պայմանավորած՝ հնարավոր է նաև նշված հանցակազմերում փոփոխությունների կատարումը։ Միաժամանակ, այս հարցի դիտարկումը դուրս է սույն Նախագծերի փաթեթի կարգավորման շրջանակից։ 

Ինչ վերաբերում է դիտարկմանն առ այն, թե ինչու է Նախագծով սահմանվող՝ խտրականության հանցակազմի օբյեկտիվ կողմի դրսևորումներից բացառվել անձին առավելություններ տալը, ապա հարկ է նկատել, որ մեկ անձին պաշտպանված հատկանիշի հիմքով առավելություն տրամադրելու դեպքում այլ անձինք նրա համեմատ կհայտնվեն նվազ բարենպաստ իրավիճակում, ուստի այս դեպքը ևս ներառվում է Նախագծով առաջարկվող հանցակազմի շրջանակներում։ 

	8.«Վարչական իրավախախտումների վերաբերյալ օրենսգրքում փոփոխություններ և լրացումներ կատարելու մասին» նախագծի 2-րդ հոդվածով լրացվող 41.10-րդ հոդվածի համապատասխանաբար 1-3-րդ մասերով վարչական պատասխանատվություն է նախատեսվում խտրականության, վիկտիմիզացիայի և ոտնձգության համար:
Նշված հոդվածի 1-ին մասի բովանդակությունից հետևում է, որ դրանով նախատեսված զանցակազմը նույնանում է «Իրավահավասարության ապահովման և խտրականությունից պաշտպանության մասին» ՀՀ օրենքի նախագծով սահմանված՝ միայն ուղղակի խտրականության հետ, մինչդեռ, ըստ նույն նախագծի՝ խտրականության տեսակներ են նաև՝ անուղղակի խտրականությունը, խտրականության հրահրումը, սեգրեգացիան (խտրազատում), զուգորդված ասոցացված խտրականությունը, ընկալման վրա հիմնված խտրականությունը, հաշմանդամություն ունեցող անձանց խելամիտ հարմարեցումների ապահովման մերժումը, ինչպես նաև ՎԻՎՕ նախագծով լրացվող 41.10-րդ հոդվածի 2-րդ և 3-րդ մասերով նախատեսված ոտնձգությունը և վիկտիմիզացիան (զոհայնացում):
Հաշվի առնելով վերոգրյալը՝ գտնում ենք, որ նշված հոդվածի 1-ին մասում անհրաժեշտ է շեշտել, որ դրանով վարչական պատասխանատվություն է նախատեսվում ուղղակի խտրականության համար: Միևնույն ժամանակ, կարծում ենք՝ անհրաժեշտ է հստակեցնել ուղղակի խտրականությունից, ոտնձգությունից և վիկտիմիզացիայից բացի խտրականության այլ տեսակների համար վրա հասնող պատասխանատվության հարցը:
	Մասամբ է ընդունվել

«Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» ՀՀ օրենքի նախագիծը հանվել է նախագծերի փաթեթից։
Անդրադառնալով խտրականության հրահրման համար պատասխանատվության նախատեսմանը՝ հարկ է նկատել, որ խտրականության հրապարակային հրարումը կառաջացնի քրեական պատասխանատվություն, քանի որ արդեն իսկ նախատեսված է ՀՀ քրեական օրենսգրքի 329-րդ հոդվածով։ Բացի այդ, ՀՀ քրեական օրենսգրքի 203-րդ հոդվածով նախատեսված հանցակազմի (խտրականության) հրահրելու դեպքերը կարող են որակվել որպես խտրականության դրդչություն, ուստի այս դեպքերի համար ևս անձը կենթարկվի պատասխանատվության՝ որպես հանցակից։ Ուստի, պատասխանատվություն նախատեսված չէ միայն խտրականույթան հրահրման ոչ հրապարակային դեպքերի մի մասի համար, որոնք արարքի առավել մեղմ դրսևորումներն են և որոնց համար առանձին պատասխանատվության նախատեսումը, կարծում ենք, նպատակահարմար չէ։ 

	16. Բարձրագույն դատական խորհուրդ
	30.07.2024թ.

	
	№ ԴԴ/3030-24

	​​1․ Նախագծի 1-ին հոդվածը վերնագրված է «Օրենքի նպատակը և կարգավորման առարկան», իսկ բովանդակությունը վերաբերում է թեˊ նպատակին և թեˊ կարգավորման առարկային։ Օրենքի նպատակը շարադրվում է օրենքի նախաբանում, որը չի կարող համարակալվել որպես առանձին հոդված՝ «Նորմատիվ իրավական ակտերի մասին» օրենքի 13-րդ հոդվածի 1-ին մասի ուժով, հետևաբար 1-ին հոդվածի վերնագիրը չի կարող շարադրվել այս տեսքով, իսկ հոդվածի 1-ին մասը չի կարող ներառվել դրանում։ Առաջարկում ենք Նախագծի 1-ին հոդվածի 1-ին մասը հանել նորմի բովանդակությունից և այն շարադրել որպես իրավական ակտի նախաբան, իսկ 1-ին հոդվածը վերնագրել «օրենքի կարգավորման առարկան» վերտառությամբ։
	Ընդունվել է

	2․ Նախագծի 3-րդ հոդվածով սահմանվող «ժամանակավոր հատուկ միջոցներ» հասկացության ոչ հստակ ձևակերպմամբ պայմանավորված՝ հնարավոր անորոշությունից խուսափելու նպատակով առաջարկվում է բացահայտել «ժամանակավոր հատուկ միջոցներ» հասկացության լիարժեք բնույթը, մասնավորապես՝ թե որոնք են այդ միջոցները, ինչը կարող է համարվել որպես ժամանակավոր հատուկ միջոց՝ գործողությունը, վարչական ակտը և այլն։ Այս կապակցությամբ հարկ է նշել նաև, որ Նախագծի 7-րդ՝ «Ժամանակավոր հատուկ միջոցների կիրառումը» վերտառությամբ հոդվածում ևս պարզաբանված չէ դրանց բնույթը։

Վերոհիշյալ դիտարկումը վերաբերում է նաև ««Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքում փոփոխություններ կատարելու մասին» օրենքի նախագծի 1-ին հոդվածով կատարվող փոփոխությանը։
	Ընդունվել է
Ժամանակավոր հատուկ միջոցներն իրենց էությամբ տարաբնույթ են, կարող են կիրառվել բազմաթիվ ոլորտներում՝ ներառելով գործողությունների լայն սպեկտր՝ քվոտաների նախատեսումից մինչև սուբսիդավորումը։ Ուստի, դրանց առավել հստակ հասկացության նախատեսումը կամ օրինակների նշումը նպատակահարմար չէ և կհանգեցնի հասկացության նեղ մեկնաբանմանը։

Այնուամենայնիվ, ապահովելու համար ժամանակավոր հատուկ միջոցների պատշաճ կիրառումը, Նախագծով հստակեցվել է դրանց նշանակությունը և կիրառման նպատակը: Մասնավոռապես նախագծի 7-րդ հոդվածի 1-ին մասը վերախմբագրվել է:

Յուրաքանչյուր դեպքում, երբ պետական, տեղական ինքնակառավարման մարմինը կամ կազմակերպությունը կցանկանա կիրառել որոշակի միջոց՝ հիմք ընդունելով Նախագծի կարգավորումները, վերջինս պետք է հիմնավորի վերոնշյալ նպատակների առկայությունը։ Ընդ որում, ժամանակավոր հատուկ միջոցների անհարկի կիրառումից խուսափելու և պաշտոնատար անձանց հայեցողությունը սահմանափակելու համար Նախագծի 7-րդ հոդվածի 3-րդ մասում նախատեսվել է, որ ժամանակավոր հատուկ միջոցների կիրառումը պետք է համաչափ լինի դրանց կիրառման նպատակին։ Բացի այդ, սահմանվել է նաև կիրառված միջոցի արդյունավետության պարբերական գնահատման պարտականությունը։ 
Միաժամանակ, առաջարկի հաշվառմամբ՝ հոդվածը լրացվել է նոր մասով, որի համաձայն՝ Ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում են Հայաստանի Հանրապետության կառավարության, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։

Հայտնում ենք նաև, որ նախատեսվում է Նախագծերի փաթեթի ընդունումից հետո մշակել դրա կիրառման ուղեցույց, որում առավել մանրամասն կերպով և օրինակների մատնանշմամբ կներկայացվեն ներդրվող բոլոր հասկացությունները։

	3. Նախագծի 5-րդ հոդվածի 2-րդ և 4-րդ մասերի վերաբերյալ հարկ է, նշել հետևյալը.
Նախ՝ ՀՀ Սահմանադրական դատարանը ցանկացած տարբերակված մոտեցում թույլատրելի է համարում ոչ միայն իրավաչափ նպատակով պայմանավորված, այլ նաև եթե այն զուգորդվում է օբյեկտիվ հիմքով (ՍԴՈ-1224), հետևաբար գտնում ենք, որ 5-րդ հոդվածի 2-րդ մասը, «եթե» պայմանից հետո անհրաժեշտ է վերաշարադրել՝ դրանում ներառելով նաև օբյեկտիվ հիմք ունենալու հատկանիշը։ Այսինքն՝ շարադրել հետևյալ խմբագրությամբ. «թույլատրելի է, եթե հետապնդում է իրավաչափ նպատակ և ունի օբյեկտիվ հիմք»։
Երկրորդ՝ թույլատրելի խտրական վերաբերմունքից բացառություն չի կարելի անել, այն կհակասի ՀՀ Սահմանադրական դատարանի ՍԴՈ-1224 որոշան իրավական դիրքորոշումներին, հետևաբար կարծում ենք, որ հոդվածի 4-րդ մասը պետք է հանել։ Դրանով պայմանավորված՝ վարչական իրավախախտումների վերաբերյալ օրենսգրքում առաջարկվող փոփոխությունները նույնպես վերանայման կարիք կունենան։
	Չի ընդունվել

Քննարկվող դրույթները մշակվել են՝ հիմք ընդունելով Մարդու իրավունքների եվրոպական դատարանի նախադեպային իրավունքը, համաձայն որի՝ տարբերակված վերաբերմունքը չի համարվի խտրականություն, եթե այն ունի «օբյեկտիվ և ողջամիտ արդարացում», այսինքն, եթե այն «հետապնդում է իրավաչափ նպատակ» և «առկա է կիրառված միջոցների և հետապնդվող նպատակի միջև ողջամիտ համաչափության հարաբերակցությունը» (տե’ս, օրինակ՝ Մոլլա Սալին ընդդեմ Հունաստանի (ՄՊ) (Molla Sali v. Greece) գործով 2018 թվականի դեկտեմբերի 19-ի վճիռը, դիմում no. 20452/14, § 135)։ Ըստ այդմ, Նախագծի 5-րդ հոդվածի 2-րդ մասում կիրառվող՝ իրավաչափ նպատակի, անհրաժեշտության և համաչափության պահանջները արդեն իսկ ենթադրում են «օբյեկտիվ հիմք»-ի առկայություն, ուստի՝ կարծում ենք, որ դրա առանձին նշումը կամ շեշտադրումը անհարկի կրկնությունների կհանգեցնի և լրացուցիչ կդժվարացնի դրույթի պատշաճ մեկնաբանումն ու կիրառումը։

Ինչ վերաբերում է Նախագծի 5-րդ հոդվածի 4-րդ մասին, ապա այն վերաբերում է խտրականության հրահրման, ոտնձգության և վիկտիմիզացիայի (զոհայնացման) դեպքում տարբերակված վերաբերմունքն արդարացնող հիմքերի չկիրառմանը։

Այս առնչությամբ հարկ է նկատել, որ տարբերակված վերաբերմունքն արդարացնող հանգամանքներն առավելապես վերաբերելի են ուղղակի և անուղղակի խտրականությանը։ Վիկտիմիզացիան և ոտնձգությունը, բացի խտրականության տեսակ հանդիսանալուց, նաև բոլոր դեպքերում ենթադրում են անձի հոգեկան անձեռնմխելիության իրավունքի խախտում, քանի որ ուղղված են անձի շուրջ թշնամական, վիրավորական, նվաստացնող միջավայր ստեղծելուն կամ նրա նկատմամբ բացասական վերաբերմունք արտահայտելուն։ Ընդ որում, վիկտիմիզացիայի պարտադիր տարր է նաև այն գործադրող անձի դիտավորությունը։ Այսպես, պարտադիր նախապայման է, որ անձի բացասական վերաբերմունքը պայմանավորված լինի խտրականություն ենթարկված անձի՝ այդ մասին դիմում կամ բողոք ներկայացնելու կամ այլ միջոցներ գործադրելու հանգամանքով։ Այսինքն, վիկտիմիզացիայի դեպքում բացառվում է որևէ այլ «իրավաչափ նպատակի» առկայությունը։ 

Այսպիսով, այս արարքներն իրենց բնույթով տարբերվում են խտրականության այլ տեսակներից և խտրականության առավել ծանր դրսևորումներ են, ինչով էլ պայմանավորված նպատակահարմար չէ դրանց պարագայում Նախագծի 5-րդ հոդվածի 2-րդ մասով նախատեսված կանոնի կիրառումը։ 

Ինչ վերաբերում է խտրականության հրահրմանը, ապա հարկ է նկատել, որ այն Նախագծով բնորոշվում է որպես անձին ուղղված՝ մեկ այլ անձի կամ անձանց խմբի խտրականության ենթարկելու հրահանգ, ցուցում կամ կոչ։

Այսինքն, յուրաքանչյուր դեպքում, երբ կքննարկվի անձի կողմից խտրականության հրահրում կատարելու դեպքը, պետք է հիմնավորվի, որ այն արարքները, որոնց կատարումը անձը հրահրել է, հանդիսանում են խտրականություն։ Այն դեպքում, երբ անձը կհրահանգի կատարել ոչ թե խտրականության, այլ արդարացված տարբերակման վերաբերմունքի, առկա չի լինի «խտրականության հրահրման արարքի պարտադիր տարրը՝ «խտրականությունը», ուստի արարքը կհամարվի իրավաչափ։ Միաժամանակ, 5-րդ հոդվածի 2-րդ մասը խտրականության հրահրման նկատմամբ տարածելու պարագայում կստացվի, որ գործնականում հնարավոր է իրավիճակ, երբ հենց խտրականության (ոչ թե իրավաչափ տարբերակված վերաբերմունքի) ենթարկելու հրահանգը կարող է ունենալ իրավաչափ նպատակ։ Կարծում ենք, նման կարգավորումը կարող է հանգեցնել վտանգավոր մեկնաբանությունների։

Անդրադառնալով Սահմանադրական դատարանի նախադեպային իրավունքին՝ հարկ է նկատել, որ վկայակոչված որոշմամբ ՍԴ դիրքորոշումն արտահայտվել է ուղղակի խտրականությանը վերաբերելի խոսքի շրջանակներում։ Բացի այդ, որոշման ընդունման պահին ՀՀ օրենսդրությամբ չէին նախատեսվում խտրականությանը և դրա տեսակներին առնչվող համապարփակ նորմեր, ինչը որոշ չափով զրկել է ՄԴ-ին՝ տարբերակված վերաբերմունք դրսևորել խտրականության տարբեր տեսակների նկատմամբ և ավելի դետալացված դիրքորոշում հայտնել։ Ուստի, կարծում ենք, որ Սահմանադրական դատարանի վկայակոչվող դիրքորոշումը չպետք է մեկնաբանվի այնպես, որ խտրականության ցանկացած տեսակի պարագայում կիրառելի է տարբերակված վերաբերմունքն արդացանող հանգամանքները սահմանող՝ Նախագծի 5-րդ հոդվածի 2-րդ մասով նախատեսված կանոնը։

	4․ Նախագծի 8-րդ հոդվածի 1-ին մասն առաջարկվում է ամբողջությամբ հանել։ Նախ՝ այս մասում շարադրված են ընթացակարգային նորմեր, որոնք ըստ էության դուրս են սույն օրենքի կարգավորման առարկայի շրջանակից։ Երկրորդ՝ համապատասխան փոփոխություններ են կատարվում նաև քաղաքացիական դատավարության, վարչական դատավարության օրենսգրքերում, վարչական իրավախախտումների վերաբերյալ օրենսգրքում, քաղաքացիական և քրեական օրենսգրքերում, ինչի արդյունքում ստացվում է, որ այս մասում կրկնվում են վերոգրյալ նորմատիվ իրավական ակտերում շարադրված նորմերը, ինչպիսի իրավիճակը հակասում է «Նորմատիվ իրավական ակտեր մասին» օրենքի 13-րդ հոդվածի 8-րդ մասին, որի համաձայն՝ նորմատիվ իրավական ակտերում բացառվում են իրավական նորմերի անհիմն կրկնությունները և ներքին հակասությունները։ Հետևաբար, անհիմն կրկնությունը բացառելու նպատակով՝ առաջարկում ենք Նախագծի 8-րդ հոդվածի 1-ին մասը ամբողջությամբ հանել։ Երրորդ՝ օրենքն ավելորդ ծանրաբեռնել պարզապես չարժե, օրինակ՝ սահմանելով, որ անձն իրավունք ունի հանցագործության մասին հաղորդում տալ կամ դիմել վարչական դատարան։
Բացի այդ, նույնն է իրավիճակը նաև նույն հոդվածի 2-րդ մասում։ Մարդու իրավունքների պաշտպանի մասին օրենքի փոփոխություն նախատեսող նախագծով այս ընթացակարգն արդեն իսկ սահմանվում է, հետևաբար անհիմն կրկնել նույն նորմն այս ակտում ևս չի թույլատրվում՝ վերոգրյալ պատճառաբանությամբ։
	Մասամբ է ընդունվել

Նախագծի 8-րդ հոդվածի 1-ին մասը նախատեսում է խտրականությունից իրավական պաշտպանության միջոցները, ինչը յուրաքանչյուր դեպքում անձի համար ունի ուղենիշային բնույթ՝ կապված խտրականության ենթարկվելու դեպքերում իր իրավունքների պաշտպանության նպատակով համապատասխան կառուցակարգերի առկայության հետ։ Բացի այդ, քննարկվող նորմը նպատակ ունի սահմանելու իրավական պաշտպանության մեխանիզմների ընդհանուր շրջանակը և հստակություն մտցնելու՝ թե որ դեպքում ոլորտային օրենքներով սահմանված կոնկրետ որ նորմերն են կիրառելի (այսինքն՝ որ դեպքում անձը կկարողանա դիմել վարչական դատարան, որ դեպքում՝ վարչական մարմնին և այլն)։ Հակառակ պարագայում, միայն ոլորտային օրենքներով համապատասխան դրույթների նախատեսումը շփոթություն է առաջացնում՝ կապված խտրականությանը վերաբերելի օրենսդրության գործնական կիրառման (enforcement) հետ, ինչն արձանագրվել է նաև Նախագծերի փաթեթի հանրային քննարկումների շրջանակներում։ 
Միաժամանակ, Նախագծի 8-րդ հոդվածի 2-րդ մասը, որով նախատեսվում էր Մարդու իրավունքների պաշտպանի՝ դատարան դիմելու իրավունքը, հանվել է։

	5․ Նախագծի 9-րդ հոդվածի 1-ին մասի կարգավորումն առկա է ««Մարդու իրավունքների պաշտպանի մասին» օրենքում փոփոխություններ և լրացումներ կատարելու մասին» առաջարկվող օրենքի փոփոխությունում, այստեղ կրկնվում է նույն կարգավորումը, ուստի այն պետք է հանել։ Հանելու դեպքում էլ անհրաժեշտ է խմբագրել նույն հոդվածի 2-րդ մասը, քանի որ այն հանելու ենթակա նորմի վրա հղում է պարունակում։

Սահմանելով Իրավահավասարության ապահովման և խտրականությունից պաշտպանության ընդհանուր իրավական շրջանակը՝ Նախագիծը նպատակ ունի նաև ամրագրելու Իրավահավասարության ապահովման և խտրականությունից պաշտպանության մարմնին առնչվող դրույթներ։ Քննարկվող նորմի նախատեսումը նպաստում է Պաշտպանի՝ որպես իրավահավասարության մարմնի, և Խտրականության հարցերով խորհրդի՝ որպես Պաշտպանին առընթեր մարմնի միջև փոխհարաբերակցության բնույթի բացահայտմանը։ 

	6․ Նախագծի անցումային՝ 12-րդ հոդվածի 3-րդ մասն անհրաժեշտ է հանել, այն չի համապատասխանում «Նորմատիվ իրավական ակտերի մասին» օրենքի 13-րդ հոդվածի 4-րդ մասով սահմանված որևէ պայմանի։
3. «Արդարադատության ակադեմիայի մասին» օրենքով սահմանված կարգով և ժամկետում, սակայն ոչ ուշ, քան սույն օրենքի պաշտոնական հրապարակումից հետո 40 օրվա ընթացքում Արդարադատության ակադեմիայի կառավարման խորհուրդը հաստատում է խտրականության վերաբերյալ գործերի քննության թեմայով դատավորների, դատավորների թեկնածուների ցուցակում գտնվող անձանց, դատախազների և Հայսատանի Հանրապետության քննչական կոմիտեի քննիչների լրացուցիչ վերապատրաստման ծրագիրը։ 
	 Կարգավորումը հանվել է նախագծերի փաթեթից։

	7․ «Հայաստանի Հանրապետության քաղաքացիական օրենսգրքում լրացում և փոփոխություն կատարելու մասին» օրենքի նախագծի 2-րդ հոդվածով առաջարկվում է քաղաքացիական օրենսգրքի 337-րդ հոդվածը լրացնել 5-րդ մասով, հետևյալ բովանդակությամբ․
«Մարդու իրավունքների պաշտպանի մասին» սահմանադրական օրենքի 30.3 հոդվածի 1-ին մասի 1-ին կետով նախատեսված հիմքով Մարդու իրավունքների պաշտպանի կողմից դատարան դիմելու համար հայցային վաղեմության ժամկետի ընթացքն սկսում է անձի կողմից Մարդու իրավունքների պաշտպանի կողմից բողոքը քննարկման ընդունելու մասին որոշում կայացնելու օրվանից։
Ընդգծված և մգեցված արտահայտությունները առաջարկում ենք հանել, դրանցով առաջին դեպքում բովանդակային ոչ մի բան չի ավելանում նորմի մեջ, իսկ երկրոդ դեպքում՝ առհասարակ շփոթ է առաջանում և խեղաթյուրվում է նորմի իմաստը։

	8․ ««Մարդու իրավունքների պաշտպանի» մասին օրենքում փոփոխություններ և լրացումներ կատարելու մասին» օրենքի նախագծի 5-րդ հոդվածի 3-րդ մասով առաջարկվում է «Մարդու իրավունքների պաշտպանի» մասին օրենքի 29-րդ հոդվածի 5-րդ մասում օգտագործված «ստորաբաժանման» բառը փոխարինել «ստորաբաժանումների» բառերով։ Հարկ է նշել, որ «Նորմատիվ իրավական ակտերի մասին» օրենքի 16-րդ հոդվածի 8-րդ մասին համաձայն՝ եթե նորմատիվ իրավական ակտում բառը նշված է եզակի թվով, ապա դա տարածվում է նաև այդ բառի հոգնակիի վրա և ընդհակառակը, եթե տվյալ իրավական ակտով այլ բան նախատեսված չէ, կամ ուղղակի այլ բան չի բխում այդ իրավական ակտի բովանդակությունից: Ուստի նշված փոփոխությունն առաջարկվում է հանել։
Բացի այդ, առաջարկվում է 29-րդ հոդվածը լրացվող նոր՝ 7-րդ մասի «իրավունքներին ազատություններին» բառերի մեջտեղում լրացնել «և» շաղկապը։
	Ընդունվել է

««Մարդու իրավունքների պաշտպանի» մասին օրենքում փոփոխություններ և լրացումներ կատարելու մասին» օրենքի նախագծի 5-րդ հոդվածը հանվել է նախագծից:

	9․ ««Մարդու իրավունքների պաշտպանի» մասին օրենքում փոփոխություններ և լրացումներ կատարելու մասին» օրենքի նախագծի 6-րդ հոդվածով առաջարկվում է «Մարդու իրավունքների պաշտպանի» մասին օրենքը լրացնել նոր՝ 30․3-րդ հոդվածով, որի 1-ին մասի 1-ին կետի կարգավորումով որպես Իրավահավասարության ապահովման և խտրականությունից պաշտպանության մեխանիզմ՝ Պաշտպանն իրավասու է՝ անձի կամ անձանց խմբի համաձայնությամբ իր իրավունքների պաշտպանության նպատակով դիմելու դատարան, եթե (…)։ Որտեղ «իր» ասելով հասկացվում է մարդու իրավունքների պաշտպանը, սակայն պաշտպանը պետք է դատարան դիմի խտրականության ենթարկված անձանց իրավունքների պաշտպանության հայցերով, ուստի «իր» բառի փոխարեն պետք է օգտագործել «այդ անձանց» բառակապակցությունը։
	Ընդունվել է

	10. «Հայաստանի հանրապետության քրեական օրենսգրքում փոփոխություններ կատարելու մասին» օրենքի նախագծի կապակցությամբ հարկ ենք համարում նշել հետևյալը.
1. Առաջարկվում է Նախագծի 1-ին հոդվածի 1-ին մասով Օրենսգրքի 203-րդ հոդվածի 1-ին մասում նախատեսված փոփոխությամբ «պաշտոնատար անձի կողմից» բառերը փոխարինել իշխանական կամ ծառայողական լիազորությունները կամ դրանցով պայմանավորված ազդեցությունն օգտագործելով բառերով՝ հաշվի առնելով այն, որ Օրենսգրքում սահմանված այլ հանցակազմերում նշվում է իշխանական կամ ծառայողական լիազորությունները կամ դրանցով պայմանավորված ազդեցությունն օգտագործել բառերը (հոդվածներ՝ 134, 136, 147, 183 և այլն): Առաջարկի հիմքում ընկած է «Նորմատիվ իրավական ակտերի մասին» օրենքի 15-րդ հոդվածի 2-րդ մասով սահմանված՝ նորմատիվ իրավական ակտում միևնույն միտքն արտահայտելիս միևնույն բառերը կիրառելու վերաբերյալ կանոնը։

ՀՀ քրեական օրենսգրքի 3-րդ հոդվածի 1-ին մասի 20-րդ կետով սահմանվում է «պաշտոնատար անձի» հասկացությունը և այս եզրույթը կիրառվում է օրենսգրքով նախատեսված մի շարք հանցակազմերում` մատնանշելով հանցագործության սուբյեկտին։ Ուստի, կարծում ենք, որ «Նորմատիվ իրավական կատերի մասին» օրենքի 15-րդ հոդվածի 2-րդ մասով սահմանվող կանոնը տվյալ դեպքում պահպանվել է։ 


	2. Հարկ է նկատել, որ Օրենսգրքի 16-րդ և 18-րդ հոդվածների 1-ին մասերի համաձայն՝ հանցանք է համարվում քրեական օրենսգրքով նախատեսված, պատժի սպառնալիքով արգելված, հանցագործության սուբյեկտի կողմից մեղավորությամբ կատարված գործողությունը կամ անգործությունը:
Վերոգրյալով պայմանավորված՝ Նախագծով սահմանված նորմերի գործնական կիրառման ընթացքում իրավական անորոշությունից խուսափելու նպատակով՝ առաջարկվում է Նախագծի 1-ին հոդվածի 1-ին մասից հանել «կամ վերաբերմունքը» բառերը, քանի որ «վերաբերմունք» եզրույթը ինքնին նշանակում է մեկի՝ մի բանի նկատմամբ ցուցաբերված վարվելակերպ, վարքագիծ, վարմունք, որն իրենից ենթադրում է գործողության կատարում, և հանդիսանում է գործողության բնութագրիչ տարր:
Վերոհիշյալ 2-րդ կետով առաջարկությունը վերաբերելի է նաև «Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» օրենքի նախագծի 2-րդ հոդվածով Վարչական իրավախախտումների վերաբերյալ Հայաստանի Հանրապետության օրենսգիրքը լրացնող նոր 41.10-րդ հոդվածի 1-ին և 3-րդ մասերին:
	Ընդունվել է 

 

	11. «Հայաստանի Հանրապետության վարչական դատավարության օրենսգրքում փոփոխություն և լրացում կատարելու մասին» օրենքի նախագծի (այսուհետ՝ Նախագիծ) վերաբերյալ համապարփակ դիրքորոշում հնարավոր չէ հայտնել՝ պայմանավորված դիրքորոշում ներկայացնելու համար սահմանված ժամկետի սղությամբ: Նշվածի հաշվառմամբ դիրքորոշումը ներկայացվում է Նախագծի՝ ակնհայտ խնդիրներ պարունակող դրույթների վերաբերյալ:
1. Նախագծի 4-րդ հոդվածով առաջարկվում է ՀՀ վարչական դատավարության օրենսգիրքը լրացնել նոր՝ Խտրականության վերաբերյալ գործերի վարույթը» վերտառությամբ 29.4-րդ գլխով:
Նշված գլխի 216.10-րդ հոդվածի 1-ին մասի 3-րդ կետը սահմանում է, որ խտրականության վերաբերյալ գործերով հայցադիմումը, ի լրումն նույն օրենսգրքի 73-րդ հոդվածով ներկայացվող պահանջների, նաև ներառում է հայցվորի պահանջը իր իրավունքները վերականգնելու և նյութական կամ ոչ նյութական վնասի հատուցում ստանալու մասին:
Նշված նորմում առկա նաև» շաղկապի առկայությունից բխում է, որ հայցադիմումը, ի թիվս ՀՀ վարչական դատավարության օրենսգրքի 73-րդ հոդվածով առաջադրվող բոլոր պահանջների, պետք է բովանդակի նաև հայցվորի պահանջը իր իրավունքները վերականգնելու» մասին, մինչդեռ ՀՀ վարչական դատավարության օրենսգրքի 73-րդ հոդվածի 2-րդ մասի 7-րդ կետով արդեն իսկ սահմանված է, որ հայցադիմումը բովանդակում է հայցվորի պահանջը:
Հետևաբար հարց է առաջանում՝ արդյո՞ք հայցադիմումը ՀՀ վարչական դատավարության օրենսգրքի 73-րդ հոդվածի 2-րդ մասի 7-րդ կետով սահմանված պահանջից բացի, պետք է ներառի նաև Նախագծով սահմանված պահանջը, թե Նախագծով սահմանված պահանջը ուղղված է ՀՀ վարչական դատավարության օրենսգրքի 73-րդ հոդվածով սահմանված պահանջի բովանդակության բացահայտմանը:
Նախագծով առաջարկվող կարգավորման իր իրավունքները վերականգնելու պահանջ» ձևակերպումը կրում է ընդհանրական բնույթ, մինչդեռ հայցադիմումում պետք է հստակ նշվի, թե հայցվորի որ իրավունքի վերականգնմանն է ուղղված ՀՀ վարչական դատարան ներկայացված պահանջը:
Ավելին, ելնելով այն հանգամանքից, որ ՀՀ վարչական դատարան դիմելու իրավունքը վերացական չէ, և դատարան ներկայացվող հայցադիմումը պետք է ներառի այն հանգամանքների վերացման պահանջ, որոնք առաջացրել են անձի իրավունքի խախտում, տվյալ դեպքում գտնում ենք, որ հայցը պետք է պարունակի նաև անձի իրավունքի խախտումն առաջացրած այն հանգամանքների (վարչական մարմնի իրականացրած գործողություն, ցուցաբերած անգործություն, արդեն իսկ ուժը կորցրած վարչական ակտ, ուժի մեջ գտնվող, սակայն Վարչարարության հիմունքների և վարչական վարույթի մասին» օրենքի 62-րդ հոդվածի 1-ին մասով սահմանված առ ոչնչության հիմքերից որևէ մեկը պարունակող վարչական ակտ) վերացման վերաբերյալ պահանջ, որը հիմք է հանդիսացել է խախտված իրավունքը վերականգնելու համար հայց ներկայացնելուն: 
Նախագծի 216.11-րդ հոդվածի 1-ին մասի 2-րդ կետով նախատեսված կարգավորման համաձայն՝ նույն գլխով նախատեսված գործերով վարչական դատարանը հայցը բավարարելու դեպքում օրենսգրքի 125-րդ հոդվածի 1-ին մասով նախատեսված գործն ըստ էության լուծող դատական ակտով նաև՝ ամբողջությամբ կամ մասնակիորեն անվավեր է ճանաչում վիճարկվող վարչական ակտը:
Նշված նորմում կիրառվող նաև» շաղկապի առկայությունից բխում է, որ տվյալ հատուկ վարույթի շրջանակներում գործի քննության արդյունքում կայացվում է ՀՀ վարչական դատավարության օրենսգրքի 125-րդ հոդվածով սահմանված դատական ակտ, ՀՀ վարչական դատարանը նաև ամբողջությամբ կամ մասնակիորեն անվավեր է ճանաչում վիճարկվող վարչական ակտը, մինչդեռ հարկ է նկատել, որ ՀՀ վարչական դատավարության օրենսգրքի 125-րդ հոդվածով (որին հղում է կատարում Նախագիծը) սահմանված են գործն ըստ էության լուծող դատական ակտի տեսակները, որոնցից մեկն էլ, համաձայն նույն հոդվածի 1-ին մասի 1-ին կետի, վարչական ակտն ամբողջությամբ կամ մասնակիորեն անվավեր ճանաչելու մասին դատական ակտն է:
Տվյալ պայմաններում որևէ կերպ բացահայտված չէ, թե առաջարկվող հատուկ վարույթի շրջանակներում դատական ակտ կայացնելու պայմաններում ՀՀ վարչական դատարանը որ նորմով պետք է ղեկավարվի՝ հաշվի առնելով այն հանգամանքը, որ միջամտող վարչական ակտն անվավեր ճանաչելու մասին դատական ակտ կայացնելու իրավասությունը արդեն իսկ սահմանված է ՀՀ վարչական դատավարության օրենսգրքի 125-րդ հոդվածի 1-ին մասի 1-ին կետով, հետևաբար՝ Նախագիծը կրկնել է վերը վկայակոչված հոդվածում սահմանված դատական ակտերի տեսակներից մեկը՝ ստեղծելով անորոշություն, իսկ Նախագծին կից ներկայացված Հիմնավորումներ»-ում որևէ կերպ բացահայտված չէ, թե ինչ նպատակ է հետապնդում Նախագծի 216.11-րդ հոդվածի 1-ին մասի 2-րդ կետով նախատեսված կարգավորումը: 
Միաժամանակ փաստում ենք, որ միջամտությունը անձի իրավունքներին, որոնց վերականգնման նպատակով հայց է ներկայացվում ՀՀ վարչական դատարան, կարող է տեղի ունեցած լինել վարչական մարմնի իրականացրած գործողությամբ, ցուցաբերած անգործությամբ, արդեն իսկ ուժը կորցրած վարչական ակտով, Վարչարարության հիմունքների և վարչական վարույթի մասին» օրենքի 62-րդ հոդվածի 1-ին մասով սահմանված առ ոչնչության հիմքերից որևէ մեկը պարունակող վարչական ակտով:
Նշվածի համատեքստում որևէ կերպ բացահայտված չէ Նախագծի 216.11-րդ հոդվածի 1-ին մասի 2-րդ կետով առաջարկվող կարգավորման նպատակը:
Վերոգրյալը նկատի ունենալով՝ գտնում ենք, որ Նախագծի վերը նշված դրույթներով առաջարկվող կարգավորումները պետք է ենթարկել փոփոխության՝ համապատասխանեցնելով ՀՀ վարչական դատավարության օրենսգրքի տրամաբանությանը:
	Կարգավորումը հանվել է նախագծերի փաթեթից։ 

	2.       	Նախագիծը չի պարունակում որևէ կարգավորում լրացվող գլխով ՀՀ վարչական դատարան հայց ներկայացնելու դատավարական ժամկետների վերաբերյալ:
Հետևաբար, գտնում ենք, որ հարկ է սահմանել նշված գլխով նախատեսված գործերով ՀՀ վարչական դատարան դիմելու հստակ դատավարական ժամկետներ:
	Կարգավորումը հանվել է նախագծերի փաթեթից։ 

	3. «Հայաստանի Հանրապետության քաղաքացիական դատավարության օրենսգրքում լրացումներ կատարելու մասին», ««Հաշմանդամություն ունեցող անձանց իրավունքների մասին» օրենքում փոփոխություններ կատարելու մասին», ««Հաշտարարության մասին» օրենքում լրացում կատարելու մասին», «Հայաստանի Հանրապետության աշխատանքային օրենսգրքում փոփոխություն կատարելու մասին», ««Զանգվածային լրատվության մասին» օրենքում լրացում կատարելու մասին» օրենքների նախագծերի վերաբերյալ առաջարկություններ չկան:
	Ընդունվել է ի գիտություն

	16. Վարչապետի աշխատակազմ
	23.08.2024թ.

	
	N 02/10.36/29155-2024

	Իրավաբանական վարչություն

	1. Նախագծով առաջարկվում է որոշակի դրույթներ նախատեսել Իրավահավասարության ապահովման հետ կապված, սակայն հարկ է նկատել, որ Սահմանադրությամբ «իրավահավասարություն» եզրույթը կիրառվում է սահմանափակ և կոնկրետ դեպքերի համար (կանանց և տղամարդկանց, կրոնական կազմակերպությունների, փաստաբանների իրավահավասարություն), որոնք կարգավորված են ոլորտային օրենսդրությամբ («Կանանց և տղամարդկանց իրավահավասարության մասին», «Խղճի ազատության և կրոնական կազմակերպությունների մասին», «Փաստաբանության մասին» ՀՀ օրենքներ): Այդ պարագայում հաշվի առնելով, որ Իրավահավասարության ապահովման մասով արդեն իսկ առկա են վերոնշյալ համապատասխան օրենքները՝ այդ մասով օրենսդրական կարգավորումների անհրաժեշտությունը պարզաբանված չէ: 
Ինչ վերաբերում է խտրականությունից պաշտպանության մասով առաջարկվող կարգավորումներին, ապա ստորև ներկայացված առարկայական դիտարկումներից ելնելով, հարկ է նշել, որ դրանք կամ ընդհանրական բնույթի՝ կոնկրետ իրավակարգավորիչ նշանակություն չունեցող են, կամ բովանդակային առումով խնդրահարույց են, որի պարագայում ծանրակշիռ հիմնավորումների կարիք ունի խտրականությունից պաշտպանության հետ կապված հարցերը առանձին օրենքով կարգավորելու հանգամանքը: 
	Մասամբ է ընդունվել

Մասնավորապես, օրենքի նախագիծը վերանվանվել է «Իրավահավասարության ապահովման և խտրականությունից պաշտպանության մասին» օրենք և նախագծերի փաթեթից հանվել են Իրավահավասարության ապահովմանը վերաբերելի իրավակարգավորումները։

Ինչ վերաբերում է առանձին օրենքի ընդունման անհրաժեշտությանը, ապա համապատասխան հիմնավորումները ներառվել են նախագծերի փաթեթի ընդունման հիմնավորման մեջ, այնուամենայնիվ, հայտնում ենք, որ խտրականության դեմ պայքարի ոլորտը կարգավորող մեկ միասնական և համապարփակ օրենքի ընդունման անհրաժեշտությունը պայմանավորված է հետևյալ երեք հանգամանքներով՝
1) ոլորտը կարգավորող առանձին համապարփակ օրենքի նախագծի մշակումը և այն Ազգային ժողովի ընդունմանը ներկայացնելը բխում է ՀՀ կառավարության ռազմավարական փաստաթղթերից։ Մասնավորապես, ՀՀ կառավարության 2019 թվականի դեկտեմբերի 26-ի թիվ 1978-Լ որոշման 3-րդ հավելվածով հաստատված՝ Մարդու իրավունքների պաշտպանության ազգային ռազմավարությունից բխող 2023-2025 թվականների գործողությունների ծրագրի 4.1 կետով նախատեսվել է «Իրավահավասարության ապահովման մասին» օրենքի նախագծի լրամշակումը և Ազգային ժողով ներկայացումը։ 
2) Խտրականության դեմ պայքարի ոլորտը համակարգող առանձին օրենքի անհրաժեշտությունը բխում է նաև նրանից, որ օրենքով նախատեսված հասկացությունները, խտրականության տեսակները, խտրականությունը բացառող հանգամանքները և այլ իրավակարգավորումները կիրառելի են իրավունքի տարբեր ճյուղերում։ Մասնավորապես, նշված իրավակարգավորումները հավասարապես վերաբերելի են քաղաքացիաիրավական հարաբերությունների, ցանկացած ոլորտում և ցանկացած պետական կամ տեղական ինքնակառավարման մարմնի կողմից իրականացվող վարչարարության, աշխատանքային հարաբերությունների և այլ ոլորտների նկատմամբ։ Ըստ այդմ, առանձին օրենքի բացակայության դեպքում անհրաժեշտ կլինի յուրաքանչյուր օրենսդրական ակտում նախատեսել վերաբերելի կարգավորումները՝ բազմիցս կրկնելով դրանք, ինչը նվազ արդյունավետ է և չի ապահովի միասնական մոտեցում։
3) Առանձին օրենքի նախագծի ընդունումը նաև ուղղակիորեն բխում է ՀՀ միջազգային պարտավորություններից և վերջին մոտ 10 տարվա ընթացքում ստացված մի շարք հանձնարարականներից։ Այսպես, օրինակ, խտրականության դեմ պայքարի հետ կապված համապարփակ օրենքի ընդունման վերաբերյալ Հայաստանի Հանրապետությանը հանձնարարականներ են ներկայացվել Մարդու իրավունքների կոմիտեն[footnoteRef:17], ՄԱԿ-ի Ռասայական խտրականության բոլոր ձևերի վերացման կոմիտեն[footnoteRef:18], ՄԱԿ-ի Տնտեսական, սոցիալական և մշակութային իրավունքների կոմիտեն[footnoteRef:19][footnoteRef:20], ՄԱԿ-ի Կանանց նկատմամբ խտրականության բոլոր ձևերի վերացման կոմիտեն[footnoteRef:21][footnoteRef:22] և ՄԱԿ-ի hաշմանդամություն ունեցող անձանց իրավունքների հարցերով կոմիտեն[footnoteRef:23]: ՄԱԿ-ի Ռասայական խտրականության վերացման կոմիտեն Հայաստանի 12-ից 14-րդ զեկույցների վերաբերյալ 2024 թվականի դեկտեմբերի 24-ի եզրափակիչ դիտարկումներում վերահաստատել է իր նախորդ հանձնարարականները և կոչ է արել Հայաստանին անհապաղ վերջնականացնելու «Իրավահավասարության ապահովման և խտրականությունից պաշտպանության մասին» օրենքի նախագծի ընդունումը։[footnoteRef:24] Նման հանձնարարականներ է ներկայացրել նաև Եվրոպայի խորհրդի Ռասիզմի և անհանդուրժողականության դեմ եվրոպական հանձնաժողովը՝ Հայաստանի վերաբերյալ չորրոդ (2016թ.) և հինգերորդ (2023թ.) զեկույցներում։ [17:  «Հայաստանի երրորդ պարբերական զեկույցի վերաբերյալ եզրափակիչ դիտարկումներ», Մարդու իրավունքների կոմիտե, 2021 թվականի նոյեմբերի 25, թիվ CCPR/C/ARM/CO/3, կետ 9-10։]  [18:  «Հայաստանի յոթից տասնմեկերորդ պարբերական զեկույցների վերաբերյալ եզրափակիչ դիտարկումներ», Ռասայական խտրականության բոլոր ձևերի վերացման կոմիտե, 2017 թվականի մայիսի 31, թիվ CERD/C/ARM/CO/7-11, կետ 5-6։]  [19:  «Հայաստանի երկրորդ և երրորդ պարբերական զեկույցների վերաբերյալ եզրափակիչ դիտարկումներ», Տնտեսական, սոցիալական և մշակութային իրավունքների կոմիտե, 2014 թվականի հուլիսի 16, թիվ E/C.12/ARM/CO/2-3, կետ 11։]  [20:  «Հայաստանի չորրորդ պարբերական զեկույցի վերաբերյալ եզրափակիչ դիտարկումներ», Տնտեսական, սոցիալական և մշակութային իրավունքների կոմիտե, 2023 թվականի հոկտեմբերի 13, թիվ E/C.12/ARM/CO/4, կետեր 21-22։]  [21:  «Հայաստանի հինգերորդ և վեցերորդ պարբերական զեկույցների վերաբերյալ եզրափակիչ դիտարկումներ», Կանանց նկատմամբ խտրականության վերացման կոմիտե, 2016 թվականի նոյեմբերի 25, թիվ CEDAW/C/ARM/CO/5-6, կետեր 8-9։]  [22:  «Հայաստանի յոթերորդ պարբերական զեկույցի վերաբերյալ եզրափակիչ դիտարկումներ», Կանանց նկատմամբ խտրականության վերացման կոմիտե, 2022 թվականի նոյեմբերի 1, թիվ CEDAW/C/ARM/CO/7, կետեր 13-14։]  [23:  «Հայաստանի սկզբնական զեկույցի վերաբերյալ եզրափակիչ դիտարկումներ», Հաշանդամություն ունեցող անձանց իրավունքների հարցերով կոմիտե, 2017 թվականի ապրիլի 7, թիվ CRPD/C/ARM/CO/1, կետեր 7-8։]  [24:  Տես «Հայաստանի տասներկուսից տասնչորսերորդ զեկույցների վերաբերյալ եզրափակիչ դիտարկումները», Ռասայական խտրականության վերացման կոմիտե, 2024 թվականի դեկտեմբերի 24, թիվ CERD/C/ARM/CO/12-14, կետեր 5-6] 

Բացի այդ, Մարդու իրավունքների եվրոպական դատարանի՝ «Օգանեզովան ընդդեմ Հայաստանի» գործով վճռի կատարման շրջանակներում Եվրոպայի խորհրդի նախարարների կոմիտեն կոչ է արել ՀՀ իշխանություններին անհապաղ ավարտին հասցնել իրավահավասարության օրենքի նախագծի մշակման գործընթացը՝ միջազգային չափանիշներին համապատասխան, և ընդունել նշված օրենքն առանց ձգձգումների[footnoteRef:25]։ [25:  Տե՛ս ԵԽ նախարարների կոմիտեի 2023 թվականի հունիսի 7-ի թիվ CM/Del/Dec(2023)1468/H46-1 որոշումը, հասանելի է https://search.coe.int/cm/pages/result_details.aspx?objectid=0900001680ab57e5 հղումով։] 

4) առանձին օրենքի ընդունման միջոցով նշված ոլորտի կարգավորումը միջազգային փորձում ընդունված և առավել տարածված եղանակներից է։ Այսպես, օրինակ, նման մոտեցում են որդեգրել ԵՄ անդամ բոլոր պետությունները, ԵԽ անդամ մի շարք այլ պետություններ, ինչպես, օրինակ՝ Ուկրաինան, Վրաստանը, Հյուսիսային Մակեդոնիան, Մոլդովան, Սերբան, Ալբանիան, Մոնտենեգրոն և այլն։ 

Ամփոփելով արձանագրում ենք, որ առանձին, համապարփակ օրենսդրության ընդունումը ուղղակիորեն նախատեսված է ՀՀ կառավարության ռազմավարական փաստաթղթերով, նախընտրելի է առավել արդյունավետ իրավական կարգավորման տեսանկյունից՝ նկատի ունենալով օրենքի կիրառման լայն շրջանակը իրավունքի տարբեր ճյուղերի նկատմամբ, ինչպես նաև ուղղակիորեն բխում է ՀՀ միջազգային պարտավորություններից, այդ թվում՝ Մարդու իրավունքների եվրոպական դատարանի վճռի կատարման անհրաժեշտությունից և համահունչ է այս ոլորտում լայնորեն տարածված միջազգային պրակտիկայի հետ։

	2.	Նախագծի 2-րդ հոդվածով թվարկվում են այն իրավական ակտերը, որոնցից բաղկացած է Իրավահավասարության ապահովման և խտրականությանից պաշտպանության մասին օրենսդրությունը: Հաշվի առնելով, որ այդ ցանկն ունի ոչ սպառիչ բնույթ, գտնում ենք, որ նախատեսվող նման իրավադրույթն իրավակարգավորիչ նշանակություն չունի:
	Չի ընդունվել

Նախագծի նպատակներից է խտրականության ոլորտում համապարփակ օրենսդրության ներդնումը, ինչի հաշվառմամբ նպատակահարմար է ուղիղ նշել ոլորտի կարգավորմանն առնչվող այլ առանցքային իրավական ակտները։ Միաժամանակ, հաշվի առնելով խտրականության ոլորտների բազմազանությունը և կիրառելի նորմերի ծավալը՝ անհնար կլիներ սպառիչ ցանկով մատնանշել բոլոր հնարավոր կիրառելի իրավական ակտերը։ Հարկ է նկատել նաև, որ տվյալ ոլորտում վերաբերելի օրենսդրության սահմանումը օրենքով ՀՀ իրավաստեղծ պրակտիկայում և մշակույթում ընդունված մոտեցում է, և նույնական կարգավորումներ նախատեսված են բազմաթիվ օրենքներում, այդ թվում՝ վերջին տարիներին ընդունված։

	3.	Նախագծի 4-րդ հոդվածի 1-ին մասով նախատեսվում են այն ոլորտների ոչ սպառիչ շրջանակը, որոնցում արգելվում է խտրականությունը: Մինչդեռ, պետք է նկատել, որ Սահմանադրության 29-րդ հոդվածով արդեն իսկ ամրագրվում են այն հանգամանքներն ու հատկանիշները, որոնցով պայմանավորված խտրականությունն արգելվում է: Ընդ որում, դրանք կարող են ընդգրկել կյանքի բոլոր ոլորտները, ուստի նախատեսվող կարգավորման անհրաժեշտությունը հիմնավորված չէ: 
Այս համատեքստում խնդրահարույց է Նախագծի 4-րդ հոդվածի 2-րդ մասով սահմանվող սուբյեկտների շրջանակը, ինչպես նաև պարզ չէ նույն հոդվածի 3-րդ մասի իրավակարգավորիչ նշանակությունը:
	Չի ընդունվել

Նախագծի 4-րդ հոդվածի նպատակն է արգելել խտրականության բոլոր ձևերն ու դրսևորումները՝ միջազգային չափանիշներին համապատասխան՝ նախատեսելով այն հասարակական հարաբերությունները, որոնց վրա տարածվում է խտրականության արգելքը, ինչպես նաև այն սուբյեկտներին, որոնք պետք է պահպանեն այդ արգելքը։ Միաժամանակ, դրույթով նաև հստակեցվել են ավելի նեղ ոլորտներ, ինչը ապահովում է տարընկալումների և տարաբնույթ մեկնաբանությունների բացառումը։ Սա հատկապես կարևոր է՝ նկատի ունենալով, որ մասնավոր ոլորտում խտրականության արգելքի կիրառելիությունը կարող է վիճելի լինել և ձեռնարկատիրական գործունեությամբ զբաղվողները կարող են վկայակոչել իրենց ազատ գործունեությամբ զբաղվելու հնարավորությունը՝ սահմանափակելով ծառայությունների մատուցումը որոշակի խմբերի, եթե օրենսդրությամբ հստակ չնախատեսվի այդ ոլորտներում մասնավոր կազմակերպությունների և ֆիզիկական անձանց կողմից խտրական վերաբերմունքի արգելքը։ Սա թույլ կտա նաև հետագայում խուսափել դատական պրակտիկայում ոչ միասնական մեկնաբանություններից։ ։ 
Ինչ վերաբերում է Նախագծի 4-րդ հոդվածի 3-րդ մասին, ապա հարկ է նկատել, որ աշխատանքային իրավահարաբերությունները այն միակ ոլորտն են, որի կապակցությամբ նախատեսվում են Նախագծի դրույթներից տարբերվող իրավակարգավորումներ։ Ըստ այդմ, օրենքով հստակ մատնանշվել է այս հանգամանքը՝ իրավական կոլիզիայից խուսափելու նպատակով։ 

	4.	Նախագծի 6-րդ հոդվածի 1-ին մասի 1-ին և 2-րդ կետերով նախատեսվում է, որ պետական և տեղական ինքնակառավարման մարմինները և պաշտոնատար անձինք իրենց գործունեության ընթացքում պետք է հետևեն որոշակի օրենսդրության պահանջներին: Այս դրույթների ամրագրման անհրաժեշտությունը բացակայում է, քանի որ այն արդեն իսկ ենթադրվում է օրինականության սկզբունքից ելնելով:
Նույն դիտարկումը վերաբերելի է նաև Նախագծի 8-րդ հոդվածի 2-րդ մասի դեպքում:
	Ընդունվել է



	5. Նախագծի 6-րդ հոդվածի 1-ին մասի 3-րդ և 4-րդ կետերով նախատեսվում են համապատասխանաբար որոշակի վերապատրաստումների իրականացման և խտրականության դեպքերին արձագանքման պարտականություններ պետական և տեղական ինքնակառավարման մարմինների և պաշտոնատար անձանց համար: Այս կարգավորումներն ունեն որոշակիացման և հստակեցման կարիք, քանի որ առաջարկվող դրույթի իրավաբանական բովանդակությունը բացահայտված չէ:
	Մասամբ է ընդունվել

Մասնավորապես, սահմանվել է, որ վերապատրատումները պետք է անցկացվեն ՀՀ կառավարության սահմանած կարգով, որի շրջանակներում կհստակեցվեն կարիքների գնահատման, վերապատրաստումների ժամանակացույցի և եղանակների հետ կապված իրավահարաբերությունները, քանի որ առավել նպատակահարմար է դրանք կարգավորել ենթաօրենսդրական մակարդակում։

Ինչ վերաբերում է նույն հոդվածի 1-ին մասի 4-րդ կետին, ապա հարկ է նկատել, որ նշված արձագանքը կարող է դրսևորվել օրենսդրությամբ սահմանված կիրառելի ցանկացած ընթացակարգի շրջանակներում, մասնավորապես, օրինակ, առերևույթ հանցանքի հատկանիշների առկայության դեպքում հանցագործության մասին հաղորդման ներկայացմամբ, խտրական վերաբերմունքի արդյունքում կայացված ակտի՝ վերադասության կարգով վերացմամբ և այլն։ 

Հարկ է նկատել, որ նշված կարգավորումների առաջնային նշանակությունը Իրավահավասարության ապահովման և խտրականությունից պաշտպանության ոլորտում պետական մարմինների պոզիտիվ պարտականությունների հստակ սահմանումն է, որոնց չկատարման դեպքում անձինք կարող են վիճարկել պետական մարմինների անգործությունը

	6. Նախագծի 7-րդ մասով նախատեսվում է ժամանակավոր հատուկ միջոցների կիրառում: Միևնույն ժամանակ, չի սահմանվում այդ միջոցների շրջանակը և գործնականում դրանց իրականացման կարգը: 
Նույն հոդվածի 4-րդ մասով նախատեսվում է նաև, որ ժամանակավոր հատուկ միջոցի կիրառման արդյունավետության գնահատման մեթոդաբանությունը սահմանում է ՀՀ կառավարությունը, սակայն պարզաբանված չէ թե ինչ բնույթի և բովանդակության փաստաթուղթ է այն լինելու և ինչու պետք է հաստատվի Կառավարության կողմից:
	Մասամբ է ընդունվել

Ժամանակավոր հատուկ միջոցներն իրենց էությամբ տարաբնույթ են, կարող են կիրառվել բազմաթիվ ոլորտներում՝ ներառելով գործողությունների լայն սպեկտր՝ քվոտաների նախատեսումից մինչև սուբսիդավորումը։ Ուստի, դրանց առավել հստակ հասկացության նախատեսումը կամ օրինակների նշումը նպատակահարմար չէ և կհանգեցնի հասկացության նեղ մեկնաբանման։
Այնուամենայնիվ, ապահովելու համար ժամանակավոր հատուկ միջոցների պատշաճ կիրառումը, Նախագծով հստակեցվել է դրանց նշանակությունը և կիրառման նպատակը: Մասնավոռապես նախագծի 7-րդ հոդվածի 1-ին մասը վերախմբագրվել է:
Միաժամանակ, առաջարկի հաշվառմամբ՝ հոդվածը լրացվել է նոր մասով, որի համաձայն՝ ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում է Հայաստանի Հանրապետության կառավարության, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։
Յուրաքանչյուր դեպքում, երբ պետական, տեղական ինքնակառավարման մարմինը կամ կազմակերպությունը կցանկանա կիրառել որոշակի միջոց՝ հիմք ընդունելով Նախագծի կարգավորումները, վերջինս պետք է հիմնավորի վերոնշյալ նպատակների առկայությունը։
Ընդ որում, սահմանվել է նաև կիրառված միջոցի արդյունավետության պարբերական գնահատման պարտականություն։ Ժամանակավոր հատուկ միջոցի կիրառման արդյունավետության գնահատման համար նախատեսվում է սահմանել հստակ մեթոդաբանություն՝ ՀՀ կառավարության որոշմամբ, ինչը հնարավորության կտա միասնական չափանիշներ և գնահատման միջոցներ սահմանել բոլոր մարմինների համար՝ անհարկի մեկնաբանություններից և չարաշահումներից խուսափելու, ինչպես նաև պաշտոնատար անձանց հայեցողությունը սահմանափակելու նպատակով։ Հենց Կառավարության կողմից մեթոդաբանության սահմանման անհրաժեշտությունը պայմանավորված է այն հանգամանքով, որ ժամանակավոր հատուկ միջոցներ կարող են կիրառվել բոլոր պետական և տեղական ինքնակառավարման մարմինների կողմից, ինչի պարագայում նպատակահարմար է դրանց արդյունավետության գնահատման միասնական չափանիշների սահմանումը այնպիսի մարմնի կողմից, որը կարող է նման լայն կիրառելիությամբ նորմատիվ իրավական ակտ ընդունել։ 

	7. Նախագծի 9-րդ հոդվածի 2-րդ մասով, 10-րդ և 11-րդ հոդվածներով, «Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծի 8-րդ հոդվածով առաջարկվում է ստեղծել Խտրականության հարցերով խորհուրդ: Օրենսդրական մակարդակում նման կարգավորում նախատեսելն ունի ծանրակշիռ հիմնավորումների կարիք՝ հաշվի առնելով այն հանգամանքը, որ գործող «Մարդու իրավունքների պաշտպանի մասին» սահմանադրական օրենքի 33-րդ հոդվածով Մարդու իրավունքների պաշտպանը օժտված է իրեն առընթեր խորհուրդներ ստեղծելու լիազորությամբ:
	Ընդունվել է ի գիտություն

Օրենսդրական մակարդակով Խորհրդի ստեղծման հիմքերի նախատեսումը հետապնդում է վերջինիս առանձնահատուկ կարգավիճակի ամրագրման, նրա գործունեության ու գործառույթների լրացուցիչ երաշխիքների տրամադրման նպատակները։ Այս ոլորտում հասարակական կազմակերպությունների Խորհրդի առկայությունը առանցքային նշանակություն ունի՝ նկատի ունենալով ներառականության և բազմազանության ապահովման, տարբեր խմբերի կարիքները խտրականության վերացման մարմնին հասանելի դարձնելու առանձնահատուկ կարևորությունը։ Ըստ այդմ, գտնում ենք, որ Խորհրդի ձևավորումը կամ լուծարումը ՀՀ մարդու իրավունքների պաշտպանի հայեցողությանը թողնելը նպատակահարմար չէ, քանի որ տարբեր Պաշտպաններ կարող են ունենալ տարբեր առաջնահերթություններ և նպատակահարմար չհամարել Խորհրդի գործունեությունը՝ չնայած Նախագծով սահմանվող՝ խտրականության ոլորտում Պաշտպանի մանդատին։ Ըստ այդմ, Նախագծով Խորհրդի ստեղծման նախատեսումը վերացնում է նման ռիսկերը։ 
Բացի այդ, նշված Խորհուրդն օժտված է լինելու ավելի լայն լիազորություններով, քան ներկայումս Պաշտպանին առընթեր գործող մյուս խորհուրդներն են, ինչի պարագայում օրենքի մակարդակով նշված գործառույթների ամրագրումը ևս լրացուցիչ իրավական երաշխիք է տրամադրում Խորհրդին՝ արդյունավետ գործունեություն իրականացնելու համար։ Վերջապես, Խորհրդի կազմավորման ընթացակարգի ամրագրումը երաշխավորում է ապագայում դրա կազմի ներառականությունը։
Հարկ է նկատել նաև, որ Խորհրդի վերաբերյալ Նախագծերի փաթեթով սահմանվող իրավակարգավորումները քննարկվել և համաձայնեցվել են Պաշտպանի աշխատակազմի հետ։ 

	8. «Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» ՀՀ սահմանադրական օրենքի նախագծի 5-րդ հոդվածով նախատեսվում է օրենքը լրացնել 29-րդ հոդվածի 7-րդ մասով, ըստ որի՝ պաշտպանն իրավունք ունի մարդու իրավունքներին և ազատություններին առնչվող հարցերով իրականացնել և հրապարակել հետազոտություններ (...): Տվյալ դեպքում բացահայտված չէ «հետազոտության» էությունը, ուստի հնարավոր չէ գնահատել, թե արդյո՞ք առաջարկվող այս կարգավորումը բխում է ՄԻՊ-ի սահմանադրորեն ամրագրված գործառութային շրջանակից:
	Չի ընդունվել

Հետազոտությունների իրականացումը ենթադրում է տեսական և փորձնական տարբեր մեթոդներով մարդու իրավունքների պաշտպանության ոլորտում ուսումնասիրությունների իրականացում՝ ուղղված իրավունքների պաշտպանության վիճակի և խնդիրների բացահայտմանը։ Այս գործառույթն ուղղակիորեն բխում է Մարդու իրավունքների պաշտպանի՝ մարդու իրավունքների պահպանմանը հետևելու գործառույթից։ Ընդ որում, ՀՀ մարդու իրավունքների պաշտպանն իր գործունեության շրջանակներում արդեն իսկ իրականացնում է մի շարք հետազոտություններ՝ ուղղված մարդու իրավունքների ոլորտում ինչպես օրենսդրական, այնպես էլ պրակտիկ խնդիրների բացահայտմանն ու լուծմանը, ինչը բխում է առհասարակ մարդու իրավունքների ազգային հաստատությունների մանդատից։
Միաժամանակ, հարկ է նշել, որ առաջարկվող կարգավորումը համապատասխանում է Մարդու իրավունքների պաշտպանի աշխատակազմի և ՀՀ Ազգային ժողովի պատգամավորների կողմից համատեղ մշակված ««Մարդու իրավունքների պաշտպանի մասին» Հայաստանի Հանրապետության սահմանադրական օրենքում փոփոխություններ և լրացումներ կատարելու մասին» ՀՀ սահմանադրական օրենքի նախագծին, որով ևս նախատեսվում է Սահմանադրական օրենքի 29-րդ հոդվածում կատարել փոփոխություններ և նախատեսվում է, որ Պաշտպանն իր աշխատակազմի համապատասխան ստորաբաժանման կամ այլ հաստատության միջոցով իրականացնում է մարդու իրավունքների և ազատությունների վերաբերյալ հարցերով հետազոտություններ, ինչպես նաև հանրության շրջանում իրազեկվածության մակարդակի բարձրացմանն ուղղված միջոցառումներ։

	9. Նախագծերի փաթեթում ներառված վարչական և քաղաքացիական դատավարության օրենսգրքերում փոփոխություններ և լրացումներ կատարելու մասին նախագծերով առաջարկվում է մարդու իրավունքների պաշտպանին վերապահել համապատասխան դատարաններ դիմելու լիազորություն: Մինչդեռ, մարդու իրավունքների պաշտպանին օրենսդրությամբ վերապահված են մի շարք լիազորություններ՝ մարդու իրավունքների պաշտպանության տեսանկյունից ոչ պակաս կարևոր այլ ոլորտներում ևս, որտեղ ՄԻՊ-ը օժտված չէ դատարան դիմելու իրավասությամբ, այդ պարագայում հատվածական կերպով խտրականության հետ կապված գործերով այդպիսի հնարավորության նախատեսում ոչ համաչափ, հատվածական բնույթ կրող լուծում է:
	Չի ընդունվել

«Մարդու իրավունքների պաշտպանի մասին» սահմանադրական օրենքի 29-րդ հոդվածի 4-րդ մասով Պաշտպանն արդեն իսկ օժտված է Սահմանադրական դատարան դիմելու իրավասությամբ։ Մասնավորապես, Պաշտպանն իրավունք ունի դիմելու Սահմանադրական դատարան օրենքների, Ազգային ժողովի որոշումների, Հանրապետության նախագահի հրամանագրերի և կարգադրությունների, Կառավարության և վարչապետի որոշումների, ենթաօրենսդրական նորմատիվ իրավական ակտերի՝ Սահմանադրության 2-րդ գլխի դրույթներին համապատասխանության հարցերով:
Խտրականության դեմ պայքարի ոլորտում ևս Պաշտպանին նման իրավասություն շնորհելու կարևորությունը և անհրաժեշտությունը պայմանավորված են այս ոլորտի առանձնահատկություններով՝ խտրականության ենթարկված անձանց առանձնահատուկ խոցելիությամբ, այդ թվում՝ կապված արդարադատության մատչելիության հետ և ընդունված միջազգային փորձով ու չափանիշներով։ Մասնավորապես, նշված կարգավորումը բխում է ՌԱԵՀ-ի թիվ 2 ընդհանուր քաղաքականության հանձնարարականից, որում նշվում է, որ իրավահավասարության ոլորտի մարմիններին այլ գործառույթների թվում պետք է վերապահվեն նաև խտրականության և անհանդուրժողականության ենթարկված անձանց աջակցելու և նրանց անունից դատարան դիմելու գործառույթներ:
Այս առնչությամբ 2024 թվականի փետրվարին տրամադրված ԵԽ փորձագիտական կարծիքում ևս նշվում է, որ Մարդու իրավունքների պաշտպանին պետք է հստակորեն վերապահվեն իրավահավասարության մարմնի դերը և համապատասխան իրավասությունները, ներառյալ՝ երբ խոսքը վերաբերում է խտրականության ենթարկված անձանց աջակցություն տրամադրելուն՝ հղում կատարելով ՌԱԵՀ թիվ 2-ի հանձնարարականին:
Խնդրին անդրադարձ է կատարվել նաև ԵԱՀԿ/ԺՀՄԻԳ 2019 թվականի դեկտեմբերի 18-ի՝ 2019 թվականին շրջանառված «Իրավահավասարության ապահովման մասին» օրենքի նախագծի վերաբերյալ կարծիքի շրջանակում, որի 70-րդ կետում ուղղակիորեն նշվում է.
«Բազմաթիվ երկրների փորձը ցույց է տալիս, որ գործնականում խտրականության ենթարկված անձանց մեծ մասը որևէ բողոք չի ներկայացնում։ Այս երևույթը բացատրող հիմնական պատճառներն են իրավական պաշտպանության միջոցների մասին գիտելիքի պակասը, վարույթի հետ կապված ծախսերը, հաճախ խտրականություն կիրառողների համեմատ տուժողների ավելի թույլ դիրքերը։ Համապատասխանաբար, կարևոր է հզորացնել հաստատությունները, հատկապես՝ իրավահավասարության հարցերով զբաղվող համապատասխան մարմինները, ինչպես նաև հասարակական կազմակերպությունները, որպեսզի վերջիններս կարողանան սատարել խտրականությունից տուժած անհատներին խտրականության դեպքում վարույթ հարուցելու կամ բողոք ներկայացնելու գործողություններում։»:
Կարծիքի 74-րդ կետում առաջարկվում է, որպեսզի «համապատասխան մարմինը, ինչպես նաև գործի նկատմամբ օրինական շահ ունեցող հասարակական կազմակերպությունները իրավասու լինեն դիմել դատարան խտրականությունից տուժածի անունից կամ վերջինիս պաշտպանության նպատակով»[footnoteRef:26]: [26:  Հասանելի է https://www.legislationline.org/download/id/8511/file/353_NDISCR_ARM_18Dec2019_ar.pdf հղումով։] 


	Պետաիրավական վարչություն

	1. «Իրավահավասարության ապահովման և խտրականությունից պաշտպանության մասին» օրենքի նախագծում (այսուհետ՝ Նախագիծ) առկա են բազմաթիվ դրույթներ, որոնք չունեն հավելյալ կարգավորիչ նշանակություն և գործելու են անկախ նշված օրենքում տեղայնացվելու հանգամանքից: Օրինակ՝ 	4-րդ հոդվածի 4-րդ մասի համաձայն՝ խտրականություն գործադրած անձինք Հայաստանի Հանրապետության օրենքով սահմանված կարգով ենթակա են քաղաքացիաիրավական, վարչական կամ քրեական պատասխանատվության: Մինչդեռ, համապատասխան օրենքներով խտրականություն գործադրած անձանց համար պատասխանատվություն սահմանող կարգավորումներ նախատեսված լինելու դեպքում միևնույն է դրանք ինքնին գործելու են: Համանման խնդիր առկա է նաև Նախագծի 1-ին, 2-րդ, 6-րդ և այլ հոդվածներում:
	Մասամբ է ընդունվել

Մասնավորապես, Նախագծի 4-րդ հոդվածի 4-րդ մասը և 6-րդ հոդվածի 1-ին մասի 1-ին և 2-րդ կետերը հանվել են։ Ինչ վերաբերում է Նախագծի 1-ին և 2-րդ հոդվածներին, ապա հարկ է նկատել, որ Նախագծի 1-ին հոդվածը նախատեսում է օրենքի կարգավորման առարկան, 2-րդ հոդվածը՝ Իրավահավասարության ապահովման և խտրականությունից պաշտպանության մասին ՀՀ օրենսդրությունը։ Կարգավորման առարկայի և ոլորտը կարգավորող օրենսդրության սահմանումը ՀՀ իրավաստեղծ պրակտիկայում և մշակույթում ընդունված մոտեցում է, և նույնական կարգավորումներ առկա են մի շարք այլ օրենքներում, այդ թվում՝ վերջին տարիներին ընդունված։ Բացի այդ, ոլորտը կարգավորող օրենսդրության սահմանման կարևորությունը պայմանավորված է նաև նրանով, որ Նախագծի նպատակը խտրականության դեմ պայքարի ոլորտում միասնական և համապարփակ օրենսդրության ընդունումն է, ինչի պարագայում կարևոր է նշված օրենքով այն առանցքային իրավական ակտերի մատնանշումը, որոնք միասին կազմում են խտրականության դեմ օրենսդրությունը։»

	2. Նախագծի մի շարք դրույթներ, ըստ էության, նույնությամբ կրկնում են միջազգային փաստաթղթերի և ՀՀ Սահմանադրության դրույթները՝ առանց նախատեսելու դրանց կենսագործման համար լրացուցիչ մեխանիզմներ (օրինակ՝ 4-րդ, 6-րդ հոդվածներ, 5-րդ հոդվածի 3-րդ մաս և այլն):
	Չի ընդունվել

Նշված բոլոր հոդվածներն ունեն գործնական կիրառելիություն և Նախագծերի փաթեթն իր ամբողջությամբ նախատեսում է դրանց գործնական կիրառման մեխանիզմներ։
Այսպես, 4-րդ հոդվածով նախատեսվում են խտրականության արգելքը, ոլորտները, որոնց նկատմամբ այն կիրառելի է, սուբյեկտները, որոնք կրում են այդ արգելքի պահպանման պարտականություն և աշխատանքային հարաբերություններին վերաբերելի առանձնահատկությունների կարգավորումը։ 
Նշված կարգավորումը հատկապես կարևոր է մասնավոր հատվածում խտրականության արգելքի առկայությունը հստակեցնելու և այս առումով տարընկալումներից խուսափելու տեսանկյունից, ինչը կբացառի այն հնարավորությունը, որ ձեռնարկատիրական գործունեություն իրականացնողները վկայակոչեն ազատ տնտեսական գործունեություն իրականցնելու իրենց իրավունքը՝ այդպիսով արդարացնելով որոշակի հատկանիշի հիմքով անձանց խմբերին ծառայությունների մատուցումից կամ այլ գործարքների իրականացումից հրաժարվելը։ Նույն հոդվածի 3-րդ մասով նշվում է, որ աշխատանքային հարաբերություններում խտրականության արգելքի առանձնահատկությունները կարգավորվում են Աշխատանքային օրենսգրքում։ Նշված կարգավորման նպատակը իրավական կոլիզիաներից խուսափելն է, քանի որ աշխատանքային իրավահարաբերությունները միակ ոլորտն են, որոնց շրջանակներում խտրականությանը վերաբերելի իրավակարգավորումները ամբողջությամբ չեն համապատասխանում Նախագծին։ 5-րդ հոդվածով նախատեսվում են խտրականության հասկացությունը, տեսակները, խտրականությունը բացառող հանգամանքները, իրավաբանական անձանց նկատմամբ խտրականության առանձնահատկությունները։ Նշված կարգավորումները ամենաէականն են Նախագծում, քանի որ դրանք սահմանում են այն հասկացությունները և իրավական հիմքերը, որոնց հիման վրա վարչական մարմինները և դատարանները կկարողանան որոշել՝ կոնկրետ դեպքում առկա է խտրականություն, թե ոչ։ Ընդ որում, ոչ խտրականության հասկացությունը, ոչ տեսակները, ոչ բացառող հանգամանքները, ոչ իրավաբանական անձանց դեպքում խտրականության կիրառելիությունը նախատեսված չեն ոչ ՀՀ Սահմանադրությամբ, ոչ որևէ միջազգային պայմանագրով։ Դրանք բխում են ՀՀ սահմանադրական դատարանի և Մարդու իրավունքների եվրոպական դատարանի նախադեպային իրավունքից, ինչպես նաև ոլորտի միջազգային չափանիշներից ու այլ պետությունների օրենսդրություններից, և Նախագծով նշված ստանդարտները կոդիֆիկացվում օրենքի մակարդակում։ Խտրականությունը բացառող հանգամանքների նախատեսումը օրենքով էական նշանակություն ունի, քանի որ այն հնարավորություն կընձեռի դատարաններին և վարչական մարմիններին հստակ ստանդարտի հիման վրա գնահատելու՝ արդյոք տարբերակված վերաբերմունքը հանգեցնում է խտրականության, թե ոչ։ 
Ինչ վերաբերում է 6-րդ հոդվածի 1-ին մասի 3-րդ, 4-րդ և 5-րդ կետերին, ապա հարկ է նկատել, որ դրանցով սահմանվում են պետական և տեղական ինքնակառավարման մարմինների և պաշտոնատար անձանց՝ Իրավահավասարության ապահովման և խտրականությունից պաշտպանության ոլորտում հատուկ պոզիտիվ պարտականությունները, որոնք վերջիններս չեն կրի նշված դրույթների բացակայության դեպքում։ Այսպես, սահմանվում են նշված մարմինների պարտականությունները՝ Կառավարության սահմանած կարգի համաձայն իրականացնելու աշխատակիցների պարբերական վերապատրաստումներ Իրավահավասարության ապահովման և խտրականությունից պաշտպանության թեմաներով, արձագանքելու խտրականության ցանկացած դեպքի, ինչպես նաև կիրառելու պատասխանատվության միջոցներ խտրականություն գործադրած անձանց նկատմամբ։

	3. Նախագծով սահմանվում են դրույթներ, որոնց բովանդակությունը և/կամ գործնական նշանակությունը հետագա նախագծային կարգավորումներով բացահայտված չէ, որպիսի պայմաններում վերջիններիս արտացոլումը Նախագծում դառնում է ինքնանպատակ: Օրինակ, սահմանվում են ժամանակավոր հատուկ միջոցների հասկացությունը և կիրառումը, մինչդեռ նախագծային կարգավորումներից պարզ չեն՝ որոնք են լինելու այդպիսիք, ինչ չափանիշների պետք է բավարարեն, որ մարմնի եզրակացության հիման վրա պետք է դադարեցվեն, կամ Նախագծով սահմանվում են խտրականության տարբեր տեսակներ (ուղղակի, անուղղակի խտրականություն, խտրականության հրահրում, զուգորդված, ընկալման վրա հիմնված, հատվող խտրականություն), մինչդեռ ոչ բուն օրենքի և ոչ հարակից օրենքների նախագծային կարգավորումներից վերջիններիս հետագա անդրադարձ չի կատարվում, օրինակ, առնվազն հետևանքների տեսանկյունից պարզ չէ դրանց տարանջատման նպատակը:
	Մասամբ է ընդունվել

Ժամանակավոր հատուկ միջոցներն իրենց էությամբ տարաբնույթ են, կարող են կիրառվել բազմաթիվ ոլորտներում՝ ներառելով գործողությունների լայն սպեկտր՝ քվոտաների նախատեսումից մինչև սուբսիդավորումը։ Ուստի, դրանց առավել հստակ հասկացության նախատեսումը կամ օրինակների նշումը նպատակահարմար չէ և կհանգեցնի հասկացության նեղ մեկնաբանմանը։
Այնուամենայնիվ, ապահովելու համար ժամանակավոր հատուկ միջոցների պատշաճ կիրառումը, Նախագծով հստակեցվել է դրանց նշանակությունը և կիրառման նպատակը: Մասնավոռապես նախագծի 7-րդ հոդվածի 1-ին մասը վերախմբագրվել է:
Միաժամանակ, առաջարկի հաշվառմամբ՝ հոդվածը լրացվել է նոր մասով, որի համաձայն՝ ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը Հայաստանի Հանրապետության կառավարության որոշմամբ, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։
Յուրաքանչյուր դեպքում, երբ պետական, տեղական ինքնակառավարման մարմինը կամ կազմակերպությունը կցանկանա կիրառել որոշակի միջոց՝ հիմք ընդունելով Նախագծի կարգավորումները, վերջինս պետք է հիմնավորի վերոնշյալ նպատակների առկայությունը։ Ընդ որում, ժամանակավոր հատուկ միջոցների անհարկի կիրառումից խուսափելու և պաշտոնատար անձանց հայեցողությունը սահմանափակելու համար Նախագծի 7-րդ հոդվածի 3-րդ մասում նախատեսվել է, որ ժամանակավոր հատուկ միջոցների կիրառումը պետք է համաչափ լինի դրանց կիրառման նպատակին։ Բացի այդ, սահմանվել է նաև կիրառված միջոցի արդյունավետության պարբերական գնահատման պարտականությունը։
Ինչ վերաբերում է ժամանակավոր հատուկ միջոցը վերացնելու լիազորությանը, հարկ է նկատել, որ նման լիազորությամբ օժտված մեկ մարմին ևս չի կարող սահմանվել, քանի որ այդ միջոցները կարող են կիրառվել տարբեր մարմինների ակտերով, և միջոցները կիրառած մարմինը պետք է նույնատեսակ ակտով դադարեցնի դրանց կիրառումը։ 
Հարկ է նկատել, որ ՀՀ գործող օրենսդրությամբ ժամանակավոր հատուկ միջոցների կիրառումը նախատեսվել է գենդերային խտրականության («Կանանց և տղամարդկանց հավասար իրավունքների և հավասար հնարավորությունների մասին» օրենքի 3-րդ հոդվածի 1-ին մասի 15-րդ և 20-րդ կետեր, 6-րդ հոդվածի 4-րդ մասի 3-րդ կետ, 8-րդ հոդվածի 1-ին մասի 5-րդ կետ) և հաշմանդամության հիմքով խտրականության («Հաշմանդամություն ունեցող անձանց իրավունքների մասին» օրենքի 13-րդ հոդվածի 2-րդ մասի 3-րդ կետ) պարագայում, և Նախագծում այս կարգավորումները նպատակ ունեն նշված հնարավորությունը կիրառելի դարձնելու բոլոր հիմքերով խտրականության նկատմամբ, ինչպես նաև նախատեսելու ժամանակավոր հատուկ միջոցներ կիրառելու ընդհանուր սկզբունքները և չափանիշները, որոնք գործող օրենսդրությամբ նախատեսված չեն։ 
Ինչ վերաբերում է խտրականության տեսակներին, ապա հարկ է նկատել, որ դրանց չնախատեսման դեպքում ներպետական օրենսդրությամբ և պրակտիկայով որպես խտրականություն է մեկնաբանվում միայն ուղղակի խտրականությունը, քանի որ խտրականության դասական ընկալումը ձևավորվել է հենց ուղղակի խտրականության հիման վրա։ Գործող օրենսդրության պայմաններում բացակայում են, օրինակ, անուղղակի խտրականության, հետապնդման, զուգորդման հիմքով խտրականության համար իրավական պաշտպանության մեխանիզմները։ Անգամ դատական ատյաններ հայցադիմում ներկայացնելու պարագայում դրանք մեծապես հաջողությամբ չեն պսակվում։ Նշված իրավակարգավորումները Նախագծում առավել մեծ կարևորություն ունեցողներն են, և հենց այս իրավական բացով է պայմանավորված այն հանգամանքը, որ միջազգային մշտադիտարկման մարմինները, Եվրոպայի խորհրդի նախարարական կոմիտեն և քաղաքացիական հասարակության կազմակերպությունները ավելի քան 10 տարի կոչ են անում Հայաստանի Հանրապետությանը ընդունելու այս ոլորտը կարգավորող օրենք՝ նախատեսելով դրանում խտրականության հասկացությունը և տեսակները։ «Իրավահավասարության ապահովման և խտրականությունից պաշտպանության մասին» օրենքի նախագծի դրույթները ծառայելու են որպես նյութական նորմեր՝ դատարանների և վարչական մարմինների կողմից խտրական վերաբերմունքի վերաբերյալ հայցադիմումները և բողոքները քննելիս։ 

Հարկ է նկատել նաև, որ խտրականության տեսակների տարանջատումը չի հետապնդում պատասխանատվության տեսակների տարանջատման նպատակ, որը կատարվում է արդեն Քրեական և Վարչական իրավախախտումների վերաբերյալ օրենսգրքերում առաջարկվող փոփոխություններով։ 

	4. Նախագծով առաջարկվում է ձևավորել Խտրականության հարցերով խորհուրդ, մինչդեռ վերջինիս ձևավորումը ծանրակշիռ հիմնավորումների կարիք ունի, քանի որ պարզ չէ հատուկ մարմնի ստեղծումը միայն խտրականությունից պաշտպանության ոլորտում և այդ առնչությամբ հատվածական կարգավորումների նախատեսումը այն դեպքում, երբ մարդու իրավունքների պաշտպանության տեսանկյունից ոչ պակաս կարևոր այլ ոլորտներում (օրինակ՝ խոշտանգումից տուժած անձանց պաշտպանության) խորհրդի ձևավորման պահանջ նախատեսված չէ: Միաժամանակ, նույն հիմնավորմամբ խնդրահարույց է նաև «Մարդու իրավունքների պաշտպանի մասին» սահմանադրական օրենքում փոփոխություններ և լրացումներ կատարելու մասին» օրենքի նախագծով Մարդու իրավունքների պաշտպանին վերապահվող լիազորությունները՝ միայն խտրականությունից պաշտպանության ոլորտում դիմելու դատարան, իրականացնելու հաշտարարություն և այլն:
	Չի ընդունվել

Խտրականության հարցերով խորհրդի և այս ոլորտում Մարդու իրավունքների պաշտպանին առանձնահատուկ կարգավորումների ընձեռումը պայմանավորված է ոլորտի առանձնահատկություններով։ Ինչպես նշված է Նախագծերի փաթեթի հիմնավորմամբ, միջազգային կոնսենսուս առ այն, որ խտրականության չենթարկվելու իրավունքի հարգման, պաշտպանության և իրացման հետ կապված պարտավորությունների պատշաճ կատարման համար պետությունները պետք է ընդունեն հատուկ, համապարփակ հակախտրականության օրենսդրություն։ Նշված միջազգային կոնսենսուսը վերաբերում է նաև այն հանգամանքին, որ խտրականության դեմ պայքարի առավել արդյունավետ միջոցը խտրականության հարցերով մարմնի (equality body) ստեղծումն է։ Նշված մարմնի հնարավոր մի քանի մոդելներից Արդարադատության նախարարության կողմից Կառավարությունում և Մարդու իրավունքների պաշտպանի աշխատակազմի հետ քննարկումների արդյունքում ընտրվել է Պաշտպանի կազմում խտրականության դեմ պայքարի մարմնի ձևավորումը, այսինքն՝ Պաշտպանին համապատասխան լիազորությունների և մանդատի ընձեռումը։ Նախագծով առաջարկվող՝ Պաշտպանի բոլոր լիազորությունները բխում են խտրականության հարցերով մարմինների լիազորությունների վերաբերյալ առկա միջազգային ստանդարտներից և այլ պետությունների փորձից (նման մարմիններ առկա են ԵՄ անդամ բոլոր երկրներում, ԵԽ անդամ մի շարք այլ պետություններում, այդ թվում՝ Վրաստանում, Ուկրաինայում, Մոլդովայում, Սերբիայում, Մոնտենեգրոյում և այլն)։
Այսպես, Մարդու իրավունքների պաշտպանի՝ խտրականության ենթարկված անձի գրավոր համաձայնության հիման վրա օրենքով սահմանված կարգով հաշտարարություն իրականացնելու լիազորությունների նախատեսումը բխում է ՌԱԵՀ-ի թիվ 2 ընդհանուր քաղաքականության հանձնարարականից, որում նշվում է, որ իրավահավասարության ոլորտի մարմիններին այլ գործառույթների թվում պետք է վերապահվեն նաև խտրականության և անհանդուրժողականության ենթարկված անձանց աջակցելու և նրանց անունից դատարան դիմելու գործառույթներ: Նույն փաստաթղթով նախատեսվում է, որ աջակցության գործառույթը պետք է ներառի նաև անհրաժեշտության դեպքում հաշտարարություն իրականացնելու իրավասությունը։ 
Այս առնչությամբ 2024 թվականի փետրվարին տրամադրված ԵԽ փորձագիտական կարծիքում նշվում է, որ Մարդու իրավունքների պաշտպանին պետք է հստակորեն վերապահվեն իրավահավասարության մարմնի դերը և համապատասխան իրավասությունները, ներառյալ՝ երբ խոսքը վերաբերում է խտրականության ենթարկված անձանց աջակցություն տրամադրելուն՝ հղում կատարելով ՌԱԵՀ թիվ 2-ի հանձնարարականին:
Խնդրին անդրադարձ է կատարվել նաև ԵԱՀԿ/ԺՀՄԻԳ 2019 թվականի դեկտեմբերի 18-ի՝ 2019 թվականին շրջանառված «Իրավահավասարության ապահովման մասին» օրենքի նախագծի վերաբերյալ կարծիքի շրջանակում, որի 70-րդ կետում ուղղակիորեն նշվում է.
«Բազմաթիվ երկրների փորձը ցույց է տալիս, որ գործնականում խտրականության ենթարկված անձանց մեծ մասը որևէ բողոք չի ներկայացնում։ Այս երևույթը բացատրող հիմնական պատճառներն են իրավական պաշտպանության միջոցների մասին գիտելիքի պակասը, վարույթի հետ կապված ծախսերը, հաճախ խտրականություն կիրառողների համեմատ տուժողների ավելի թույլ դիրքերը։ Համապատասխանաբար, կարևոր է հզորացնել հաստատությունները, հատկապես՝ իրավահավասարության հարցերով զբաղվող համապատասխան մարմինները, ինչպես նաև հասարակական կազմակերպությունները, որպեսզի վերջիններս կարողանան սատարել խտրականությունից տուժած անհատներին խտրականության դեպքում վարույթ հարուցելու կամ բողոք ներկայացնելու գործողություններում։»:
Կարծիքի 74-րդ կետում առաջարկվում է, որպեսզի «համապատասխան մարմինը, ինչպես նաև գործի նկատմամբ օրինական շահ ունեցող հասարակական կազմակերպությունները իրավասու լինեն դիմել դատարան խտրականությունից տուժածի անունից կամ վերջինիս պաշտպանության նպատակով»[footnoteRef:27]: [27:  Հասանելի է https://www.legislationline.org/download/id/8511/file/353_NDISCR_ARM_18Dec2019_ar.pdf հղումով։] 


Ինչ վերաբերում է հատվածական կարգավորմանը, հարկ է նկատել, որ «Մարդու իրավունքների պաշտպանի մասին» սահմանադրական օրենքով Պաշտպանն արդեն իսկ օժտված է մի շարք ոլորտներում առանձնահատուկ լիազորություններով։ Մասնավորապես, խոշտանգման արգելքի առնչությամբ հարկ է նկատել, որ Պաշտպանը հանդես է գալիս որպես կանխարգելման ազգային մեխանիզմ, ինչը բխում է Խոշտանգումների դեմ կոնվենցիայի կամընտիր արձանագրությունից և սահմանադրական օրենքի 28-րդ հոդվածով նախատեսվել են Պաշտպանի իրավասությունները, որոնց մի մասը բացառիկ է միայն նշված ոլորտին և չի նախատեսվում այլ ոլորտների պարագայում (այդ թվում՝ Նախագծով՝ խտրականության դեմ պայքարի ոլորտում)։ Նույնը վերաբերում է նաև երեխաների (հոդված 30), հաշմանդամություն ունեցող անձանց (հոդված 30.1) և ազդարարների (հոդված 30.2) իրավունքների պաշտպանությանը։ Նշված ոլորտներից յուրաքանչյուրում Պաշտպանն օժտված է առանձնահատուկ լիազորություններով։ Սա բնական է և չի հանգեցնում «հատվածական կարգավորման», այլ պարզապես բխում է յուրաքանչյուր ոլորտում իրավունքների պատշաճ պաշտպանություն իրականացնելու համար կիրառելի գործիքակազմի և մեթոդների առանձնահատկություններից։ 

Ինչ վերաբերում է Խտրականության հարցերով խորհրդին, հարկ է նախ նկատել, որ Պաշտպանն արդեն իսկ օժտված է իրեն առընթեր խորհուրդների ձևավորման լիազորությամբ և ներկայումս գործում են Պաշտպանին առընթեր 6 խորհուրդներ՝ Խոշտանգումների կանխարգելման, Զինված ուժերում մարդու իրավունքների պաշտպանության, Հաշմանդամություն ունեցող անձանց իրավունքների պաշտպանության, Երեխաների և երիտասարդների իրավունքների, Կանանց իրավունքների, Ազգային փոխրամասնություններին պատկանող անձանց իրավունքների պաշտպանության հարցերով խորհուրդները։
Ըստ այդմ, խտրականության դեմ պայքարի ոլորտում խորհրդի ձևավորումը որևէ կերպ առանձնահատուկ չէ Պաշտպանի գործունեությանը։ Առանձնահատկությունը տվյալ դեպքում կայանում է նրանում, որ Խորհրդի ձևավորման հիմունքները նախատեսվում են օրենքով և ոչ թե Պաշտպանի հրամանով։ Այս առնչությամբ հարկ է նկատել, որ օրենքի մակարդակով Խորհրդի ստեղծման հիմքերի նախատեսումը հետապնդում է վերջինիս առանձնահատուկ կարգավիճակի ամրագրման, նրա գործունեության ու գործառույթների լրացուցիչ երաշխիքների տրամադրման նպատակները։ Այս ոլորտում հասարակական կազմակերպությունների Խորհրդի առկայությունը առանցքային նշանակություն ունի՝ նկատի ունենալով ներառականության և բազմազանության ապահովման, տարբեր խմբերի կարիքները խտրականության վերացման մարմնին հասանելի դարձնելու առանձնահատուկ կարևորությունը։ Ըստ այդմ, գտնում ենք, որ Խորհրդի ձևավորումը կամ լուծարումը ՀՀ մարդու իրավունքների պաշտպանի հայեցողությանը թողնելը նպատակահարմար չէ, քանի որ տարբեր Պաշտպաններ կարող են ունենալ տարբեր առաջնահերթություններ և նպատակահարմար չհամարել Խորհրդի գործունեությունը՝ չնայած Նախագծով սահմանվող՝ խտրականության դեմ պայքարի ոլորտում Պաշտպանի մանդատին։ Ըստ այդմ, Նախագծով Խորհրդի ստեղծման նախատեսումը վերացնում է նման ռիսկերը։ 

	Սոցիալական հարցերի վարչություն

	1.1 «Իրավահավասարության ապահովման և խտրականությունից պաշտպանության մասին» օրենքի նախագծի 5-րդ հոդվածի 4-րդ մասով որպես խտրականության տեսակ սահմանվում է հաշմանդամություն ունեցող անձանց խելամիտ հարմարեցումների ապահովման մերժումը: Չնայած, որ գործող «Հաշմանդամություն ունեցող անձանց իրավունքների մասին» օրենքով ևս առկա է նմանատիպ ձևակերպում, սակայն անհրաժեշտ է ընդունել ի գիտություն, որ ոլորտը կարգավորող օրենսդրությամբ խելամիտ հարմարեցումները վերաբերում են միայն աշխատավայրի և ուսումնական հաստատության հարմարեցմանը՝ սահմանելով դրանց տեսակները և հնարավոր ֆինանսական բեռը: 
1.2 Նախագծի 2-րդ գլխով նախատեսվում է ստեղծել խտրականության հարցերով խորհուրդ, որի ստեղծման նպատակայնությունը լրացուցիչ քննարկման և պարզաբանման կարիք ունի, քանի որ միգուցե վերլուծությունների արդյունքում պարզ դառնա, որ առկա կառույցների հզորացումը թույլ կտա իրականացնել վերջիններիս համար նախատեսվող գործառույթները, ինչպես օրինակ հաշմանդամության ոլորտում մատչելիության հանձնաժողովի ստեղծումն էր: 
	1.1 Ընդունվել է ի գիտություն

1.2 Չի ընդունվել
Նախագծերի փաթեթով Մարդու իրավունքների պաշտպանի՝ Իրավահավասարության ապահովման և խտրականությունից պաշտպանության մասին ՀՀ օրենսդրության պահպանմանը հետևելու գործառույթին աջակցելու նպատակով ստեղծվում է Մարդու իրավունքների պաշտպանին առընթեր խտրականության հարցերով խորհուրդ։ Խորհուրդը գործելու է հասարակական հիմունքներով՝ նույն տրամաբանությամբ, ինչ ներկայումս Պաշտպանին առընթեր գործող այլ խորհուրդները։ Ըստ այդմ, այն նոր մարմին չէ, այլ միայն Պաշտպանին մասնագիտական և փորձագիտական աջակցություն ցուցաբերելու նպատակով ստեղծվող, հասարակական հիմունքներով գործող խորհրդատվական մարմին, որը նաև նպատակ ունի նպաստել ոլորտում հասարակակական կազմակերպությունների մասնակցայնության, ներառականության ու թափանցիկության բարձրացմանը և Մարդու իրավունքների պաշտպանի հետ նրանց արդյունավետ համագործակցությանը։


	2. «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքում փոփոխություններ կատարելու մասին» օրենքի նախագծի.
1) 1-ին հոդվածով տրվում է «գենդերային խտրականություն» հասկացության սահմանումը, համաձան որի «գենդերային խտրականություն՝ «Իրավահավասարության ապահովման և խտրականությունից պաշտպանության մասին» օրենքի իմաստով խտրականությունը՝ սեռով կամ սեռի հատկանիշներով պայմանավորված»։ «Իրավահավասարության ապահովման և խտրականությունից պաշտպանության մասին» օրենքով նախատեսված ուղղակի և անուղղակի խտրականության սահմանումներն ի նկատի ունենալով, ինչպես նաև հաշվի առնելով ՄԱԿ-ի «Կանանց նկատմամբ խտրականության բոլոր ձևերի վերացման մասին» կոնվենցիայի 1-ին հոդվածը, համաձայն որի Կոնվենցիայի նպատակների համար «կանանց նկատմամբ խտրականություն» հասկացությունը նշանակում է սեռի հիմքով ցանկացած տարբերակում, բացառում կամ սահմանափակում, որը նպատակ ունի կանանց համար սահմանափակել կամ վերացնել քաղաքական, տնտեսական, սոցիալական, մշակութային, քաղաքացիական կամ ցանկացած այլ բնագավառում, տղամարդկանց և կանանց, անկախ նրանց ամուսնական կարգավիճակից, հավասարության հիմքով, մարդու իրավունքների ու հիմնարար ազատությունների ճանաչումը և կանանց կողմից այդ իրավունքների ու ազատությունների իրականացումը կամ դրանցից օգտվելը, կարծում ենք, որ նախագծով առաջարկվող սահմանումը ամբողջությամբ չի արտահայտում ոլորտի կարևորագույն միջազգային փաստաթղթով սահմանված հասկացության իմաստը (որին մոտարկված սահմանում է նախատեսված գործող օրենքով)։ Առաջարկում ենք ևս մեկ անգամ վերանայել՝ հաշվի առնելով կոնկրետ ոլորտի (հասարակական հարաբերությունների) յուրահատկությունները.
2) 1-ին հոդվածում առաջարկում ենք հստակեցնել, թե ինչ է ի նկատի առնվում «անհամաչափորեն անբարենպաստ» արտահայտության տակ, ձևակերպումից կարելի է ենթադրել, որ կարող է նաև համաչափորեն անբարենպաստ ազդեցություն լինել. Ի գիտություն
3) 1-ին հոդվածով առաջարկվող «ժամանակավոր հատուկ միջոցներ»-ի սահմանման մեջ առաջարկում ենք հստակեցնել, թե կոնկրետ ինչի մասին է խոսքը (գործող կարգավորմամբ դրանք բնորոշվում են որպես «իրավական, կազմակերպական բնույթի ժամանակավոր միջոցներ»)։ Առաջարկում ենք հտակեցնել, եթե ի նկատի են առնվում հասարակական կյանքի տարբեր ոլորտներում գենդերային հավասարության ապահովման նպատակով կիրառվող «քվոտաները»։
	Մասամբ է ընդունվել

1) Կարծում ենք, որ պաշտպանված հատկանիշից կախված՝ խտրականության հասկացությունների տարանջատումը կամ տարբերակումը նպատակահարմար չէ և միայն լրացուցիչ շփոթություն կառաջացնի օրենսդրական ակտերի կիրառման ընթացքում՝ հանգեցնելով ոչ միատեսակ մեկնաբանման։ Միակ պաշտպանված հատկանիշը, որի հիմքով խտրականության հասկացությունը որոշակի առանձնահատկություններ ունի, հաշմանդամությունն է, քանի որ հաշմանդամության հիմքով խտրականությունը ներառում է նաև խելամիտ հարմարեցումների մերժումը, ինչն արտացոլվել է Նախագծերի փաթեթով։ Նախագծով առաջարկվող կարգավորումը հաշվի է առնում նաև խտրականության դեմ պայքարի ոլորտում Եվրոպական միության իրավունքը և դրա շրջանակներում ընդունված հասկացությունները, և նախատեսում է առավել ընդհանրական ու լայն հասկացություն, որը ամբողջությամբ ներառում է «Կանանց և տղամարդկանց հավասար իրավունքների և հավասար հնարավորությունների մասին» օրենքի գործող տեքստով նախատեսված հասկացությունը։Ուստի՝ ««Կանանց և տղամարդկանց հավասար իրավունքների և հավասար հնարավորությունների մասին» օրենքում փոփոխություններ կատարելու մասին» օրենքի նախագծով առաջարկվում է նշված օրենքում կիրառվող՝ խտրականության հասկացությունը համապատասխանեցնել «Իրավահավասարության ապահովման և խտրականությունից պաշտպանության մասին» օրենքի նախագծում կիրառվող հասկացությանը՝ ապահովելով իրավական ակտերի միջև փոխկապակացվածությունն ու համապատասխանությունը։ 

2) «Անհամաչափորեն անբարենպաստ» արտահայտության կիրառման առնչությամբ նախ հարկ է նկատել, որ անուղղակի խտրականության՝ Նախագծերի փաթեթում գործածվող հասկացությունը հիմնվել է անուղղակի խտրականության միջազգայնորեն ընդունված հասկացության վրա, որը սահմանվել է ՄԱԿ-ի մի շարք մոնիտորինգային մարմինների[footnoteRef:28] կողմից, ինչպես նաև կիրառվել է ԵՄ հակախտրականության դիրեկտիվներով[footnoteRef:29]. Նշված հասկացությունները ևս ընդգրկում են «անհամաչափորեն անբարենպաստ» արտահայտությունը։ Նկատի ունենալով, որ անուղղակի խտրականությունը վերաբերում է առերևույթ չեզոք գործողությանը կամ կարգավորմանը՝ առանցքային է, որ նշված գործողության կամ կարգավորման տարբերվող ազդեցությունը մի խմբի նկատմամբ անհամաչափ անբարենպաստ լինի, քանի որ հասկանալի է, որ ցանկացած իրավական կարգավորում կամ քաղաքականություն տարբեր կերպով կարող է անդրադառնալ տարբեր խմբերի նկատմամբ, սակայն ոչ միշտ է, որ դա կհանգեցնի խտրականության։ «Անհամաչափ» եզրույթը գնահատողական բնույթի է և հետևանքների «համաչափությունը» պետք է գնահատվի յուրաքանչյուր դեպքով՝ տվյալ դեպքի փաստական հանգամանքերի հաշվառմամբ։  [28:  Տե՛ս, ՄԱԿ-ի Տնտեսական, սոցիալական և մշակութային իրավունքների կոմիտե, ընդհանուր մեկնաբանություն թիվ 20, կետ 10 (b) և ՄԱԿ-ի Հաշմանդամություն ունեցող անձանց իրավունքների կոմիտե, ընդհանուր մեկնաբանություն թիվ 6, կետ 18 (b)]  [29:  Տե՛ս ԵՄ խորհրդի «Սեռի հիմքով խտրականության դեպքերում ապացուցման բեռի մասին» 1997 թվականի դեկտեմբերի 15-ի թիվ 97/80/EC և «Աշխատանքում և զբաղվածությունում հավասար վերաբերմունքի ընդհանուր օրենսդրություն սահմանելու մասին» 2000 թվականի նոյեմբերի 27-ի թիվ 2000/78/EC հրահանգներ:] 


3) Ժամանակավոր հատուկ միջոցներն իրենց էությամբ տարաբնույթ են, կարող են կիրառվել բազմաթիվ ոլորտներում՝ ներառելով գործողությունների լայն սպեկտր՝ քվոտաների նախատեսումից մինչև սուբսիդավորումը։ Ուստի, դրանց առավել հստակ հասկացության նախատեսումը կամ օրինակների նշումը նպատակահարմար չէ և կհանգեցնի հասկացության նեղ մեկնաբանմանը։ Ժամանակավոր հատուկ միջոցների կիրառումը գրեթե միշտ պետք է ուղեկցվի այդ մասին իրավական ակտերի ընդունմամբ, այդ պատճառով Նախագծերի փաթեթով չի հստակեցվել դրանց իրավական, կազմակերպական կամ այլ բնույթը։
Այնուամենայնիվ, ապահովելու համար ժամանակավոր հատուկ միջոցների պատշաճ կիրառումը, Նախագծով հստակեցվել է դրանց նշանակությունը և կիրառման նպատակը: Մասնավոռապես նախագծի 7-րդ հոդվածի 1-ին մասը վերախմբագրվել է:
Միաժամանակ, առաջարկի հաշվառմամբ՝ հոդվածը լրացվել է նոր մասով, որի համաձայն՝ ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում է Հայաստանի Հանրապետության կառավարության, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։
Յուրաքանչյուր դեպքում, երբ պետական, տեղական ինքնակառավարման մարմինը կամ կազմակերպությունը կցանկանա կիրառել որոշակի միջոց՝ հիմք ընդունելով Նախագծի կարգավորումները, վերջինս պետք է հիմնավորի վերոնշյալ նպատակների առկայությունը։ Ընդ որում, ժամանակավոր հատուկ միջոցների անհարկի կիրառումից խուսափելու և պաշտոնատար անձանց հայեցողությունը սահմանափակելու համար Նախագծի 7-րդ հոդվածի 3-րդ մասում նախատեսվել է, որ ժամանակավոր հատուկ միջոցների կիրառումը պետք է համաչափ լինի դրանց կիրառման նպատակին։ Բացի այդ, սահմանվել է նաև կիրառված միջոցի արդյունավետության պարբերական գնահատման պարտականությունը։
Միաժամանակ հայտնում ենք, որ նախատեսվում է Նախագծերի փաթեթի ընդունումից հետո մշակել դրա կիրառման ուղեցույց, որում առավել մանրամասն կերպով և օրինակների մատնանշմամբ կներկայացվեն ներդրվող բոլոր հասկացությունները՝ դրանց մեկնաբանությանն ու կիրառմանն աջակցելու նպատակով։

	Մասնակցային և բաց կառավարման հարցերի վարչություն
	

	1.«Խտրականության կանխարգելման և խտրականությունից պաշտպանության մասին» օրենքի նախագծի 10-րդ հոդվածի 1-ին մասը  սահմանում է, որ «Խտրականության հարցերով խորհուրդը կազմված է առնվազն 10 անդամներից, որոնք նշանակվում են 3 տարի ժամկետով՝ մեկ անգամ վերանշանակման իրավունքով և գործում են հասարակական հիմունքներով: Խտրականության հարցերով խորհուրդը կազմված է սույն հոդվածի 2-րդ և 3-րդ մասերով նախատեսված պահանջերին բավարարող հասարակական կազմակերպությունների ներկայացուցիչներից և անկախ մասնագետներից»: Սակայն հոդվածը չի բացահայտում, թե ինչ համամասնությամբ է ձևավորվելու խորհուրդը, առնվազն 10 անդամներից քանիսը պետք է լինեն հասարակական կազմակերպությունների ներկայացուցիչներ, իսկ քանիսը պետք է լինեն անկախ մասնագետներ: Չնայած «Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» հարակից օրենքի նախագծում ամրագրված է, որ խորհրդի անդամների ընտրությունը կատարվում է պաշտպանի հրամանով սահմանված կարգով, այնուամենայնիվ գտնում ենք, որ անհրաժեշտ է Նախագծով  ամրագրել խորհրդի անդամների համամասնության կարգավորումը:
	Չի ընդունվել

Նախագծի համաձայն՝
· Պաշտպանին առընթեր Խտրականության հարցերով խորհրդի կազմավորման և գործունեության կարգը սահմանվում է Մարդու իրավունքների պաշտպանի հրամանով
· Խտրականության հարցերով խորհրդի անդամների ընտրության կարգը սահմանվում է Պաշտպանի հրամանով

Նույն տրամաբանությունը գործում է նաև ներկայումս գործող Պաշտպանին առընթեր գործող խորհրդատվական խորհուրդներում: Պարտադիր չէ, որ ՀԿ ներկայացուցիչները և մասնագետները ունենան հավասար քանակով մասնակցություն, քանի որ տվյալ պարագայումը կարևորվում է ոլորտում մասնագիտական փորձառությունն ու որակները։

	2. Նախագծի 11-րդ հոդվածի 2-րդ մասի 3-րդ ենթակետը սահմանում է, որ Խտրականության հարցերով խորհուրդը Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում խտրականության վերաբերյալ գործերով Սահմանադրական դատարանին հատուկ կարծիք (amicus curiae brief) տրամադրելու վերաբերյալ: 
Այս համատեքստում հարկ է նկատել, որ «Մարդու իրավունքների պաշտպանի մասին» սահմանադրական օրենքի 29-րդ հոդվածի 4.1 կետի համաձայն «Պաշտպանն իրավասու է ներկայացնելու իրավական դիրքորոշում (amicus brief) Սահմանադրական դատարան ներկայացված դիմումների առնչությամբ՝ Սահմանադրության 2-րդ գլխի դրույթներին համապատասխանության հարցերով։»
Հաշվի առնելով նշված կարգավորումը՝ նախ առաջարկում ենք Նախագծի ձևակերպումները համապատասխանեցնել սահմանադրական օրենքի ձևակերպումներին: Բացի այդ, Նախագծով նախատեսված կարգավորումից ստացվում է, որ խորհուրդը կարող է հատուկ դիրքորոշում ներկայացնել Սահմանադրական դատարան, այնինչ դա միայն Պաշտպանի լիազորություն է: Ըստ այդմ, առաջարկում ենք ձևակերպումը վերանայել այնպես, որ տարընթարցման առիթ չհանդիսանա: 

	Նախագծով Խորհրդին լիազորություն չի տրվում իրավական դիրքորոշում ներկայացնել Սահմանադրական դատարան, այլ վերջինս սեփական նախաձեռնությամբ կամ Պաշտպանի առաջարկությամբ կարող է իրավական դիրքորոշում ներկայացնելու մասին առաջարկություն ներկայացնել Պաշտպանին, այդ թվում՝ հայտնաբերել օրենսդրական խնդիր, համապատասխան ուսումնասիրություններ ու վերլուծություններ կատարել ու կազմել դիմումի նախագիծ: Ի վերջո, բարձրացված խնդիրը ՍԴ ներկայացնելու նպատակարհարությունն ու անհրաժեշտությունը կայացնում է Պաշտպանը։ «Հատուկ կարծիք» արտահայտությունը կփոխարինվի «իրավական դիրքորոշում» արտահայտությամբ:

	3. Նախագծի 7-րդ հոդվածն Է ՝«Ժամանակավոր հատուկ միջոցները և դրանց կիրառումը»,  Հոդվածի 1-ին կետում նշվում է, որ  Ժամանակավոր հատուկ միջոցներն անձանց խմբի նկատմամբ կիրառվող միջոցներ են, Նույն հոդվածի 4-րդ մասի համաձայն՝ Ժամանակավոր հատուկ միջոցների բնույթը և շրջանակը սահմանվում է Հայաստանի Հանրապետության կառավարության կամ համայնքի ավագանու որոշմամբ: Հարկ է նշել, որ ոչ Նախագծի կարգավորումներում, ոչ Նախագծի հասկացություններում բացահայված չէ թե ինչ է ժամանակավոր հատուկ միջոցը և ինչ  է իրենից ներկայացնում, ուստի գտնում ենք, որ նշված կարգավորումները պետք է ունենան իրավական որոշակիություն:

	Ընդունվել է

Ժամանակավոր հատուկ միջոցի հասկացությունն իր արտահայտումն է գտել Նախագծի 7-րդ հոդվածի 1-ին մասում՝
«Հոդված 7. Ժամանակավոր հատուկ միջոցները և դրանց կիրառումը
1. Ժամանակավոր հատուկ միջոցներն անձանց խմբի նկատմամբ կիրառվող միջոցներ են, որոնց նպատակն է այդ անձանց խմբի և հասարակության այլ խմբերի միջև փաստացի անհավասարության վերացումը և հասարակության մյուս անդամների հետ հավասար հնարավորությունների ապահովումը: Ժամանակավոր հատուկ միջոցների կիրառումը չի կարող համարվել խտրականություն։
(…)
4. Ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում է Հայաստանի Հանրապետության կառավարության որոշմամբ, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։»:


	Քաղաքացիական ծառայության գրասենյակ
	

	1.Նախագծի 6-րդ հոդվածի 1-ին մասի 1-ին կետի համաձայն՝ պետական և տեղական ինքնակառավարման մարմինները և պաշտոնատար անձինք Հայաստանի Հանրապետության Սահմանադրությամբ և օրենքով սահմանված լիազորություններն իրականացնելիս պետք է ապահովեն հանրային ծառայողների և հանրային պաշտոն զբաղեցնող անձանց պարբերական վերապատրաստումներ խտրականության կանխարգելման և խտրականությունից պաշտպանության թեմաներով՝ ՀՀ կառավարության սահմանած կարգով։
Նշված կարգավորումից պարզ չէ, թե պետական և տեղական ինքնակառավարման մարմինները և պաշտոնատար անձինք պետք է ապահովեն   վերապատրաստումների կազմակերպումը, թե նշված թեմայով կազմակերպվող վերապատրաստումներին իրենց ղեկավարած կառույցների հանրային ծառայողների և հանրային պաշտոն զբաղեցնող անձանց մասնակցությունը։ Հաշվի առնելով, որ խտրականության կանխարգելման և խտրականությունից պաշտպանության թեմայով  վերապատրաստումը վերաբերելի է հանրային ծառայողներին և հանրային պաշտոն զբաղեցնող անձանց, այսինքն` ենթադրում է հանրային ծառայողների և հանրային պաշտոն զբաղեցնող անձանց մասնակցության հորիզոնական շրջանակ, ուստի առաջարկում ենք Նախագծի 6-րդ հոդվածի 1-ին մասի 1-ին կետը վերաձևակերպել և սահմանել, որ պետական և տեղական ինքնակառավարման մարմինները և պաշտոնատար անձինք պետք է ապահովեն խտրականության կանխարգելման և խտրականությունից պաշտպանության թեմայով կազմակերպվող վերապատրաստումներին իրենց ղեկավարած կառույցների հանրային ծառայողների և հանրային պաշտոն զբաղեցնող անձանց մասնակցությունը։ Միաժամանակ վերապատրաստման համակարգված կազմակերպման համար առաջարկում ենք առանձին կետով սահմանել այն մարմինը, որը պատասխանատու կլինի խտրականության կանխարգելման և խտրականությունից պաշտպանության թեմաներով վերապատրաստումների կազմակերպման համար։
Միաժամանակ հարկ է նկատել, որ Նախագծով սահմանված չէ խտրականության կանխարգելման և խտրականությունից պաշտպանության թեմաներով վերապատրաստաման կարգը սահմանելու մասին Կառավարության որոշման ընդունման ժամկետը, իսկ «Նորմատիվ իրավական ակտերի մասին» օրենքի 13-րդ հոդվածի 5-րդ մասի համաձայն՝ եթե օրենսդրական ակտով (բացառությամբ Սահմանադրության) սահմանված նորմը կարող է կատարվել միայն այդ ակտով նախատեսված ենթաօրենսդրական նորմատիվ իրավական ակտի ընդունմամբ, կամ դրա կատարումն ուղղակիորեն պայմանավորված է ենթաօրենսդրական նորմատիվ իրավական ակտի ընդունմամբ, ապա օրենսդրական ակտի անցումային դրույթներով սահմանվում են նաև ենթաօրենսդրական նորմատիվ իրավական ակտի ընդունման նախատեսվող ժամկետը: 
Հետևաբար առաջարկում ենք Նախագծի 13-րդ հոդվածով սահմանվող անցումային դրույթները համապատասխանեցնել վերը նշված կարգավորման պահանջներին։
	Մասամբ է ընդունվել

Նախագծի համապատասխան դրույթով նախատեսվում է պետական և տեղական ինքնակառավարման մարմինների և պաշտոնատար անձանց պարտականությունը՝ ապահովելու հանրային ծառայողների և հանրային պաշտոն զբաղեցնող անձանց պարբերական վերապատրաստումները իրավահավասարության ապահովման և խտրականությունից պաշտպանության թեմաներով։
Նշված պարտականությունը ներառում է ինչպես Կառավարության սահմանած կարգով կազմակերպվող վերապատրաստումներին համապատասխան անձանց մասնակցության ապահովումը, այնպես էլ պետական և տեղական ինքնակառավարման մարմինների նախաձեռնությամբ՝ իրենց իրավասությունների և առկա ռեսուրսների շրջանակներում, այդ թվում՝ միջազգային գործընկերների աջակցությամբ, լրացուցիչ վերապատրաստումների կազմակերպման հնարավորությունը։
Վերապատրաստումների կազմակերպման և իրականացման հետ կապված հարցերը կկարգավորվեն Կառավարության համապատասխան որոշմամբ։
Միաժամանակ, հաշվի առնելով «Նորմատիվ իրավական ակտերի մասին» օրենքի 13-րդ հոդվածի 5-րդ մասի պահանջները, նախագծի 13-րդ հոդվածում կատարվել է լրացում, որով նախատեսվել է վերապատրաստումների կարգը սահմանող Կառավարության որոշման ընդունման վեցամսյա ժամկետ։	

	2․ Նախագծի 6-րդ հոդվածի 1-ին մասի 3-րդ կետի համաձայն՝ պետական և տեղական ինքնակառավարման մարմինները և պաշտոնատար անձինք Հայաստանի Հանրապետության Սահմանադրությամբ և օրենքով սահմանված լիազորություններն իրականացնելիս պետք է օրենքով սահմանված կարգով խտրականության փաստը հաստատվելու դեպքում միջոցներ ձեռնարկեն խտրականություն գործադրած անձանց պատասխանատվության ենթարկելու համար՝ օրենքով և իրենց ներքին ակտերով նախատեսված կարգով, և ապահովեն խտրականության հետևանքների վերացումը՝ իրենց լիազորությունների և գործառույթների շրջանակներում:
Այս կապակցությամբ հարկ է նկատել, որ խտրականության դրսևորման արգելքը նախատեսված է «Հանրային ծառայության մասին» օրենքի 21-րդ և 27-րդ հոդվածներով նախատեսված հանրային ծառայողների վարքագծի սկզբունքներում և դրանցից բխող Կոռուպցիայի կանխարգելման հանձնաժողովի 2022 թվականի հունիսի 17-ի թիվ 01-Ն որոշմամբ սահմանված հանրային ծառայողների վարքագծի տիպային կանոններում։
Միաժամանակ, Օրենքի 2-րդ հոդվածի 1-ին և 2-րդ մասերին համապատասխան՝ 21-րդ հոդվածի 1-ին մասի համաձայն՝ Ծառայողական պարտականություններն անհարգելի պատճառով չկատարելու և (կամ) ոչ պատշաճ կատարելու և (կամ) ծառայողական լիազորությունները վերազանցելու և (կամ) աշխատանքային կարգապահական ներքին կանոնները խախտելու և (կամ) ծառայողական քննություն անցկացնելու կարգը խախտելու և (կամ) քաղաքացիական ծառայողի վարքագծի կանոնները խախտելու, բացառությամբ նվերներ ընդունելու սահմանափակումների, և (կամ) հանրային ծառայողի նկատմամբ կիրառվող այլ սահմանափակումները չպահպանելու և (կամ) շահերի բախման կանոնները խախտելու դեպքերում քաղաքացիական ծառայողի նկատմամբ սահմանված կարգով կիրառվում են սույն օրենքով սահմանված կարգապահական տույժերը: Օրենքի 22-րդ հոդվածի 9-րդ մասի համաձայն՝  ծառայողական քննություն անցկացնելու կարգը սահմանվել է Կառավարության 2018 թվականի հուլիսի 19-ի թիվ 814-Ն որոշմամբ:
Ելնելով վերոգրյալից՝ առաջարկում ենք վերանայել նախատեսվող կարգավորումը վերը նշված օրենսդրական կարգավորումների համատեքստում։

	Չի ընդունվել

Նախագծի նշված դրույթը հղում է կատարում գործող օրենսդրությանը։ Կարծում ենք՝ եզրութաբանական առումով խնդիր չի առաջացնում։
Միաժամանակ, «ներքին ակտերով նախատեսված կարգով» միջոցների ձեռնարկման մասին դրույթը պետք է ծառայի որպես լիազորող նորմ պետական և տեղական ինքնակառավարման մարմինների համար՝ իրենց ներքին իրավական ակտերով խտրականություն դրսևորած անձանց պատասխանատվության միջոցների առնչությամբ կարգավորումներ նախատեսելու համար։ Դրանք կարող են սահմանվել, օրինակ՝ աշխատանքային կարգապահական ներքին կանոններով։

	3․ Նախագծի 7-րդ հոդվածի 2-րդ մասով նախատեսվում է, որ պետական, տեղական ինքնակառավարման մարմինների, ինչպես նաև կազմակերպությունների իրավասու անձինք կարող են կիրառել ժամանակավոր հատուկ միջոցներ։ Սակայն Նախագծում բացակայում է «իրավասու անձ» հասկացության հստակեցումը, ինչպես նաև չի բացահայտվում այն անձանց շրջանակը, ովքեր օժտված են նման միջոցներ կիրառելու լիազորությամբ։
Այս կապակցությամբ հարկ է նշել, որ Սահմանադրության 79-րդ հոդվածով սահմանված իրավական կարգավորման կանխատեսելիության և իրավական որոշակիության սկզբունքներից բխում է, որ իրավունքի նորմը պետք է լինի բավարար չափով հստակ և միանշանակ՝ հնարավորություն տալով դրա հասցեատերերին կանխատեսել իրենց վարքագծի իրավական հետևանքները։ Տվյալ դեպքում իրավասու անձանց շրջանակի չսահմանումը կարող է հանգեցնել նորմի լայն, կամայական մեկնաբանության և կիրառման, ինչը հատկապես խնդրահարույց է՝ հաշվի առնելով, որ խոսքը վերաբերում է ժամանակավոր հատուկ միջոցների կիրառմանը, որոնք իրենց բնույթով կարող են սահմանափակել անձանց իրավունքներն ու ազատությունները։
Վերոգրյալի հաշվառմամբ առաջարկում ենք Նախագծում սահմանել այն պաշտոնատար անձանց շրջանակը, որոնք իրավասու են կիրառել ժամանակավոր հատուկ միջոցներ։

	Մասամբ է ընդունվել

Կարգավորումից հանվել է «իրավասու անձ» հասկացությունը:

	4. Նախագծի 7-րդ հոդվածի 5-րդ մասով սահմանվում է, որ ժամանակավոր հատուկ միջոց կիրառած պետական, տեղական ինքնակառավարման մարմինը, պաշտոնատար անձը կամ կազմակերպությունը պարտավոր է դրա կիրառումից հետո պարբերաբար, սակայն ոչ ուշ, քան երեք տարին մեկ անգամ, իրականացնել ժամանակավոր հատուկ միջոցի կիրառման արդյունավետության գնահատում և Հայաստանի Հանրապետության կառավարության սահմանած մեթոդաբանության համաձայն տրամադրել համապատասխան եզրակացություն։ Միաժամանակ նախատեսվում է, որ արդյունավետության բացակայության վերաբերյալ եզրակացության դեպքում ժամանակավոր հատուկ միջոցի կիրառումը ենթակա է դադարեցման։
Այնուամենայնիվ, Նախագծում բացակայում են եզրակացության տրամադրման ընթացակարգային և բովանդակային էական կարգավորումները։ Մասնավորապես` հստակեցված չէ, թե որ մարմնին կամ պաշտոնատար անձին պետք է ներկայացվի տվյալ եզրակացությունը, ինչ կարգով և ինչ ժամկետներում է այն ենթակա ներկայացման, ինչպես նաև արդյոք այն ենթակա է հրապարակման կամ վերահսկողության։ Նշված բացերը թույլ չեն տալիս բացահայտել եզրակացության տրամադրման նպատակը, դրա գործնական նշանակությունն ու արդյունավետությունը, ինչպես նաև գնահատման արդյունքներից բխող հետագա իրավական և կազմակերպչական քայլերը։
Վերոգրյալի հիման վրա առաջարկում ենք Նախագծում սահմանել նաև եզրակացության տրամադրման կարգ՝ նախատեսելով առնվազն եզրակացության հասցեատիրոջը, ներկայացման ձևը և ժամկետները, դրա քննարկման և գնահատման ընթացակարգը, ինչպես նաև գնահատման արդյունքներից բխող պարտադիր կամ հնարավոր իրավական հետևանքները։
	Չի ընդունվել

Ժամանակավոր հատուկ միջոցի կիրառման արդյունավետության գնահատման համար նախատեսվում է սահմանել հստակ մեթոդաբանություն՝ ՀՀ կառավարության որոշմամբ։ 
Մեթոդաբանության հաստատման նպատակն է միասնական չափանիշների և գնահատման միջոցների սահմանումը բոլոր մարմինների համար՝ անհարկի մեկնաբանություններից և չարաշահումներից խուսափելու, ինչպես նաև պաշտոնատար անձանց հայեցողությունը սահմանափակելու նպատակով։
Բոլոր ընթացակարգային հարցերը, այդ թվում՝ եզրակացության տրամադրումը, գնահատող մարմինը պետք է սահմանվի ՀՀ կառավարության որոշմամբ:
Անհրաժեշտ է, որ դրանց արդյունավետության գնահատման միասնական չափանիշների սահմանումը իրականացվի այնպիսի մարմնի կողմից, որը կարող է նման լայն կիրառելիությամբ նորմատիվ իրավական ակտ ընդունել։

	5․ Նախագծի 10-րդ հոդվածի 3-րդ մասով նախատեսվում է, որ հասարակական կազմակերպության ներկայացուցիչը կարող է ներկայացնել Խտրականության հարցերով խորհրդի անդամ նշանակվելու դիմում, եթե նա բավարարում է սույն հոդվածի 2-րդ մասի 2-րդ և 3-րդ կետերով նախատեսված պահանջներին, և հասարակական կազմակերպությունը խտրականության կանխարգելման կամ խտրականությունից պաշտպանության ոլորտում ունի իրավապաշտպան գործունեության առնվազն 3 տարվա փորձ։ 
Առաջարկում ենք հստակեցնել թե ում է ներկայացվում Խտրականության հարցերով խորհրդի անդամ նշանակվելու դիմումը։
	Չի ընդունվել

Խորհրդի կազմավորման և գործունեության կարգը, այդ թվում՝ դիմելու ընթացակարգը սահմանում է Պաշտպանը:
Հասարակական կազմակերպության ներկայացուցիչը կարող է ներկայացնել Խտրականության հարցերով խորհրդի անդամ նշանակվելու դիմում Պաշտպանին:


	6․ «Մարդու իրավունքների պաշտպանի մասին» սահմանադրական օրենքում լրացումներ և փոփոխություններ կատարելու մասին» օրենքի նախագծի (այսուհետ՝ Նախագիծ) 9-րդ հոդվածի 1-ին մասի համաձայն՝ օրենքն ուժի մեջ է մտնում Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման պահից, սակայն ոչ ուշ, քան սույն օրենքի պաշտոնական հրապարակման օրվանից վեց ամիս հետո, բացառությամբ սույն օրենքի 6-րդ հոդվածի։ Նույն հոդվածի 2-րդ մասի համաձայն՝ օրենքի 5-րդ հոդվածն ուժի մեջ է մտնում պաշտոնական հրապարակման օրվան հաջորդող տասներորդ օրը։ 
Այս կապակցությամբ առաջարկում ենք Նախագծի 9-րդ հոդվածի 1-ին մասում «օրենքի 6-րդ հոդվածի» բառերը փոխարինել «օրենքի 5-րդ հոդվածի» բառերով՝ հաշվի առնելով հոդվածի 2-րդ մասի տրամաբանությունը, ինչպես նաև այն հանգամանքը, որ Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման վերաբերյալ կարգավորումը նախատեսված է Նախագծի 5-րդ հոդվածով։
	Ընդունվել է

Նախագծում կատարվել է ճշգրտում:

	Միաժամանակ, նույն հոդվածի 4-րդ մասի համաձայն՝ օրենքի ընդունումից բխող ենթաօրենսդրական ակտերը, այդ թվում՝ Մարդու իրավունքների պաշտպանի աշխատակազմում հաստիքների առավելագույն թիվը փոփոխելու վերաբերյալ Հայաստանի Հանրապետության վարչապետի որոշումն ընդունվում են սույն օրենքի պաշտոնական հրապարակման օրվանից երկու ամսվա ընթացքում։
Այս կապակցությամբ հարկ է նկատել, որ քաղաքացիական ծառայության տեղեկատվական հարթակում առկա տեղեկատվության համաձայն՝ Մարդու իրավունքների պաշտպանի աշխատակազմում առկա է քաղաքացիական ծառայության 19 թափուր հաստիք։ Հետևաբար, հաշվի առնելով վերոգրյալը, ինչպես նաև Կառավարության 2021 թվականի օգոստոսի 18-ի «Հայաստանի Հանրապետության կառավարության ծրագրի մասին» N 1363-Ա որոշմամբ սահմանված հավելվածի 6.10-րդ կետով նախատեսված հանրային ֆինանսները նպատակային, խնայողաբար և արդյունավետ օգտագործման նպատակները՝ Մարդու իրավունքների պաշտպանի աշխատակազմում հաստիքների առավելագույն թվի ավելացման հարցն անհրաժեշտ է առաջնահերթ դիտարկել առկա թափուր հաստիքների հաշվին։
Ամփոփելով վերոգրյալը՝ հայտնում ենք, որ Փաթեթն ունի վերանայման և լրամշակման անհրաժեշտություն։
	Չի ընդունվել

Նախագծով Պաշտպանին տրվում է նոր մանդատ՝ որպես խտրականության կանխարգելման և խտրականությունից պաշտպանության մարմին, ուստիև նոր լիազորությունների ու գործառույթների խումբ։
Նշվածի համատեքստում՝ ներկայում Պաշտպանի աշխատակազմի մարդկային ռեսուրսի թերհագեցվածությունը չի կարող հիմք հանդիսանալ նոր ծավալի գործառույթների իրականացման համար հաստիքներ չտրամադրելու համար։

